ކަސައުޓީގެ އެންމެ ފަހުގެ ޝޫޓިންގ މިއަދު – DhiDaily\nކަސައުޓީގެ އެންމެ ފަހުގެ ޝޫޓިންގ މިއަދު\nގިނަބައެއްގެ މަގުބޫލުކަން ލިބުނު ޑްރާމާ ސިލްސިލާގެ އެންމެ ފަހުގެ ޝޫޓިންގ މިއަދު ކުރިއަށް ދާނެކަމަށް ކަސައުޓީގެ ޓީމުން ބުނެފިއެވެ.\nދެހާސް އަށާރަ ވަނަ އަހަރުގެ ފަހުކޮޅު ދައްކަން ފެށި ”ކަސޯޓީ“ އަކީ އެކްތާ ހަމަ އެ ނަމުގައި ކުރިން ގެނެސްދިން ސިލްސިލާގެ ކެރެކްޓާތަކާ އެކު، މުޅިން ތަފާތު ކާސްޓެއް ހިމަނައިގެން ގެނެސްދޭން ފެށި ސިލްސިލާއެކެވެ. ”ކަސޯޓީ“ އާ ބަޔަކާ އެކު ގެނެސްދޭން ނިންމީ ކުރީގެ ސިލްސިލާ ހޯދި ބޮޑު ކާމިޔާބީއާ ގުޅިގެންނެވެ.\nއެކްތާ ކަޕޫރްގެ ބާލާޖީ ޓެލެފިލްމްސްގެ ސިލްސިލާގެ ޓީމުގެ މީހަކާ ހަވާލާދީ މީގެ ކުރިން ބައެއް މީޑިއާތަކުން ބުނީ ”ކަސޯޓީ“ މިހާރު އޮތީ ޓީއާރްޕީ ރޭޓިން އަށް ބަލާ އިރު އެކްތާ އާއި އޭގެ މުޅި ޓީމް ވެސް އެންމެ ހިތްހަމަޖެހޭ ހިސާބުގައި ނޫން ކަމަށެވެ. އެހެން ކަމުން ޑްރާމާ ހުއްޓާލުމަށް ނިންމީކަމަށެވެ.\nމީގެ އިތުރުން އެޑްރާމާގެ މުހިއްމު ރޯލުތަކެއް ކުޅެމުން ދިޔަ ގިނަ ތަރިންތަކެއް ވަނީ އެކި ސަބަބު ތަކާއި ހެދި ޑްރާމާ ދޫކޮށްލާފައެވެ. އެހެން ނަމަވެސް ކަސައުޓީ އަކީ މީގެ އެތަކެއް އަހަރު ތަކެއް ކުރިން ގިނަބަޔެއްގެ ބޮޑު ތަރުހީބެއް ލިބުނު ޑްރާމާއެކެވެ. ނަމަވެސް މިދިޔަ އަހަރު އޭގެ2ވަނަ ޑްރާމާ ސީރީޒް އަށް ވަނީ އެޓީމުން އުއްމީދު ކުރިވަރުގެ ތަރުހީބެއް ނުލިބިފައެވެ.\n”ކަސޯޓީ“ އަށް ކުރިން ވެސް ވަނީ މުހިއްމު ކެރެކްޓާތަކެއް ކުޅުނު ތަރިންތަކެއް ބަދަލުކުރަން ޖެހުމުގެ އުނދަގޫ މަސައްކަތާ ކުރިމަތިލާން ޖެހިފަ އެވެ. އެގޮތުން އާމްނާ ޝޯ އަށް ގެނައީ ހީނާ ކޮމޮލިކާގެ ރޯލް ދޫކޮށްލުމުންނެވެ. ކަރަން ޕަޓޭލަށް ބަޖާޖްގެ ރޯލް ދިނީ ކަރަން ސިންގް ގްރޯވާ އަށް އެ ރޯލް ދޫކޮށްލަން ޖެހުމުންނެވެ.\nސެޕްޓެމްބަރު 25، 2018 ގައި ދައްކަން ފެށި ”ކަސޯޓީ“ ގެ 430 އަށް ވުރެ ގިނަ އެޕިސޯޑް މިހާތަނަށް ގެނެސްދީފައިވެ އެވެ. ކުރީގެ ”ކަސޯޓީ“ އަކީ އަށް އަހަރަށް ދެމިގެން ދިޔަ ސިލްސިލާއެކެވެ. އެގޮތުން 2001-2008 އަށް ގެނެސްދިން ސިލްސިލާގެ 1،423 އެޕިސޯޑް ގެނެސްދިނެވެ.


ކޮމިޓީ އެގެއިންސްޓް ޓޯޗަރގެ 65 ވަނަ ސެޝަންގައި ރާއްޖެއިން ބައިވެރިވެއްޖެ\n27 ނޮވެމްބަރ 2018\n"ކޮމިޓީ އެގެއިންސްޓް ޓޯޗަރ" ގެ 65 ވަނަ ސެޝަންގައި ރާއްޖެއިން ބައިވެރިވެއްޖެއެވެ. މިސެޝަންގައި ދިވެރިރާއްޖެއިން ބައިވެރިވާ ވަފްދުގައި އެންމެ އިސްކޮށް ހުންނަވާނީ ރައީސުލްޖުމްހޫރިއްޔާގެ އޮފީހުގެ މިނިސްޓަރ އަލްފާޟިލް އަޙްމަދު ނަސީމުއެވެ.\nމިއީ "ކޮންވެންޝަން އެގެއިންސްޓް ޓޯޗަރ" ގެ ދަށުން ދިވެހިރާއްޖޭގެ އިނީޝިއަލް ރިޕޯޓް 2017 ވަނައަހަރުގެ އޮކްޓޯބަރު މަހުގެ 17 ވަނަ ދުވަހު ޔޫ.އެން ގެ ކޮމިޓީއަށް ހުށަހަޅާފައިވުމާ ގުޅިގެން ބާއްވާ ސެޝަނެކެވެ. މި ރިޕޯޓް ރިވިއުކުރުމަށް ހަމަޖެހިފައިވަނީ މި ނޮވެމްބަރ މަހުގެ 27 އަދި 28 ވަނަ ދުވަހު ސްވިޒަރލޭންޑުގެ ޖެނީވަރ ގައެވެ.\nމިސެޝަންގައި ރައީސުލްޖުމްހޫރިއްޔާގެ އޮފީހުގެ މިނިސްޓަރގެ އިތުރުން މިނިސްޓްރީ އޮފް ހޯމްއެފެއާޒް، އެޓަރނީޖެނެރަލްގެ އޮފީސް، މިނިސްޓްރީ އޮފް ފޮރިން އެފެއާޒް އަދި މޯލްޑިވްސް ޕޮލިސްސަރވިސް އިން ބައިވެރިވެ ވަޑައިގެންނެވިއެވެ.\n20 އޯގަސްޓް 2019\nކިނޮޅަހާއި، ވައިކަރަދޫ އަދި އަނގޮޅިތީމްގައި މަޝްރޫޢެއް ހިންގުމަށް ފައިސާ ދިނުމަށް އެއްބަސްވުމުގައި ސޮއިކޮށްފި\n19 އޯގަސްޓް 2019\n3 ރަށެއްގައި3މަޝްރޫއެއް ހިންގުމަށް އެހީދިނުމުގެ އެއްބަސްވުމުގައި ސޮއިކޮށްފި\n18 އޯގަސްޓް 2019\nމަޝްރޫޢުތައް ހިންގުމަށް ފައިސާ ހަވާލުކުރުމުގެ އެއްބަސްވުމުގައި4ކައުންސިލަކާއެކު ސޮއިކޮށްފި\n06 އޯގަސްޓް 2019\nރާވައިގެން ހިންގާ ބޮޑެތި ކުށްތަކުގެ ސަބަބުން ދިމާވާ މައްސަކަތަކަށް ހައްލު ހޯދުމަށް ޞަރަހައްދުގެ ޤައުމުތަކުގެ މެދުގައި އެކުލަވާލާ އެއްބަސްވުމަށް ރުހުން ހޯދަން މަޖިލީހަށް ހުށައަޅައިފި\n03 އޯގަސްޓް 2019\nހޯމް މިނިސްޓްރީން އީދު ފާހަގަކުރާނީ ހިންނަވަރުގައި


އަންނަ ސީޒަނުގައި ރޯމާގެ ކޯޗަކަށް މޮރީނިއޯ\nމޮރީނިއޯ ރޯމާއާ ހަވާލުވުން\nޓޮޓެންހަމުން މޮރީނިއޯ ވަކިކުރީ މިދިޔަ އޭޕްރީލް މަހުގެ ތެރޭގައި\nމި ސީޒަން ނިމުމުން ރޯމާގެ ކޯޗުގެ މަގާމުން ފޮންސެކާ ވަކިވާނެ\n4 މެއި 2021 | އަންގާރަ 19:30\nރޯމާގެ ކޯޗުގެ މަގާމަށް ހަމަޖެއްސި ހޯސޭ މޮރީނިއޯ\nއަންނަ ސީޒަނުން ފެށިގެން ރޯމާގެ ކޯޗުގެ މަގާމަށް ޓޮޓެންހަމް ހޮޓްސްޕާގެ ކޯޗުގެ މަގާމުން ދާދި ފަހުން ވަކިކުރި ހޯސޭ މޮރީނިއޯ ހަމަޖައްސައިފިއެވެ.\nއަންގާރަ ދުވަހުގެ ވަގުތެއްގައި ރޯމާއިން ވަނީ އަންނަ ސީޒަނަށް އުމުރުން 58 އަހަރުގެ މޮރީނިއޯ އެ ޓީމާ ހަވާލުވާނެކަން ރަސްމީކޮށް އިއުލާންކޮށްފައެވެ. އަންނަ ސީޒަނުގައި ރޯމާގެ ކޯޗަކަށް މޮރީނިއޯ ހަމަޖެއްސިއިރު، ރޯމާއިން ވަނީ މި ސީޒަން ނިމުމުން އެ ޓީމުގެ ކޯޗުގެ މަގާމުން އުމުރުން 58 އަހަރުގެ ޕައުލޯ ފޮންސެކާ ވަކިވާނެކަންވެސް ހާމަކޮށްފައެވެ.\nމީގެ ކުރިން ޓޮޓެންހަމުގެ ކޯޗުގެ މަގާމުގައި ހުރި މޮރީނިއޯ އެ ޓީމުގެ ކޯޗުކަމުގެ މަގާމުން ވަކިކުރީ މިދިޔަ އޭޕްރީލް މަހުގެ ތެރޭގައެވެ.\nޓޮޓެންހަމުން މޮރީނިއޯ ވަކިކުރިއިރު، އޭނާ އެ ޓީމުގައި މަސައްކަތްކޮށްފައިވަނީ 17 މަސް ދުވަހަށެވެ. އެގޮތުން ކުލަބަކާ ހަވާލުނުވެ އަހަރެއްހާ ދުވަހު ހުރުމަށްފަހު، މޮރީނިއޯ ޓޮޓެންހަމުގެ ކޯޗުކަމާ 2019 ވަނަ އަހަރުގެ ނޮވެމްބަރު މަހު ހަވާލުވީ ބޮޑު މަޝްރޫއަކާއެކުއެވެ. އެގޮތުން މިދިޔަ ސީޒަނުގެ މެދުތެރެއިން ޓޮޓެންހަމާ ހަވާލުވެ، އޭނާ ރަނގަޅު މަސައްކަތްކޮށްދިންއިރު، ލީގުގެ 14 ވަނައިގައި އޮތް ޓޮޓެންހަމް ތާވަލުގެ ހަވަނައަށް ގެންގޮސްދީ، ޔުއެފާ ޔޫރަޕާ ލީގަށް ކޮލިފައިކޮށްދިނެވެ. އެކަމަކު މި ސީޒަނުގައި މޮރީނިއޯއާއިއެކު ޓޮޓެންހަމްގެ ނަތީޖާތައް ވަރަށް ބޮޑަށް ދަށްވިއެވެ.\nއަންނަ ސީޒަނުގައި ރޯމާގެ ކޯޗަކަށް މޮރީނިއޯ ހަމަޖެއްސިއިރު، ރޯމާ ވެގެންދާނީ މޮރީނިއޯ އިރުޝާދުދޭނެ ނުވަވަނަ ޓީމަށެވެ. އަދި މިއީ މޮރީނިއޯ އިރުޝާދުދޭނެ އިޓާލިއަން ލީގުގެ ދެވަނަ ކުލަބެވެ. މީގެ ކުރިން އިންޓަ މިލާާނަށް މޮރީނިއޯ އިރުޝާދުދިންއިރު، މޮރީނިއޯގެ ކޯޗުކަމުގައި އެ ޓީމުން ވަނީ އިޓާލިއަން ލީގު ދެ ފަހަރު، އިޓާލިއަން ކަޕް އެއް ފަހަރު، އިޓާލިއަން ސުޕަ ކަޕް އެއް ފަހަރު އަދި ޔުއެފާ ޗެމްޕިއަންސް ލީގު އެއް ފަހަރު ކާމިޔާބުކޮށްފައެވެ.\nހޯސޭ މޮރީނިއޯ ރޯމާ


Bodu Khiyaanaathah Gotheh Nihmman Beynun, Thahugeegu Avas Kohdhee: PG Shameem\nބޮޑު ހިޔާނާތަށް ގޮތެއް ނިންމަން ބޭނުން، ތަހުގީގު އަވަސް ކޮށްދީ: ޕީޖީ ޝަމީމް\nޕްރޮސިކިއުޓަރު ޖެނެރަލް ހުސައިން ޝަމީމް --\nމިފަހުގެ ތާރީހެއްގައި ރާއްޖޭގައި ހިނގާދިޔަ އެންމެ ބޮޑު އެއް ހިޔާނާތް ކަމަށް އެމްއެމްޕީއާރްސީ ހިޔާނާތުގެ މައްސަލާގައި އަވަހަށް ގޮތެއް ނިންމަން ބޭނުންވާ ކަމަށާއި އެހެންކަމުން އެ މައްސަލައިގެ ތަހުގީގު އަވަހަށް ނިންމައި ދިނުމަށް ޕްރޮސިކިއުޓާ ޖެނެރަލް ހުސައިން ޝަމީމް އެދިވަޑައިގެންފިއެވެ.\nޕީޖީ އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ޕީޖީ ހުސައިން ޝަމީމް ވިދާޅުވީ އެމްއެމްޕީއާރްސީގެ ތަހުގީގު ވަރަށް ބާރަށް ދިއުމަށްފަހު މިހާރު އެ މައްސަލައަށް މަޑުޖެހުމެއް އައިސްފައިވާ ކަމަށެވެ. އެ މައްސަލަ ރައީސް އިބްރާހީމް މުހައްމަދު ސޯލިހު އުފެއްދި އެސެޓް ރިކަވަރީ ކޮމިޝަނުން އަންނަނީ ތަހުގީގު ކުރަމުންނެވެ.\nރިޔާސީ ބަޔާން އިއްވަމުން ރައީސް ސޯލިހު ވިދާޅުވެފައިވަނީ އެސެޓް ރިކަވަރީ ކޮމިޝަންގެ މަސައްކަތް ނިމި ރިޕޯޓު އެކުލަވާލުމުގެ މަސައްކަތް މިހާރު ކުރަމުން އަންނަ ކަމަށެވެ. އެ ކޮމިޝަނުން ވަނީ ހިޔާނާތުގެ ފައިސާ ލިބުނު ފަރާތްތަކުގެ ލިސްޓެއްވެސް އެކުލަވާލާފައެވެ.\nއެކަމާއި ގުޅިގެން ޕީޖީ ވިދާޅުވީ އެ ލިސްޓު އެގޮތުގައި ނޯވެ އެކަމަށް ގޮތެއް ނިންމަން ބޭނުންވާ ކަމަށެވެ. އެގޮތުން ދައުވާ ކުރަންޏާ ދައުވާ ކުރުމަށް ނުވަތަ ދައުވާ ނުކުރަންޏާ ދައުވާ ނުކުރުމަށް ނިންމަން ބޭނުންވާ ކަމަށެވެ. މީހުންގެ ބޮލުގައި ތުހުމަތުތަކެއް އަޅުވައިގެން ދެމެހެއްޓުމަކީ ރަނގަޅު ކަމެއް ނޫން ކަމަށްވެސް ޕީޖީ ވިދާޅުވިއެވެ.\nފުލުހުންނާއި އެންޓިކޮރަޕްޝަން ކޮމިޝަން އަދި އެސެޓް ރިކަވަރީ ކޮމިޝަނުން މިދިޔަ އަހަރުގެ އޮކްޓޫބަރު މަހުވަނީ ނޫސްވެރިންގެ ބައްދަލުވުމެއް ބާއްވާފައެވެ. އެ ބައްދަލުވުމުގައި ބުނީ ހިޔާނާތުގެ ފައިސާ ލބުނު މީހުންގެ ތެރޭގައި މިހާރުވެސް ސަރުކާރުގައި ތިބި ބޭފުޅުން ތިއްބެވި ކަމަށެވެ. އަދި ކުރީގެ މެމްބަރުންނާއި މިހާރުގެ މެމްބަރުންވެސް ހިމެނޭ ކަމަށް ބުނެފައިވެ އެވެ. އެގޮތުން 19 ވަނަ ރައްޔިތުންގެ މަޖިލީހުގެ 16 މެމްބަރަކާއި 18 ވަނަ ރައްޔިތުންގެ މަޖިލީހުގެ 42 މެމްބަރަކު ހިޔާނާތުގެ ފައިސާގައި ޖެހުނު ކަމަށް ތުހުމަތު ކުރެވޭ ކަމަށް ބުނެފައިވެއެވެ. އޭގެ އިތުރުން ބައެއް ފަނޑިޔާރުންނަށްވެސް ނަންތައްވެސް އެ ލިސްޓުގައި ހިމެނެއެވެ.\n"އެ މީހުންގެ މައްޗަށް ތުހުމަތު އުފެދޭ ގޮތައް ބާއްވައިގެން ކުރިޔަށް ގެންދިޔައީމަ މުޅި ނިޒާމާ ދޭތެރޭގައި އިތުބާރު ގެއްލޭ ގޮތް އެބަވޭ އެހެންވެ އެކަން އެބަ އަވަސް ކުރަން ޖެހޭ ކުރިޔަށް އޮތްތަނުގައި އެއްގޮތަކަށް ނިންމާނަން،" ޝަމީމް ވިދާޅުވި އެވެ.\nޝަމީމް ވިދާޅުވީ އެ މައްސަލާގައި މަޝްވަރާ ކުރަންޖެހޭ އިދާރާތަކާއި މަޝްވަރާ ކޮށްފައިވާ ކަމަށެވެ. އަދި ކުރިޔަށް އޮތްތަނުގައި އެ މައްސަލަ ބާރު ސްޕީޑެއްގައި ކުރިޔަށް ގެންދާނެ ކަމަށް ޝަމީމް ވިދާޅުވިއެވެ.


Front line gai masahkaikuraa faraaithakah accommodation hamajahsanee – Iru\nފްރަންޓްލައިންގައި މަސައްކަތްކުރާ ފަރާތްތަކަށް އެކޮމަޑޭޝަން ހަމަޖައްސަނީ\nސަމާ· 23 މޭ 2021\nރާއްޖޭގައި ކޯވިޑްގެ ހާލަތު މިވަނީ ވަރަށް ބޮޑަށް ގޯސްވެފައެވެ. ދުވާލެއްގެ މައްޗަށް ޕޮޒިޓިވްވާ މީހުންގެ އަދަދު ހާހުން މައްޗަށްއަރާފައިވާއިރު ފަރުވާދޭންޖެހޭ މީހުންގެ ނިސްބަތްވެސް ބޮޑުތަނުން އިތުރެވެ. މީގެ ތެރޭގައި ފެސިލިޓީތަކުގައި އެޑްމިޓްކޮށްގެން ފަރުވާދޭންޖެހޭ ބަލިމީހުންވެސް ދުވަހެއް ދުވަހެއް އަންނަނީ އިތުރުވަމުންނެވެ. މި އެންމެނަށް ފަރުވާ ދެމުން އަންނަނީވެސް ހަމަ އެއްބަޔެކެވެ.\nރައްކާތެރިވުމަށް ލާ ޕީޕީއީއާއެކު މުޅި ދުވަހު ބަލި މީހުންނާއެކު ހޭދަކުރަނީ ބައްޔަށް އޮތް ބިރުވެރިކަން ކުޑަވެގެނެއްނޫނެވެ. އާއިލާއާއި އަނބިދަރިން ދޫކޮށް ކޯވިޑްގެ ބަލިމީހުންނަށް ފަރުވާދެނީ އެމީހުންގެ ފުރާނަ ސާލާމަތް ކުރުމަށެވެ. ޑިއުޓީ ނިންމާލުމަށްފަހު އެނބުރި ގެއަށް އާއިލާކައިރިއަށް އެދަނީވެސް ބިރުވެރިކަމާއެކު ބަލި ހިފައިގެން ދެވިދާނެކަމުގެ އިހްސާސްތަކާއެކުއެވެ. ގެއަށް ވަންނަން އެޖެހެނީ ދެތިން ހަތަރު ފަހަރަށް ވިސްނާލާ ހަށިގަނޑު ސާފުކޮށްގެންނެވެ.\nބަލިމީހުންގެ ކައިރީގައި މަސައްކަތްކުރާ މުވައްޒަފުންނާއި ސާމްޕަލް ނެގުމަށް ހަރަކާތްތެރިވާ ޓީމްތަކުގެ ހާލަކީވެސް ހަމަމިއެވެ. މީގެ އިތުރަށް ކޯވިޑްގެ ކަންކަން މެނޭޖްކުރުމަށް ދަރުބާރުގޭގައި ޤާއިމްކޮށްފައިވާ ހެލްތު އިމަރޖެންސީ އޮޕަރޭޝަން ސެންޓަރުގެ ކުރީ ސަފުގައި މަސައްކަތްކުރާ ހުރިހާއެންމެންގެވެސް ހާލަކީ ހަމަމިއެވެ.\nއެހެންކަމުން ފްރަންޓްލައިންގައި މަސައްކަތްކުރާ މީހުން ކޯވިޑްއިން ސަލާމަތްކުރުމަށްޓަކައި އެފަދަ މީހުން ވަކިން ތަނެއްގައި ބޭތިއްބުމަކީ މުހިއްމުކަމެކެވެ. ޚާއްސަކޮށް ޑޮކްޓަރުންނާއި ނަރުހުން ރަނގަޅު ސިއްޙަތެއްގައި ބައިތިއްބައިގެން ނޫންގޮތަކަށް ކޯވިޑް ބަލިމީހުންނަށް ފަރުވާދެވޭކަށް ނެތެވެ. އެމީހުން ބަލިވެއްޖެނަމަ ބަލިމީހުންނަށް ފަރުވާދިނުމަށް އެތަކެއް ދަތިތަކާ ކުރިމަތިލާންޖެހޭނެއެވެ. އަނެއްކަވެސް ގެއްލިގެންދާނީ ކިތަކެއް ފުރާނަކަމެއް އަންދާޒާކޮށްލަންވެސް ނޭގޭނެއެވެ.\nމިކަންކަމަށް ރިޢާއަތްކޮށް ހެލްތު މިނިސްޓްރީން މިހާރު މިވަނީ އެމީހުންނަށް އެކަމަޑޭޝަން ހަމަޖައްސާދޭނެ ބަޔަކު ހޯދުމަށް އިޢުލާންކޮށްފައެވެ. ހެލްތު މިނިސްޓްރީން ކުރި އިއުލާނެއްގައިވަނީ އެކޮމަޑޭޝަން ދިނުމަށް ހުށަހަޅާ ހޮޓާ، ގެސްޓްހައުސްތަކުގެ ތެރެއިން އެންމެ ގިނަ ޕޮއިންޓް ލިބޭނީ އެންމެ ގިނަ އަދަދެއްގެ ކޮޓަރި ހުށަހަޅާ ފަރާތަކަށް ކަމަށެވެ. އެކޮމަޑޭޝަން ހަމަޖައްސައިދިނުމަށް ޝައުގުވެރިވާ ފަރާތްތަކަށް އެ ފުރުޞަތު މިމަހުގެ 31 ގެ ނިޔަލަށް ހުޅުވާލާފައިވާއިރު އެ ފަރާތްތަކުން ބިޑް ހުށަހެޅުން އޮންނާނީ އަންނަ މަހުގެ2ވަނަ ދުވަހުގައެވެ.\nހެލްތު މިނިސްޓްރީން ވަނީ ގެސްޓްހައުސް، ހޮޓާތަކުން އަންދާސީ ހިސާބު ހުށަހަޅާއިރު އެތަނަކުން ދޫކުރެވޭނެ ކޮޓަރީގެ އަދަދު، ޑަބަލް ރޫމްގެ ތަފްސީލު އެނގޭނެހެން ހުށަހަޅަން އަންގާފައެވެ.\nއެކޮމޮޑޭޝަނަށް މިނިސްޓްރީން ދުވާލަކަށް ކަނޑައަޅާފައިވާ ރޭޓުތައް:\nސިންގަލް ރޫމް (ލޯންޑްރީ އާއެކު) 700 ރުފިޔާ\nރޫމް އޮންލީ 500 ރުފިޔާ\nފުލްބޯރޑް 850 ރުފިޔާ\nފުލްބޯރޑް ޝެއަރިން 1،000 ރުފިޔާ\nޑަބަލް ރޫމް(ލޯންޑްރީ އާއެކު) 800 ރުފިޔާ\nހެލްތު މިނިސްޓްރީން ވަނީ ކޮންމެ ދުވަހަކުވެސް ކުއްޔަށް ނަގާފައިވާ ރޫމްތަކަށް 1.5 ލީޓަރުގެ ދެ ފެންފުޅި ފޯރުކޮށްދޭން ވާނެ ކަމަށް ވިދާޅުވެފައެވެ. މީގެ އިތުރުން ތިން އިރުގެ ކެއުން ދުވާލަކަށް ބޮލަކަށް ޖެހޭނެ އަގުވެސް ހުށަހަޅަން ވާނެ ކަމަށާއި އެގޮތަށް ރޭޓު ކަނޑައެޅި ނަމަވެސް، ކެއުމަށް ކަނޑައަޅާފައިވާ އަގު އެގްރިމެންޓު ކުރެވޭ ފަރާތަށް ދޭނީ އެދުވަހަކަށް ކާންދޭ މީހުންގެ އަދަދުން ކަމަށް ހެލްތު މިނިސްޓްރީން ވިދާޅުވެއެވެ.


Nagooroalhi Ehge Kurimatheegai Ves "Propose" Kohfi - Vaguthu\nނަގޫ ރޯޅިއެއްގެ ކުރިމަތީގައިވެސް "ޕްރޮޕޯސް"ކޮށްފި\nތަފާތު ގޮތަކަށް ޕްރޮޕޯސް ކުރުމަށް ނުވަތަ ލޯބި ހުށަހެޅުމަށް އެންމެންވެސް ބޭނުންވެއެވެ. މި ކުޑަކުޑަ ރާއްޖޭގައިވެސް މިކަން ހިނގަނީ މިގޮތަށެވެ.\nބައެއް ފަހަރު ލޯބިވެރިޔާއަށް ނޭގި ކުރާ ޕްރޮޕޯސްތަކަށް އެންމެ ބޭނުންވާ ޖަވާބު ނުލިބޭ ފަހަރުވެސް އާދެއެވެ. އެހެން ނަމަވެސް ހިތުގައި އޮންނަ ޔަޤީންކަމެއްގެ ބޮޑުކަމުން ތަފާތު ކަންތައްތައްވެސް ކުރަނީއެވެ.\nމިއީ ވަރަށްވެސް ތަފާތު ގޮތަކަށް ޕްރޮޕޯސަލްގެ ކަންކަން ރޭވި ދެ ލޯބިވެރިންނެވެ. ބޭނުންވީ މީގެ ކުރިން ބަޔަކު އެކަން ނުކުރާފަދަ ގޮތަކަށް ކައިވެންޏަށް ހުށަހަޅާށެވެ. އެއީ ނަގޫރޯޅިއެއްގެ ކުރިމަތީގައި ޕްރޮޕޯސް ކުރުމަށެވެ. ނަސީބު ދިމާކުރިގޮތުން އެ މީހުން ބޭނުންވި ގޮތަށް ވެއްޖެއެވެ.\nއެލެކްސް އަކީ ޓެކްސަސްއަށް ނިސްބަތްވާ މީހެކެވެ. އޭނާއަކީ ވަރަށް ގިނައިން ލައިވްކޮށް ތޫފާން ބަލާ ހިތުން އޭގެ ފަހަތުން ވަރަށް ގިނައިން ދުއްވާ މީހެއްކަމަށް ވެއެވެ. އެގޮތުން އެލެކްސް ވަނީ އޭނާގެ ލޯބިވެރިޔާ ބްރިޓްނީ ފޮކްސް ކޭޓަން ކައިރިން އޭނާއާއެކު ތޫފާން ބެލުމަށް ދާން އެދިފައެވެ.\nއެލެކްސް ބުނީ، އޭނާ ބޭނުންވީ އޭނާ އެންމެ ކުރަން ބޭނުންވާ އެއް ކަންތައްކަމަށްވާ ތޫފާން ބެލުމާއެކު، އޭނާގެ ލޯބިވެރިޔާ ކައިރިން ކައިވެންޏަށް އެތަނުގައި އެހުމަށެވެ.\nބްރްޓިނީ ބުނިގޮތުގައި، އޭނާއަށް އެކަންވެފައި ވަނީ ވަރަށް ބޮޑަށް ސިހުން ގެނުވިކަމަކަށެވެ. އަދި އޭނާއަށް އަނގައިގެން އާ އެކޭ ނުބުނެވި ބޮލުގެ ހަރަކާތަކުން އާނއެކޭކަން ދެއްކުވީ ރޮވެން ކައިރިވެފައި ހުރިވަރުން ކަމަށް އޭނާ ބުންޏެވެ.\nމި މަންޒަރު ފެންނަ ފޮޓޯ ނެގި ޖޭސަން ބުނިގޮތުގައި، އޭނާ ބޭނުންވީ އެ ތޫފާން އެ މީހުންގެ ދޭތެރެއަށް ވާގޮތަށް ފޮޓޯނެގުމަށެވެ. އެލެކްސް ބުނީ، އެ ފޮޓޯތައް އޭނާ ބޭނުންވި ވަރަށްވުރެއްވެސް ރީތި ކަމަށެވެ.\nމި ފޮޓޯ މިހާރު ސޯޝަލް މީޑިއާގައި ދައުރުވަމުންދާއިރު އެތައް ބައެއްގެ ސަމާލުކަން ވަނީ ފޮޓޯއަށް ލިބިގެންގޮސްފައެވެ.\nމެއި 20, 2017 - 10:22\nޙަހަހާ މިހުރީ މިގައުމުގެ ގިނަޒުވާނުންގެ ހާލަތު ހުންނަގޮތް ދެން މިމީހުންނަށް ތަންތަނުން ވަޒީފާތަކާ އެތްޗެހި ދިނީމަ ވާނެގޮތް ވިސްނާލާ ގިނަފަހަށް ބޮއެގެންވާނުވާނޭގެނީ\nމެއި 19, 2017 - 21:28


ހާފިޒު އަހުމަދު ސްކޫލް ގައި 16 ކްލާސްރޫމްގެ3ބުރި އިމާރާތް ކުރާނެ ފަރާތެއް ހޯދަނީ\nSeptember 01, 2021 17:05:08\nފުވައްމުލައް ސިޓީގެ ހާފިޒު އަހުމަދު ސްކޫލްގައި 16 ކްލާސްރޫމްގެ3ބުރި އިމާރާތް ކޮށްދޭނެ ފަރާތެއް ހޯދުމަށް މިނިސްޓްރީ އޮފް ފިނޭންސް އިން އިއުލާންކޮށްފިއެވެ.\nއެގޮތުން އޯގަސްޓް 26 ވަނަ ދުވަހު ފިނޭންސް މިނިސްޓްރީއިން ވަނީ މަސައްކަތަށް ބިޑު ހުށަހެޅުމުގެ ފުރުޞަތު އާންމުކޮށް ހުޅުވާލާފައެވެ. މި މަސައްކަތަށް ކުރިމަތިލާ ފަރާތްތަކުގެ ބިޑު ހުޅުވުން އޮންނާނީ 2021 ސެޕްޓެންބަރު 15 ވާ ބުދަ ދުވަހުއެވެ.\nމި އަހަރުގެ އެޕްރީލް މަހު ހާފިޒް އަހުމަދު ސްކޫލްގައި ވަނީ އިންޑިއާ ސަރުކާރުގެ ހިލޭ އެހީގެ ދަށުން ހާއްސަ އެހީ އަށް ބޭނުންވާ ކުދިންނަށް ހާއްސަ އިންކްލޫސިވް އެޑިއުކޭޝަން ސަޕޯޓް ޔުނިޓުގައި ސެންސަރީ ރޫމެއް ވެސް ގާއިމްކޮށްފައެވެ.\nމީގެ އިތުރުން ދުވަސްތަކެއް ވަންދެން ޕްރިންސިޕަލަކު ނެތި ދިއުމަށްފަހު އޯގަސްޓް މަހު 22ވަނަ ދުވަހު އެސްކޫލަށް އެޑިއުކޭޝަން މިނިސްޓްރީ އިން ހަމަޖެއްސި އާ ޕްރިންސިޕަލް އިމްތިހާޒު އަހުމަދު ވަނީ ސްކޫލާއި ގުޅިފައެވެ.\nހާފިޒް އަހުމަދު ސްކޫލް ތައުލީމީ ދާއިރާ


Dhiraagu hiyaa promotion ge naseebuverin hovaifi\nހިޔާ އަވަށަށް ދިރާގުން ހިންގި ޕްރޮމޯޝަންގެ ނަސީބުވެރިން -- ފޮޓޯ: ދިރާގު\nދިރާގުން ހިޔާގައި ދިރިއުޅޭ ރައްޔިތުންނަށް ހާއްސަކޮށް ކުރިއަށް ގެންދިޔަ ޕްރޮމޯޝަންގެ ނަސީބުވެރިން ހޮވައިފި އެވެ.\nހިޔާއަވަށުގެ ރައްޔިތުންނަށް ހާއްސަ ކުރިއަށް ގެންދިޔަ މި ޕްރޮމޯޝަންގައި ދިރާގު ފައިބަ ބްރޯޑްބޭންޑް އަދި ދިރާގު ޓީވީގެ ހިދުމަތައް އެދުނު ފަރާތްތަކުގެ ތެރޭން ގުރު އަތުން ހޮވުނު ނަސީބުވެރި ތިން ފަރާތަކަށް ޖުމްލަ 50،000ރ. ގެ އިނާމެއް ދީފައިވެ އެވެ.\nމި ޕްރޮމޯޝަންގެ އެއްވަނަ އިނާމަކަށް ދިން 25،00ރ. ލިބިފައިވަނީ އަބްދުލް ރަހުމާން ހަސަން އަށެވެ. އަދި ދެވަނަ އަށް 15،000ރ. ލިބިފައިވަނީ އަހިމަދު ނާޒިމް އަށެވެ. އަދި ތިންވަނަ ނަސީބުވެރިޔަކަށް ހޮވުނު އަހުމަދު ޝިޔާމް އަށް 10،000 ރ. ލިބިފައިވެ އެވެ. މީގެ އިތުރުން ދިރާގު ފައިބަރ ބްރޯޑްބޭންޑްއަށް އެދޭ ކަސްޓަމަރުންނަށް ހިދުމަތް ހިލޭ ގުޅައިދިނުމުގެ އިތުރުން، ހިލޭ ރައުޓަރ އެއްވެސް ވާޏީ ލިބިފަ އެވެ.\nދިރާގު ޓީވީއަށް އެދޭ ކަސްޓަމަރުންނަށް ވެސް ހިދުމަތް ހިލޭ ގުޅައިދިނުމުގެ އިތުރުން، ހިލޭ ޖޯއިބޮކްސް (ޑީކޯޑަ) އެއްވެސް ލިބިގެންދިޔަ އެވެ.\nދިރާގު ފައިބަ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ބޮޑު ފައިބަ ނެޓްވޯކް އެވެ. އެގޮތުން މިހާރު ރާއްޖޭގެ ގޭބިސީގެ 84 އިންސައްތައަށް މި ހިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 82 ރަށެއް ހިމެނެ އެވެ. އަދި 100 އަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ހިދުމަތެވެ. ކޮންޓެންޓް، ކޮލިޓީ އަދި އަގުގައި އެއްވެސް ތަފާތު ކުރުމެއްނެތި ދިރާގުން ވަނީ ރާއްޖޭގައި މީހުން ދިރިއުޅޭ 84 ޕަސެންޓް ރަށަކަށް ދިރާގު ޓީވީގެ ހިދުމަތް ފޯރިކޮށްދީ ފައެވެ.\nދިރާގުން އަބަދު ވެސް ބަލަނީ ކަސްޓަމަރުންގެ ޑިޖިޓަލް އަދި މުނިފޫހިފިލުވުމުގެ ތަޖުރިބާ ވީހާ ވެސް ފުރިހަމަކޮށް ކަސްޓަމަރުންނަށް ގިނަ މަންފާ އާއި ފައިދާ ލިބޭ ގޮތަށް ޕެކޭޖްތައް ފަރުމާކޮށް ޕްރޮމޯޝަންތައް ތައާރަފުކުރުމަށެވެ.\nހިޔާ މަޝްރޫއު ދިރާގު\nދިރާގުން އަހަރު ނިންމަން ބޮޑު ޕްރޮމޯޝަނެއް


"Helicopter Eela" trailer: Kajol thafaathu role akun!\n"ހެލިކޮޕްޓަރް އީލާ" ޓްރެއިލާ: ކާޖޮލް ތަފާތު ރޯލަކުން!\nމަޝްހޫރު އެކްޓްރެސް ކާޖޮލް ދޭވްގަން އޭނާގެ 44 ވަނަ އުފަންދުވަސް ފާހަގަކުރުމަށް އިއްޔެ ދޫކޮށްލީ އޭނާގެ ކުރިއަށް އޮތް ފިލްމު "ހެލިކޮޕްޓަރު އީލާ" ގެ ޓްރެއިލާ އެވެ. ޕްރަދީބް ސަރްކާރް ޑައިރެކްޓުކުރި މި ފިލްމުގެ ޓްރެއިލާއަށް މިހާރު ވަނީ ބޮޑު ސަމާލުކަމެއް ލިބިފަ އެވެ.\nމި ފިލްމުގައި ކާޖޮލް ކުޅެނީ އެކަނިވެރި މަންމައެއް ރޯލެވެ. އޭނާއަކީ ލަވަކިޔުމަށްވެސް ވަރަށް ޝައުގުވެރިކަން ހުންނަ މީހެކެވެ. ކާޖޮލްއާއެކު މި ފިލްމުގައި ލީޑުން ފެނިގެންދާނީ ގައުމީ އެވޯޑު ހޯދާފައިވާ އެކްޓަރު ރިދީ ސެން އެެވެ. ރިދީ މި ފިލްމުގައި ކުޅެނީ ކާޖޮލްގެ ދަރިފުޅު ރޯލެވެ. ހާއްސަ ރޯލަކުން މި ފިލްމުގައި ނޭހާ ދުޕިއާވެސް ފެނިގެންދާނެ އެވެ.\nޓްރެއިލާގައި ފެނިގެންދާ ކާޖޮލް އާއި ރިދީގެ މަންޒަރުތަކުން ގިނަ ބަޔަކަށް ހެއްވާލިއިރު ފުން އަސަރުތަކެއްވެސް ކުރުވި އެވެ. ކާޖޮލްއަކީ އޭނާގެ ދަރިފުޅަށް ރަނގަޅު މުސްތަގުބަލެއް ހޯދައިދިނުމަށްޓަކައި އޭނާ ދެކުނު ހުރިހާ ހުވަފެންތަކެއް ގުރުބާންކޮށްގެން އުޅެމުންދާ މީހެކެވެ. އެ ހުވަފެންތައް ހަގީގަތަކަށް ހެދުމަށް އަނެއްކާވެސް މަސައްކަތްކުރުމަށް އޭނާއަށް ހިތްވަރުދެނީ ދަރިފުޅެވެ.\n"ހެލިކޮޕްޓަރް އީލަ" ގެ މަންޒަރެއްގައި ކާޖޮލް ދޭވްގަން އާއި ރިދީ ސެން --\nކާޖޮލްގެ އާ ފިލްމެއްގެ އިންތިޒާރުގައި ފޭނުން ތިއްބާ އޭނާގެ ފިރިމީހާ އަޖޭ ދޭވްގަން މި ފިލްމު އިއުލާނުކުރީ މިދިޔަ މަހު އެވެ. މި ފިލްމު ސިނަމާތަކުގައި ދައްކަން ފަށާނީ އަންނަ މަހު ހަތެއްގަ އެވެ. އެންމެފަހުން ބޮލީވުޑްގެ ފިލްމަކުން ކާޖޮލް ފެނިގެންދިޔައީ 2015 ވަނަ އަހަރު އެވެ. އެއީ ޝާހްރުކް ޚާންގެ ފިލްމު "ދިލްވާލޭ" އިންނެވެ.\nރަނގަަޅަށް އެކްޓް ނުކުރެވިގެން ކާޖޮލްގައި ޝާހްރުކް ވިކި\nމީހުން ކޮޕީ ނުކޮށް އޮރިޖިނަލަކަށްވޭ: ކާޖޮލް\nތުރީ އިޑީއަޓްސް: ކަރީނާ ކުޅުނު ރޯލު ކާޖޮލް ދޫކޮށްލީ ކީއްވެ؟\nމަގޭ ފިލްމުތައް ދަރިންނަކަށް ކަމަކު ނުދޭ: ކާޖޮލް


ރާއްޖެއަކީ އިޤްޠިޞާދީ ދަތިތައް ކުރިމަތިވެފައިވާ ޤައުމެއް ނަމަވެސް ކޮރޯނާ ވައިރަސް އާއި ގުޅިގެން ވަރަށް ގިނަ ބައަކަށް ސަރުކާރުން އެހީތެރިވެފައިވާ ކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ.\nމި ބަލި މާލޭގައި ފެތުރެން ފެށިފަހުން، މިއަދުގެ މިހާތަނަށް 1186 މީހަކަށް މި ބަލި ޖެހިފައިވާކަން ކަށަވަރުވެއްޖެ. އެއީ 420 ދިވެހިންނާއި 766 ބިދޭސީން. އަދި އޭގެ ތެރެއިން މިހާތަނަށް 91 މީހަކަށްވަނީ މާތްﷲގެ ހެޔޮ ރަޙްމަތްފުޅުން ޝިފާ ލިބި، ބަލިން ފަސޭހަވެފައި. އަދި މި ބަލީގައި ދުނިޔެ ދޫކުރެއްވި4ބޭފުޅުންނަށް ހެޔޮ ރަޙްމަތް ލެއްވުން އެދި ދުޢާ ކުރަން.\nމާލެ ތެރޭގައި މި ބަލި ފެތުރެން ފެށި ދުވަސްވަރު، ބައްޔަށް ޕޮޒިޓިވްވާ ކޮންމެ މީހެއްގެ ކޮންޓެކްޓުންގެ ގޮތުގައި އެވްރެޖްކޮށް 36 މީހުން ފާހަގަ ކުރެވެނު. ނަމަވެސް މިހާރު މި ބައްޔަށް ޕޮޒިޓިވްވާ ކޮންމެ ދިވެއްސެއްގެ ކޮންޓެކްޓުންގެ ގޮތުގައި އެވްރެޖް ގޮތެއްގައި ފާހަގަކުރެވެނީ7މީހުން\nފުރަބަންދުގެ ސަބަބުން މާލޭގައި ބަންދުވެފައި ތިބި މީހުންގެ ތެރެއިން، ކޮންމެހެން ރަށަށް ދާންޖެހޭ ކަމަށް ފާހަގަކުރެވެނު 1800 މީހުންގެ ތެރެއިން 1078 މީހަކު ރަށްރަށަށް ގެންދިއުމަށްޓަކައި ކަރަންޓީނަށް ފޮނުވިއްޖެ. އަދި ބާކީ ތިބި މީހުން، މިމަހު 24ގެ ނިޔަލަށް ކަރަންޓީނަށް ފޮނުވޭނެ. އަދި އިއްޔެގެ ނިޔަލަށް 3016 މީހަކު މާލެ އައުމަށް ހުއްދަ ދެވިއްޖެ.\nމާލެއިން ރަށްރަށަށް ދާ މީހުން، ވަކި މުއްދަތަކަށް ކަރަންޓީނުގައި ބައިތިއްބަން މިޖެހެނީ، ރަށްރަށުގައި މިބަލި ފެތުރުމުގެ ފުރުޞަތު ހަނިކުރުމަށް. މާލޭގައި މި ބަލި ފެތުރިފައިވާތީ، މާލެއިން ރަށްރަށަށްދާ މީހުން، އެމީހެއްގެ ރަށުގައި ކަރަންޓީނު ކުރުމަކީ ރައްކާތެރި ކަމެއް ނޫން. އެއީ، އެ ރަށްރަށުންވެސް ބޭނުންވާ ގޮތެއް ނޫން.\nއަޅުގަނޑުމެންނަށް ކުރެވޭ ކިތަންމެ ކުޑަ ކަމެއްގެ ސަބަބުން ވިޔަސް، އެއްވެސް ރަށެއްގައި މި ބަލި ފެތުރެން ފަށައިފިނަމަ، އެ ރަށެއްގައި މި ބައްޔާ ދެކޮޅަށް ކުރަންޖެހޭ މަސައްކަތް މާ ބުރަވާނެ. އެރަށެއްގައި އަޅަންޖެހޭ ފިޔަވަޅުތަކުގެ ސަބަބުން، އެ ރަށެއްގެ ރައްޔިތުންނަށް، މާގިނަ އުނދަގޫތަކާ ކުރިމަތިލާން ޖެހޭނެ.\nއަޅުގަނޑު ޤަބޫލުކުރާ ގޮތުގައި، ރައްޔިތުންނަށް ދަތިވާ މިފަދަ ކޮންމެ ވަގުތެއްގައި އެހީތެރިވުމަކީ، ސަރުކާރުގެ އެންމެ އިސް ވާޖިބު. ދައުލަތުގެ ކެރި ފޯރުންތެރިކަން ހުރި މިންވަރަކުން، މާތްﷲގެ ވާގިފުޅާއެކު، އަޅުގަނޑުމެންނަށް ވީ އެންމެ ރަނގަޅަކަށް މިކަމުގައި އެހީތެރިވެދޭނަން.\nވިޔަފާރިތަކަށާއި އެކި ކަންކަމަށް، އަމިއްލަ މީހުން ބޭންކުތަކުން ނަގާފައިވާ ލޯނުތައް އަނބުރާ ދެއްކުން6މަސްދުވަހަށް ފަސްކުރުމުގެ ޕްރޮގްރާމްގައި، އެޗް.ޑީ.އެފް.ސީ. އާއި އެމް.އެފް.އެލް.ސީ އަދި އެސްޑީ.އެފް.ސީ އާއި ރާއްޖޭގައި ހިންގާ 8 ބޭންކު މިހާރު ވަނީ ބައިވެރިވެފައި. މި ދެންނެވި ތަންތަނުން ނަގާފައިވާ ލޯނުތަކުގެ ތެރެއިން މިހާތަނަށް 15000 އަށްވުރެ ގިނަ ލޯނުގެ މުއްދަތު ވަނީ ފަސްކޮށްދީފައި. އޭގެ ތެރެއިން 83 އިންސައްތަ ލޯނަކީ، އާދެ، 13199 ލޯނަކީ ބީ.އެމް.އެލް އިން ދޫކޮށްފައިވާ ލޯނުތައް.\nބީ.އެމް.އެލް މެދުވެރިކޮށް ސަރުކާރުން ދޫކުރާ ލޯނު ހޯދުމަށް ރިޒޯޓުތަކާއި އަމިއްލަ ވިޔަފާރިތަކުން ލިބިފައިވާ ހުށަހެޅުންތަކުގެ ތެރެއިން 157 ހުށަހެޅުމަކަށް ލޯނު ދޫކުރަން ނިންމައި، އޭގެތެރެއިން 98 ވިޔަފާރިއަކަށް މިހާރު ވަނީ ލޯނު ދޫކޮށްފައި.\nކުދި ވިޔަފާރިތަކަށާއި އަމިއްލަ މަސައްކަތް ކުރާ މީހުންނަށް، އެސް.ޑީ.އެފް.ސީ މެދުވެރިކޮށް ސަރުކާރުން ދޫކުރާ ލޯނު ހޯދުމަށް ލިބުނު ހުށަހެޅުންތަކުގެ ތެރެއިން، 396 ވިޔަފާރިއަކަށާއި އަމިއްލަ މަސައްކަތްކުރާ 134 މީހަކަށް، (ޖުމްލަ 530 ފަރާތަކަށް) ލޯނު ދޫކުރުމުގެ މަސައްކަތް މިހާރު ކުރިއަށް އެބަދޭ.


އެޑްމިން – Page 91 – Liyuntheringe Gulhun\nVisitors online  283:users  0guests  248bots  35The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n16 ސެޕްޓެމްބަރު 2014ބަހާއި އަދަބު, މަޢުލޫމާތުއެޑްމިން\nކިޔާފައިވާ ޢަދަދު: 4554\nއަޙްމަދް ސަމީރު ޢަލީއަޅުގަނޑުމެނަށް ލިބިފައިވާ ވިސްނުމުގެ ތޫނުކަމަކީ ގުދުރަތީ ކޮންމެ ކަމެކޭ އެއްގޮތަށް މަޑުމަޑުން އިތުރުވަމުން ފުރިހަމަވަމުން ގޮސް މަޑުމަޑުން ދަށަށް ދާނޭ ކަމަކެވެ. ހިތާމައަކީ ވިސްނުން ތޫނުކަމުގެ އިތުރުން، އަޅުގަނޑުމެންގެ ސިއްހަތާއި ތާޒާކަމާއި ހަލުވި ކަމާއި ގައި ބާރުވެސް އުމުރުން ދުވަސް ވާން (މުސްކުޅިވާން) ފެށުމުން ދަށަށް ދާ ކަމެވެ. ނަމަވެސް އަޅުގަނޑު ދެންމެ މިލިޔުނު ކޮންމެ ކަމަކީ ކުޑަ ހިތްވަރެއް ލައިގެން ދަށަށް ދިއުން ފަސްކުރެވެން ނުވަތަ ދަށަށް ދާ މިންވަރު ލަސް ކުރެވެން ހުރި ކަންކަމެވެ.\nއޭރުގެ ފަތްފުށްތަކުން…. (90)\n15 ސެޕްޓެމްބަރު 2014ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 1933\n(ވޭތިވެދިއަ ޒަމާން) الفاضل ބޮޑުފެންވަޅުގޭ سيدى\nއައްސައްޔިދު ބޮޑުފެންވަޅުގޭ ސީދީ (އަލްޤާޟީ ޙުސައިން ޢަފީފުއްދީން) – ރަޙިމަހުﷲ – އަކީ، ލިޔުންތެރިއެކެވެ. އެއަށްވުރެ މާ މަޝްހޫރު، ކުޅަދާނަ ޅެންވެރިއެކެވެ. ދިވެހި ޅެންވެރިކަމުގެ ދުނިޔޭގައި “ޙިމާރުލް ޤައުމު” ގެ ނަމުގައި މަޝްހޫރުވެފައިވާ ޝާޢިރަކީ، އެމަނިކުފާނެވެ. އެމަނިކުފާނަކީ، ވާހަކަ ލިޔުންތެރިއެއްވެސް މެއެވެ. ލިޔުއްވާފައިވާ މަޝްހޫރު ވާހަކަތަކުގެ ތެރޭގައި “ދިއްލީގޭ އިބްރާހީމް ދީދީގެ ވާހަކަ” އާއި “މާމަކުނުދޫ ބޮޑު ޢީސަގެ ވާހަކަ” ފާހަގަ ކޮށްލެވެއެވެ. އަދަބީ ފޮތްތަކަށް ބަލައިލާއިރު، “ދިވެހި ޅެންހެދުމުގެ މަސައްކަތްތެރިކަމުގެ ރަންތަރާދު” އާއި “ކަންޒުލް އަދަބު” އާއި “އައްސައްޔިދު ބޮޑުފެންވަޅުގޭ ސީދީގެ އިހުގެ ޅެންތައް” ފާހަގަ ކޮށްލެވެއެވެ. މިވަނީ ކީއްބާ!!!!!!\n15 ސެޕްޓެމްބަރު 2014އިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 3101\nލިޔުނީ: ޙަސަން ޒަހީންހާލަތު ބަދަލުވެއްޖެއެވެ. ދިރިއުޅުމުގެ ގޮތްފޮތް ބަދަލުވެއްޖެއެވެ. ޤަބޫލުކުރި އުސޫލުތަކާއި ހަމަތައް ފަސްދީ އޮބައިފިއެވެ. މާޒީއާއެކު އެކަމުގެ ވާހަކަތައް ފަހަތައް ސޮއްސާލައިފިއެވެ. ޤަބޫލުކުރުމާއި ނުކުރުން އޮތީ އެމީހަކަށެވެ. މިއަދު މިތިބީ ހުރިހާގޮތަކުން ބަދަލުވެފައެވެ. ފުދިފައެވެ. ދިރިއުޅުމުގެ ހަމަތަކާއި އުސޫލުތަކެވެ. ޤަބޫލުކުރި ކުރުންތަކާއި އާދަތަކެވެ. އެއްބައެއްގެ ނަޒަރުގައި މިއީ ތަރައްޤީއެވެ. އަނެއްބައެއްގެ ނަޒަރުގައި މިއީ “ރޭރު”ވުމެވެ.\n14 ސެޕްޓެމްބަރު 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 2315\nމިއީ ލިޔުންތެރީނގެ ގުޅުމުގެ މެންބަރުންނަށް ޝާއިޢުކޮށްފައިވާ ޅެމެކެވެ.އަބޫބަކުރު އާދަމް، ސިލްވަރބީޗް، ނ.މަނަދޫހެޔޮބަސް އަހައިގެން ހެޔޮލަފާ އުޅުމެއް އުޅޭށޭ ދަރިފުޅާ ހެޔޮ ނިޔަތުގައި ހެޔޮއަމަލުތައް ފަށްފަށް ކުރާށޭ ދަރިފުޅާ އަންނަނިވި ކުރިމަގު އަލިކުރަންއޮތް ރޫހުގައި ހިތްވަރުކުރަން އަންގާ ނަސޭހަތް ތެރިވަމޭ ހިޔަހާސް ފަށުން އެދި ދަރިފުޅާ އެ ވާހަކަ އާއި މި ވާހަކަ (3)\n14 ސެޕްޓެމްބަރު 20142 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2605\nއެ ވާހަކަ އާއި މި ވާހަކަ (3)އެއްކޮށް، ލިޔުނީ: އަޙްމަދު އަޖުމަލް ޙާމިދު ފަންސުރުގެ މަޤްޞަދު\nފަންސުރު ހަދާމީހާ ފަންސުރު ހަދާ ނިންމާފައި ފޮށްޓަށް ލުމުގެ ކުރިން އިހަށް އެއްފަރާތެއްގައި އެ ބޭއްވިއެވެ.\n“ތިބާ ބާޒާރަށް ނެރުމުގެ ކުރިން، ތިބާއަށް އެނގެންޖެހޭ ފަސްކަމެއް އަހަރެން ތިބާއަށް ބުނެދޭނަމެވެ.” އޭނާ ފަންސުރަށް ބުންޏެވެ. “އެ ކަންކަން ހަނދުމަނެތިނުކޮށް އަބަދުވެސް ހަނދާން ބަހައްޓާށެވެ. އޭރުން ތިބާ ތިބާގެ ފެންވަރުން އެންމެ ރަނގަޅު ފަންސުރަކަށް ވާނެއެވެ. އެ ވާހަކަ އާއި މި ވާހަކަ (2)\n13 ސެޕްޓެމްބަރު 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2322\nއެ ވާހަކަ އާއި މި ވާހަކަ (2)\nއެއްކޮށް، ލިޔުނީ: އަޙްމަދު އަޖުމަލް ޙާމިދު ސައި ޖޯޑު\nއެއްފަހަރަކު ޖަޕާންގެ ޢިލްމުވެރިޔެއްގެ ގާތަށް ޒުވާނަކު އުނގެނުމަށް ދިޔައެވެ. އޭގެ ދެމީހުން އިރުކޮޅަކު ވާހަކަ ދައްކަން ތިއްބެވެ. އެއަށްފަހު އެ ޢިލްމުވެރިޔާ އޭގެ ދެމީހުންނަށް ސައިތައްޔާރުކުރަން ފެށިއެވެ. އޭނާ އޭނާގެ މެހުމާނުގެ ޖޯޑަށް ފުރެންދެން ސައި އެޅިއެވެ. އެ ފުރި ބަންޑުންވަމުން ދިޔައިރުވެސް އޭނާ ސައި އެޅުން ހުއްޓައެއް ނުލިއެވެ. އެ ޒުވާނާ ސައި ބަންޑުންވާތަން ބަލަން އިނެވެ. އަދި އެންމެފަހުން ކެތް ނުކުރެވިގެން ބުންޏެވެ. ސާހިބާ (31)\nކިޔާފައިވާ ޢަދަދު: 3396\nފާޠިމަތު ނަހުލާ(12 ސެޕްޓެމްބަރ 2014 (ހުކުރު) ދުވަހު ޝާއިޢުކުރި ބަޔާ ގުޅޭ)\nޝަހުދާ ބައްދަލުކުރަން އޭނާ ހަދާނީ ކިހިނެއް ހެއްޔެވެ؟ ޖެހިޖެހިގެން ދެމީހުންގެ ކޮޓަރި ހުރި ކަމުގައިވިޔަސް، ދެމީހުންގެ ދެމެދުގައި އެތައް ހުރަސްތަކެއް ވެއެވެ. ކުރިމަތީގައި ހުރި ކޮޓަރީގައި ބައްޕަ އުޅޭއިރު، ބައްޕައަށް އެނގިދާނެތީ ވިސްނާން ޖެހެއެވެ.\nޝަހުދު ކޮޓަރީގެ ސޯފާގައި އިށީނދެލައިގެން އިނެވެ. އޭނާ އެއްގޮތަކަށްވެސް ނިންޖެއް ނާދެއެވެ. އޭނާގެ މޭގެ ތެރޭގައިވާ ހިތް ތެޅިފޮޅެނީއެވެ. ދެން އޭނާއަށް މީނާ ފެންނާނޭހެނެއްވެސް ހިއެއް ނުވެއެވެ. މާދަމާއަކީ އެދެމީހުންގެ ދެމެދުގައިވާ ހުރިހާ ގުޅުމެއް ކެނޑިގެންދާ ދުވަހެވެ. މިރެއަކީ އެންމެފަހު ރެއެވެ. މާދަމާގެ ފަހުން ޝަހުދަށް މީނާއެއް ނުފެންނާނެއެވެ. އެއީ ހަމަ ޔަޤީން ކަމެކެވެ.\nއެ ވާހަކަ އާއި މި ވާހަކަ (1)\n12 ސެޕްޓެމްބަރު 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2594\nއެއްކޮށް، ލިޔުނީ: އަޙްމަދު އަޖުމަލް ޙާމިދު ރޯނު އެދުރު\nއެއްފަހަރަކު ޒުވާނަކު ޚަލީފާ މައުމޫންގެ އަރިހަށް ގޮސް އޭނާ އެއީ ބޮޑު ޢިލްމުވެރިއެއްކަމުގެ ދަޢުވާ އުފުލި އެވެ. އޭނާ ދެންނެވި އެވެ. “ޙަދީޘް ޢިލްމާބެހޭގޮތުން އަޅުގަނޑާ ސުވާލުކުރައްވަބައްލަވާށެވެ! މަނިކުފާނު ކޮންމެ ސުވާލެއް ކުރެއްވިޔަސް، އަޅުގަނޑު ޖަވާބު އަރުވާނަމެވެ.”\n12 ސެޕްޓެމްބަރު 20141 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3585\nވިޔަފާރިވެރިޔަކު ކާތިބެއް ހޯދަންވެގެން ނޫހުގައި އިޝްތިހާރެއް ޖަހައިފިއެވެ. އަދި އެކަމަށް އެދުނު އެތައްބައެއްގެ ތެރެއިން ދިހަ މީހުން އިންޓަރވިއުކުރުމަށް ގެނެސްފިއެވެ. ވިޔަފާރިވެރިޔާ އެމީހުންނާ އިންޓަރވިއު ކުރަމުން ދިޔައީ ވަކިވަކީންނެވެ. އެމީހންގެތެރެއިން އެކަކު ހޮވުމަށްފަހު އޭނާއަށް ވަޒީފާ ދީފިއެވެ. މިއިޢުލާން ދެކެވަޑައިގަތީމުތޯ؟…….(30)\n11 ސެޕްޓެމްބަރު 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1675\nދިވެހި تاريخ އާއި ثقافۃ އަށް خدمۃ ކުރާ مجلس ރައީސުލްޖުމްހޫރިއްޔާގެ އޮފީސް މާލެ، ދިވެހިރާއްޖެ نمبر:81/1\nދިވެހި ثقافۃ އާބެހޭ ކުޅިވަރުތައް އެކަށީގެންވާ ފެންވަރެއްގައި ދެމެހެއްޓުމުގެ ގޮތުން ދިވެހި تاريخ އާއި ثقافۃއަށް خدمۃ ކުރާ مجلسން ވަނީ ވިސްނަވައި ގޮތެއް ކަޑައަޅުއްވައިފައެވެ. މިގޮތުން މިހާރު މާލެއާއި ރާއްޖެތެރޭގައި ކުޅޭކުޅިވަރުތައް ރަސްމީފަރާތެއްގައި ދެއްކުމުގެ ކުރިން އެކުޅިވަރެއްބަލާ ފާސްކުރުމަށްވަނީ ނިންމާފައެވެ. 12345678910111213141516171819202122232425262728293031323334353637383940414243444546474849505152535455565758596061626364656667686970717273747576777879808182838485868788…8990919293…949596979899100101102103104105106107108109110111112113114115116117118119120121122123124125126127128129130131132133134135136137138139140141142143144145146147148149150151152153154155156157158159160161162163164165166167168169170171172173174175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


ރާއްޖޭގެ އާއިލާ އާއިބެހޭ ކޯޓުގެ އިސް ފަނޑިޔާރުގެ މަގާމަށް ފުރަތަމަ ފަހަރަށް އަންހެން ފަނޑިޔާރަކު އައްޔަން ކުރުމުގެ ތާރީޚީ ކުރިއެރުމަށް މަރުހަބާ » Uthema\n📸 Appointment of Chief Judge to Family court. pic.twitter.com/BZsJNGZlwG\n— Judicial Service Commission (@MaldivesJSC) March 30, 2022\nމާރިޗް 31 – 2022\nރާއްޖޭގެ އާއިލާ އާއިބެހޭ ކޯޓުގެ އިސް ފަނޑިޔާރުގެ މަގާމަށް\nފުރަތަމަ ފަހަރަށް އަންހެން ފަނޑިޔާރަކު އައްޔަން ކުރުމުގެ ތާރީޚީ ކުރިއެރުމަށް މަރުހަބާ\nރާއްޖޭގައި ފަނޑިޔާރުން އައްޔަން ކުރުމާބެހޭ މުއައްސަސާ، ޖުޑިޝަލް ސަރވިސް ކޮމިޝަނުން އިއްޔެ ކޮށްފައިވާ އިއުލާނެއްގައި ދިވެހިރާއްޖޭގެ އާއިލާ އާއިބެހޭ ކޯޓުގެ އިސް ފަނޑިޔާރުގެ މަގާމަށް އަލްއުސްތާޛާ ހުޒައިފާ މުހަންމަދު އައްޔަން ކޮށްފައިވާ ކަމުގެ ތާރީޚީ، އުންމީދީ އަދި އުފާވެރި ޙަބަރަށް މި ޖަމްޢިއްޔާއިން މަރުހަބާ ކިޔަމެވެ. އަދި އިސް ފަނޑިޔާރު އަލްއުސްތާޛާ ހުޒައިފާ މުހަންމަދު އަށް އުތެމަ ޖަމްޢިއްޔާގެ ފަރާތުން ވަރަށް ހޫނު މަރުހަބާއަކާއި ތަހުނިޔާ އަރިސްކުރަމެވެ.\nރާއްޖޭގެ ފަހުގެ ތާރީޚަށްބަލާއިރު ފުރަތަމަ ފަހަރަށް އަންހެނުން ފަނޑިޔާރުކަމަށް އައްޔަން ކުރެވުނީ 2007 ވަނަ އަހަރުއެވެ. އަލްއުސްތާޛާ ހުޒައިފާ މުހަންމަދު އަކީ އެ އަހަރު އައްޔަން ކުރެވުނު ތިން އަންހެން ފަނޑިޔާރުންގެ ތެރެއިން އެއް ފަނޑިޔާރެވެ. ދިވެހިރާއްޖޭގެ ކޯޓުތަކަކީ ޒަމާނުއްސުރެ އަންހެނުންގެ ހިއްސާނެތި، އަންހެނުންނަށް ކުރާ ތަފާތުކުރުންތަކުގެ ސަބަބުން އިންސާފުހޯދުމަށް ހުރަސްއެޅޭފަދަ ނޭދެވޭ ސިފަތަކެއް ހުރި މުއައްސަސާއެކެވެ. މިކަމުގެ ނޭދެވޭ އަސަރުތައް ދިރާސާތަކުންނާ އާންމު ރައްޔިތުންގެ ހިތިތަޖުރިބާ ތަކުން އަދު ވަނީ އިހުނަށްވުރެ ފުޅާކޮށް ސާފުވެ ހާމަވެފައެވެ. އެހެންކަމުން އަންހެނުންނަށް ވީތީ ކުރާ ތަފާތުކުރުންތައް ތާރީޚުގެ އަނދިރި ސަފްހާތަކަށް ދޫކޮށްލުމަކީ ކޮންމެހެންވެސް ކުރަންޖެހިފައިވާ ކަމެކެވެ. މިކަމުގައި ލިބޭ ކޮންމެ ކުރިއެރުމަކީ ރާއްޖޭގައި އަންހެނުންނަށް އަދުލްއިންސާފު ލިބިގަތުމުގެ އަސާސީ ޙައްޤު ކަށަވަރު ކުރުމަށާއި، މި އަސާސީ ޚިދުމަތް ލިބިގަތުމަށް އެޅޭ މުހިންމު ފިޔަވަޅެކެވެ.\nއަދު ރާއްޖޭގެ ކޯޓުތަކުގައި 184 ފަނޑިޔާރުން ތިއްބަވާއިރު، އަންހެނުންގެ އަދަދަކީ 21 އަދި ފިރިހެނުންގެ އަދަދަކީ 163 އެވެ. މި ބޮޑު ފަރަގު ނައްތާލުމަށް ކުރަންޖެހޭ މަސައްކަތް ގިނަގުނައެވެ. މިކަމުގައި އަދުގެ ޖުޑިޝަލް ސާވިސް ކޮމިޝަނުން ކުރައްވާ މަސައްކަތް މި ޖަމްއިއްޔާއިން ބަލައިގަންނަ ކަން މި ފުރުސަތުގައި ފާހަގަކުރަމެވެ. އަދި މިފަދަ ކުރިއެރުންތައް ލިބެމުންދާ އެއް ސަބަބެއްކަމަށް ދެކެނީ އެ ކޮމިޝަނުގެ އަންހެން ރައީސް އަދި ރައްޔިތުންގެ މަޖިލިހުގެ ތުޅާދޫ ދާއިރާގެ މެމްބަރު އަލްއުސްތާޛާ ހިސާން ހުސައިން ގެ ރިޔާސަތުގައި ކުރައްވަމުން ގެންދަވާ ހެޔޮބަދަލު ގެނުވަނި މަސައްކަތް ތަކެއްގެ ސަބަބުން ކަމަށްވެސް ދެކެމެވެ.\nމިންތީގެ ހަމަހަމަކަން ގާއިމުކުރުމަށް ރާއްޖޭގެ ޤާނޫނުތައް ތަންފީޒުކޮށް، އަދި ބައިނަލްއަޤުވާމީ ގޮތުން ބައިވެރިވެފައިވާ މުއާހަދާ ސީޑޯއިން ބާރުއަޅާ އެޅުމަށް އިޖާބަދީ ދިވެހި ދައުލަތުގެ އެންމެހާ މުއައްސަސާތަކުން މިންތީގެ ނަހަމަކަން ނައްތާލުމަށް ކުރާ މަސައްކަތް ހަލުއިކުރުމަކީ ރާއްޖޭގެ ތަރައްގީއާ ކުރިއެރުމަށް ނުހަނު މުހިންމުކަމެކެވެ. މި ޖަމްޢިއްޔާގެ އެދުމަކީ، ދިވެހިރާއްޖޭގެ ކޯޓުތަކާއި ޤާނޫނީ މުޅި ނިޒާމުގައި އަންހެނުންގެ ބައިވެރިވުން ދުވަހެއް ދުވަހަކަށް އިތުރުވުމެވެ. މިޖަމްޢިއްޔާގެ އަބަދުގެ އުންމީދަކީ ދިވެހިރާއްޖޭގެ ޤާނޫނީ ނިޒާމަކީ އަންހެނުންގެ ހަމަހަމަ ޙިއްޞާ ލިބިގެންވާ، އިންސާފުވެރި، ނަޒާހަތްތެރި، ރައްޔިތުންގެ އިތުބާރާއި އިހުތިރާމް ލިބިގެންވާ އަދުލްވެރި ހަރުދަނާ ނިޒާމަކަށް ވެގެންދިއުމެވެ.


ދެ ރަށެއްގެ ހައުސިން ޔުނިޓްގެ މަސައްކަތް ނިންމުމަށް ބަޔަކާ ހަވާލުކޮށްފި | Sandhaanu\nދެ ރަށެއްގެ ހައުސިން ޔުނިޓްގެ މަސައްކަތް ނިންމުމަށް ބަޔަކާ ހަވާލުކޮށްފި\nޖުލައި 19, 2021\nހދ. އަތޮޅު ދެ ރަށެއްގައި އިމާރާތްކުރަން ފަށާފައިވާ ހައުސިން ޔުނިޓުތަކުގެ މަސައްކަތް ނިންމުމަށް ބަޔަކާ ހަވާލުކޮށްފިއެވެ.\nއެ ދެ ރަށަކީ އެ އަތޮޅު ނޮޅިވަރަންފަރާއި އަދި ހަނިމާދޫއެވެ.\nނޮޅިވަރަންފަރުގައި އިމާރާތްކުރަން ފަށާފައިވާ 100 ހައުސިން ޔުނިޓް މަސައްކަތް ނިންމުމަށް ހަވާލުކޮށްފައިވަނީ ރަޝީދު ކާޕެންޓްރީ އެންޑް ކޮންސްޓްރަކްޝަން ޕްރައިވެޓް ލިމިޓެޑާ އެވެ.\nއެކުންފުންޏާ މި މަސައްކަޔް ހަވާލު ކޮށްފައިވަނީ 53,544,424.97 ރުފިޔާ އަށް 240 ދުވަހުގެ ތެރޭ ނިންމުމަށް އިއްޔެގައެވެ.\nހަނިމާދޫގައި އިމާރާތްކުރަން ފަށާފައިވާ 52 ހައުސިން ޔުނިޓް ނިންމުމުގެ މަސައްކަތާއި އަލަށް އިމާރާތްކުރާ 48 ހައުސިން ޔުނިޓް މަސައްކަތް ނިންމުމަށް ހަވާލުކޮށްފައިވަނީ ދޮންބެޒް ޕްރައިވެޓް ލިމިޓެޑާއެވެ.\nޖުމްލަ 79,393,199.70 ރުފިޔާގެ މި މަޝްރޫއުގެ މަސައްކަތް އެ ކުންފުންޏާ ހަވާލުކޮށްފައިވަނީ 330 ދުވަހުގެ ތެރޭގައި ނިންމުމަށެވެ.\nމި ހައުސިން ޔުނިޓުތައް ނިންމުމަށް ހަވާލުކޮށްފައިވަނީ މި މަޝްރޫއުތަކުގެ މަސައްކަތް ހުއްޓިފައި ގިނަ ދުވަހު އޮތުމަށް ފަހުއެވެ.


ކަފުނަށް މިހިތް އަދި ނުލާކަން ޔަގީން….17 – Esfiya\n“ނިޝްވާ މަންމައަކަށް ވަނިއްޔޯ!” ނަޝާޔާ ބުނެލި ޖުމްލައިން ނިޝްވާ އަށް ހީވީ މުޅި ދުނިޔެ މިލްކު ވީހެންނެވެ. އެންމެ ކުޑައިރުއްސުރެ ދެކެމުން އައި ހުވަފެނުގައި ކުލަ ޖެހިގެން އައުމުން ހުރިހާ ހިއްސުތަކެއް އުފާ ފާޅުކުރަމުން ދާހެން ހީވާން ފެށިއެވެ. ދެވަނަ ފަހަރަށް ވެސް އެ ޖުމްލަ ތަކުރާރު ކުރުމަށް އެދެވުނީ އެ ބަސްތައް އަހާލާ ހިތުންނެވެ. ޚިޔާލީ ދުނިޔެއަށް ގެބެނމުން ދަނިކޮށް ނަޝާޔާ ނިޝްވާ ސަލާމަތް ކޮށް މި އުފާވެރި ދަނޑިވަޅުގެ ނާޒުކު ކަން އޭނައަށް އަންފަގައިދިނެވެ. އެ ހިނދު ލޯބިވާ ފިރިމީހާ ގާތަށް އުދުހިފައި ކަހަލަ ގޮތަކަށް ދިޔައެވެ.\nއައި ސީޔޫ ތެރެއިން ބޯދިއްކޮށްލި ނަރުސް ކުއްޖާ އާއިލީ މެންބަރުން ނަށް އެންމެ ފަހުގެ ޚަބަރު އިއްވީ ހިނިތުން ވެފައެވެ. ހީވެސް ނުކުރާ ހާ އުފާވެރިއެވެ. އަންމަޑޭ ހޭވެރިކަން ވީއެވެ. މަރުގެ ތުންފަތް މަތީއޮތް ލޯބިވާ ދަރިފުޅަށް ޑޮކްޓަރުން ކެނޑި ނޭޅި ދެމުން ދިޔަ ފަރުވާއަށް ރާހަތްކުރުމުން ހައްވައިދީގެ ލޮލުން ދެގޮބޮޅި ހާވަރުގެ ދެކަރުނަ ތިކި ކޯތާފަތަށް ވެއްޓުނެވެ. އެންމެންނަށް ވެސް ރޮވެނީއެވެ. އުފަލުންނެވެ. ނިޝްވާއަށް ވެސް ހުރެވުނީ ބަސްހުއްޓިފައެވެ. ހަދާނެ ނުހަދާނެ ގޮތެއް ނޭގި ފުންމައިގެން އައިސް މަރީނާ ގާއިގާ ބައްދާލިއެވެ. އާއިލާ ގެ އެންމެން ގެ ދުޢާ . އިޖާބު ކުރައްވައިފިއެވެ. އެންމެން ނަށް އިންތިޒާރު ކުރެވެމުން ދިޔައީ ވޯޑަށް ބަދަލުވާނެ އިރަކަށެވެ.\n” މަންމާ! މި އުފާވެރި ވަގުތު އަހަރެން ބޭނުން އިތުރު އުފަލެއް މަންމަމެންނާ ހިއްސާކުރަން… އަހަރެން ބޮޑުދައިތައަކަށް ވަނީ….އަހަރެމެންގެ ނިޝް ކޮއްކޮއަށް މަންމަ ކިޔަނީ…” ނަޝާޔާ ދިން ޚަބަރުން ތަނުގެ ހަމަހިމޭންކަން ނަގާލިއެވެ. އުފަލުގެ މައްޗަށް އުފާ ލިބި ދެފަރާތުގެ އާއިލާއިން ވެސް އުފާ ފާޅުކުރަމުން ދިޔައެވެ.ނަޝާޔާ މަޑުމަޑުން އެއްފަރާތް ވެލިއެވެ. އަމިއްލަ ދިރިއުޅުމަށް ވަގުތު ކޮޅެއް ހުސްކޮށްލިއެވެ.\nހޮސްޕިޓަލުގެ ބެންޗުގައި އިން ނަޝާޔާ އިނީ ފުން ވިސްނުމަކަށް ގެއްލިފައެވެ. މީގެ ގަޑީއިރުތަކެއް ކުރިން ޒާހިރު ލޮނދި ހިކައެއްހެން ހޮސްޕިޓަލުން ދިޔަގޮތަށް ޙަބަރެއް ނުވެއެވެ. މޮޅު ރޭވުންގަނޑެއް ރާވާލަނީ ކަމަށް ވެސް ވެދާނެއެވެ. ޒާހިރުގެ ވަކިތަކުން ނަޝާޔާގެ ދުނިޔެ ވަނީ ހިތާމާއިގެ ހުރަގެއަކަށް ހަދާލާފައެވެ. ހިތުގައި އަތްއަޅައިގެން އިންދެ ވިސްނުންތެރިކަމާއެކު އެންމެ ފަހުގެ ނިންމުން ތައް ނިންމަމުން ދިޔައެވެ. ދިރުއުޅުން ޚިޔާލީ ތަރާދަކުން މިނަމުން ދިޔައެވެ.\nއޭނާ ޒާހިރު ބޭނުމެއް ނޫނެވެ. ލޯތްބެއް ވެސް ނުވެއެވެ. ޒާހިރުގެ އަނިޔާތަކުން ހިތުގައި ލީ ލަކުނުތައް ފަސޭހައެއް ނުވެއެވެ. އަމުދުން ބަދުނާމު ވުމުން އޭނާގެ ފަސްބައިން އެ ކިލަނބުކަން ފިލުވާލަން ވެސް އިންތިހާއަށް ބޭނުމެވެ. އެހެނަސް ދަރިފުޅަށް އުޅެވިދާނެ ބާވައެވެ. އާޒަށް ޒާހިރާއި ވަކިވެވޭނެ ބާވައެވެ. ބަނޑުގައި އުފެދެމުން ދިޔަ ފުރާނަ ދުނިޔެއަށް މަރުހަބާ ކިޔާ ވަގުތު ބައްޕަ ބޭނުން ނުވާނެ ބާވައެވެ. ހައްތާވެސް ހޯދަން އުނދަގޫ ޖަވާބުތަކެވެ. ކަޑައްތު ކުރަން ޖެހިފައި އެވަނީ އުދަގޫ ރާސްތާއެކެވެ. އެތަށް އިރެއްގެ ވިސްނުމަށްފަހު ޒާހިރު ގާތުން ވަރިވުމަށް އޭނާ ނިންމިއެވެ. ދަރިފުޅަށް މަންމައާއި ބައްޕަގެ ލޯބި ވެސް ޚުދު އޭނާ ދިނުމަށް އަޒުމް ކަނޑައަޅަމުންނެވެ.\nނަޝާޔާ ޒާހިރަށް ގުޅާލިއެވެ. ދެތިން ފަހަރު ގުޅުމުން ވެސް ފޯނު ނުނެގުމުން ގެޔަށް ދާން ނިންމިއެވެ. ޒާހިރަށް އޭނާގެ ފަހުގެ ނިންމުން އިއްވުމަށެވެ. އަންމަޑޭ ވެސް ވޯޑަށް ބަދަލު ކުރެވި ކަންތައްތައް ހަމައަކަށް އެޅިފައިވުމާއި ވެސް އެކީގައެވެ.\nނަޝާޔާ ކޮޓަރިޔަށް ވަންއިރު ޒާހިރު ފެންނާކަށް ނެތެވެ. އެހެނަސް ފާޚާނާ ތެރެއިން ފެންތިކި ތައް ބުރައިގެންދާ އަޑު އިވެމުން ދިޔައެވެ.ދަރިފުޅު ވެސް ނިދާފައި އޮތް ގަޑިޔެއް ކަމުން ކޮމްޕިއުޓަރު ދޮށުގައި އިށީނދެ ފޭސްބުކު ހާވާލިއެވެ. އެކި ރައްޓެހިން ގެ ހާލު ބަލާލިއެވެ. އެކި ގައުމު ތަކުގެ އެކުވެރިންނެވެ.އޭގެ ތެރެއިން ވެސް ޚާއްސަ ފަރާތަކާއި ހިތުގެ އުދާސްތައް ހާމަ ކޮށްދެމުން ދިޔައީ ސިކުނޑިއެއް ލުޔެއް ދިނުމަށެވެ. ޔާން އަކީ ތަނަވަސް ޚިޔާލްތަކުގެ ވެރިޔަކަށް ވެފައި އެއްވެސް ފޫހިކަމެއް ނެތި ނަޝާ ގެ އަޑުއަހާ ޚިޔާލް ދޭ އެކުވެރިޔެކެވެ.\nނަޝާޔާ ސިއްސައިގެން ދިޔައީ ޒާހިރު ކޮމްޕިޔުޓަރު ބަހައްޓާފައި ހުރި މޭޒުގައި ޖެހުމުންނެވެ.\n“ސާބަސް އަންހެނާ! މިހާޜު ނުވެ އޮތް ކަމަކީ ތީ ދޯ! ހިލޭ ފިރިހެނުންނާއި ވާހަކަދައްކަމުން…. ނަން ވާނީ އަހަރެން … އަމިއްލަ މީހާވެސް ތި އިންނަނީ ވަގު ބިޓުން ނާއި ޗެޓް ކުރަން…. ހީ ނުކުރާތި މަ ކަލޭ ވަރި ކޮށްފާނެޔޭ…. ދުވަހަކު ވެސް ނުކުރާނަން…. އުމުރު ދުވަހު މަގޭ ކޮށީގަ އިންނަން ޖެހޭނީ…” ޒާހިރު ފައްޗަކަށް އަމުނާލިއެވެ. ނަޝާޔާ ދައްކަން އުޅޭ ވާހަކަމާކުރިން އެނގިފައި ވާ ފަދައިން ޖަވާބު ވެސް ދީފިއެވެ.\n“އެއީ އެކުވެރިޔެއް… މަށަކީ ތިހާ ދަށުދަރަޖައިގެ މީހެއް ނޫން…. ޕްރޮސްޓިޓިއުޓުން ގެ ގާތަށް ވެސް ދަނީ ޒާހިރެއް ނު…ލަދެއް ނުގަނޭތަ؟ މާ މާތް މީހަކަށް ވެގެން… އަހަރެން ބޭނުމެއް ނޫން ޒާހިރާއި އެކު އުޅޭކަށް …އަހަރެން މިނިވަން ކޮށްދީ..”ނަޝާޔާ ފުންމައިގެން ތެދުވިއެވެ. ޒާހިރު ހޫރާލި އަތުން ޖެހި ނަޝާޔާ ވިއްސައިގެން ގޮސް ފާރުގައި ޖެހުނެވެ. އެކަންތައް ވީ ޒާހިރުގެ ކިބައިން މިނިވަންވުމަށް ލިބުނު އިތުރު ހިއްވަރަކަށެވެ.\nނަޝާޔާ އޮތީ ވިއްސާ ކޮޓަރީގައެވެ. ދުވަސް ނުފުރެނީސް ދަރިފުޅު ނެގުމަށް ޑޮކްޓަރުން ލަފާ ދިނުމުންނެވެ. ދެހަފްތާ ކުރީގައި ހިނގި އަރައިރުމަށް ފަހު ޒާހިރު ގެޔަށް ނުވަންނަތާ ދަރިފުޅު ގެ ހާލެއް ވެސް ނުބަލައެވެ. އޮޕަރޭޝަން ކުރަން ފޯމް ގައި ސޮއި ކުރުވަން ވެސް ގުޅާ ގުޅާ ފޯނު ނުނެގުމުން އެ ގެޔަށް މީހަކު ފޮނުވާ ޚަބަރު ދީގެން އަންނަން އެއްބަސްވީއެވެ.\nނަޝާޔަ އެޑްމިޓް ކޮށްފައި އޮތް އެނދާ ދިހަވަރަކަށް ފޫޓް ދުރުގައި ހުރި ގޮނޑިއެއްގައި ޒާހިރު އިށީނދެ އިނެވެ. ފަހަތް ބަލައިވެސް ނުލައެވެ. ނަރުހުން ފޯމް ތައްޔާރު ކުރުމުން ސޮއި ކޮށްލާފައި ފިލާ ރައްކާވާން އުޅޭ މީހެއްފަދައިން ދެފައިކުރިޔަށް ބާރުލާފައި ނިކުމެގެން ދިޔައީއެވެ. ނަޝާޔާ އެމަންޒަރު ބަލަން ހިތްދަތި ކަމާއެކު އޮތެވެ. ތިމާގެ ދަރިޔަކު އުފަންވުމުގެ އިންތިޒާރުގައި އެހެން ބަފައިން ފަދައިން ޒާހިރު ހުންނަން ބޭނުން ނުވާފަދައެވެ. ދެވަނަ ފަހަރަށް ވެސް ފިރިހެން ކުއްޖަކަށް ވީތީ ކަމަށް ވެސް ވެދާނެއެވެ.ކޮންމެ ގޮތެއް ވިޔަސް އެއީ ޒާހިރުގެ ލެޔެވެ. އޭނާގެ ހަނދާނެކެވެ. ގަހަށް ނެތް ލޯބި ފަތަކަށް ނުހުންނާނެޔޭ މީހުން ބުނަނީ ހަމަ ތެދެކެވެ. އޭނަ ދަރިން ދެކެ ވެސް ލޯތްބެއް ނުވެއެވެ. ކަރުނަފޮހެލާފައި ހިނިތުންވެލީ ދެރަވާން ބޭނުން ނުވާތީއެވެ.\nޕާކްވިއު ގެ ސިޓިން ރޫމް ފެންނަނީ އެހެން ދުވަހަށް ވުރެ ހަލަބޮލި ކޮށެވެ. ނަޝާޔާ ކޯސް ނިންމުމަށް ފަހު ނަތީޖާ ހޯދުމަށް މާލެ ފުރަނީއެވެ. މަންމަ ގެ ގޮތް ދޫނުކުމާއެކު ދެ ކުދިންނާއި މަންމައާއި ކޮއްކޮމެން ވެސް ގޮވައިގެންނެވެ. އެކި މީހުންނަށް ބަހައިގެން ޚަރަދުތައް ހަމަޖެއްސައިގެންނެވެ. އަޒާން ވިހެއިތާ ތިންވަނައަށް ވީ ދުވަހު ދައްކާލިގޮތަކަށް ޒާހިރެއް ނާދެއެވެ. އެ ދެކުދިންގެ ހުރިހާވެސް ނަސީބަކީ މަންމަފަރާތު ކާފައެވެ. ބައްޕަ ފަދައިން ބައްޕަގެ އާއިލާ ގެ އަޅާލުމެއް، އެހީތެރިކަމެއް އެ ދެކުދިންނަކަށް ނޯވެއެވެ. އެންމެ ކުޑަމިނުން ލޮލުން ދެކިލާކަށް ވެސް ނާދެވެއެވެ.އެހާވަސް ހިތް ހަރު ބައެކެވެ.\nނަޝާޔާ އަށް ގެއިން ނިކުމެވުނު ކަމެއް ނެގެއެވެ. ފޯނަށް އައި އެސް އެމް އެސް ފެނުމާއެކު މީހާގެ މޫނުގެ ކުލަ ފަނޑުވެގެންދިޔައެވެ. އިހު ހުރި އުފާވެރިކަން ކެނޑިގެން ދިޔައެވެ.\nއާއިލާ ގެ އެންމެން ގެ ދުޢާ އަންމަޑޭ އިޖާބު ކުރައްވައިފިއެވެ.\npls correct this mistake\nthank u me …. 🙂\nތިވަރުން ވާހަކަ ނުލިޔާނީ؟ ތީ މީހުން ވާހަކަ ލިޔާ ގޮތްތަ؟ މަހަކު އެއްޕާޓްވެސް އަޕް ކޮށް ލެވޭ ކަމަށްނުވެ.\nvaahaka liyaa meehaa\nMivess vaahaka liyaa goih dhw.. mahaku 1 faharu up nukurevey thaanga adhi ehaa kuru.. pis pis\nvaahaka vvv ryythi… ekm up vaaleh hardha lahey…. kury part ga vaagoi hadhaan nethey fahun dhn inna part up vaneee… ehnve story olhun bolhun vefa innaneee…. hpe dhn inna part avahah up varne kamah….. 🙂\nleyfa ge story vara reethi..keep it up 🙂\nAlhuganda mi vaahaka vara kamudhey. Haassako sifakurun vara rangalhu.\nleyfa pls avaha up kodhechey den faharakun..vaahaka v v v reethi..tc leyfa\nv salhi kuria dhaa goi..touching\nthank you hurihaa kudhinna ves…..\nvaahaka varah reethi…avahah up kohdheeba dhn in part\navahah up koh dheeba dhn in part plzzz\nMi vaahaka varah kiyaa hithun miulheny…….. Ekamu nimum netheema nukiyan vegen. Meege parteh adhi nikunnane baa?\nމަންޝާ (ފަންސަވީސްވަނަ ބައި)\nބިރުވެރި ލޯބި June 24, 2016\nދީނީ ލޯބި August 31, 2019


India ge boaderuthah touristunnah hulhuvaalanee\nއިންޑިއާގެ ބޯޑަރުތައް ކޮވިޑަށް ފަހު ފުރަތަމަ ފަހަރަށް ހުޅުވާލަނީ ޓޫރިސްޓުންނަށް\nއިންޑިއާގެ ބޯޑަރުތައް ޓޫރިސްޓުންނަށް މިއަދު ހުޅުވާލާނެ ކަމަށް ރިޕޯޓްތައް ބުނެފި އެވެ. ދުނިޔެއަށް ފެތުރިގަތް ކޮވިޑާ ހެދި 18 މަސް ދުވަސް ވަންދެން ބޯޑަރުތައް މަނާ ކޮށްފައި އޮތުމަށް ފަހު އެންމެ ފުރަތަ ފުރުސަތު ހުޅުވާލަނީ މުއްދަތު ޖަހައިގެން އިންޑިއާއަށް ވަންނަ ޓޫރިސްޓުންނަށެވެ.\nއިންޑިއާގެ ހޯމް މިނިސްޓްރީން ނެރުނު ބަޔާނެއްގައި ބުނެފައިވާ ގޮތުން ހާލަތަށް ލުއި ދޭން ވިސްނީ ބަލިމަޑުކަން މިހާރު އޮތް ނިސްބަތުން ތައްކަތު ކުރެވިފައި ވާތީ އެވެ.\nއިންޑިއާ އަކީ ކޮވިޑްގައި ވަރަށް ވަރުވި ގައުމެކެވެ. މިބަލީގައި މަރުވި މީހުންގެ އަދަދު ރަސްމީ ހިސާބުތަކުން ދައްކާ ވަރަށް ވުރެ އިތުރުވާނެ ކަމަށް ރަސްމީ އިދާރާތަކުން ވެސް ގަބޫލުކުރެ އެވެ.\nދުނިޔެއަށް ކޮވިޑް ފެތުރިގަތް ދުވަސްވަރު އިންޑިއާ އޮތީ ހާލަތު ވަރަށް ރަނގަޅަށް މެނޭޖްކޮށްގެންނެވެ. އެހެން ނަމަވެސް ސިޔާސީ ލީޑަރުންގެ ބޯހަރުކަމުގައި ހައްދުފަހަނައަޅާ ދިއުމުން އާންމު ރައްޔިތުން ހާލަތު ވެސް އަތްނުފޯރާ ފަށަށް ދިއައީ އެވެ.\nއިންޑިއާއަކީ ކޮވިޑްގައި އަވަށްޓެރި ގައުމުތަކަށް ވަރަށް ބޮޑު އެހީތެރިކަމެއް ފޯރުކޮށްދިން ވެސް ގައުމެކެވެ. ދުނިޔޭގެ ބޭސްވެރި ކަމުގައި އިންޑިއާގެ ފުންނާބު އުސް ނަމަވެސް ކޮވިޑްގައި އޮތީ ގޮތް ހުސްވާ ހިސާބުގަ އެވެ.\nއިންޑިއާ ޓޫރިޒަމް ކޮވިޑް-19


Fandiyaaru Ghanee vaki kuran majileehun faas koffi | Mihaaru\nސުޕްރީމް ކޯޓުގެ ފަނޑިޔާރު އަބްދުލްޣަނީ މުހައްމަދު. އޭނާ ވަކިކުރަން މަޖިލިހުން ވަނީ ފާސްކޮށްފައި.--- ފޮޓޯ: ހުސައިން ވަހީދު/މިހާރު\n04 ޑިސެމްބަރ 2019 - 14:48\nރ. އަލިފުއްޓަށް އުފަން ޣަނީ އަކީ މިސްރުގެ އަލްއަޒުހަރު ޔުނިވަސިޓީން ކިޔަވާ ވިދާޅުވި ބޭފުޅެކެވެ. އެގޮތުން 2000 ގައި އެ ޔުނިވަސިޓީން ޝަރީއާ އެންޑް ލޯގެ ދާއިރާއިން ފުރަތަމަ ޑިގްރީ ހާސިލްކުރެއްވި އެވެ.\nޣަނީ ސުޕްރީމް ކޯޓުގެ ފަނޑިޔާރު ކަމުގެ މަގާމަށް އައްޔަން ކުރީ، ހައި ކޯޓުގެ ފަނޑިޔާރުކަމުގައި އެތައް އަހަރެއް ހޭދަކުރެއްވި ފަހުން މިދިޔަ އަހަރުގެ ޖޫން 28 ގަ އެވެ. ޖުޑިޝަލް ސާވިސް ކޮމިޝަން (ޖޭއެސްސީ) ގެ މެމްބަރުކަމާއި ސިވިލް ކޯޓުގެ ފަނޑިޔާރުން ވެސް ޣަނީ ވަނީ ކުރައްވައިފަ އެވެ.\nގާނޫނުއަސާސީ ބުނާ ގޮތުން ފަނޑިޔާރަކު މަގާމުން ވަކިކުރެވޭނީ ޖޭއެސްސީން ހުށަހަޅާ ހުށަހެޅުމަކަށް ބިނާކޮށް މަޖިލީހުން ފާސްކޮށްގެންނެވެ. އެގޮތުން ފަނޑިޔާރަކު ވަކިކުރެވޭނީ ވޯޓުގައި ބައިވެރިވެވަޑައިގަންނަވާ މެމްބަރުންގެ ތިން ބައި ކުޅަ ދެ ބައިގެ އަޣުލަބިއްޔަތުންނެވެ. ގާނޫނުއަސާސީ އާއި މަޖިލިހުގެ ގަވައިދުގައިވާ ގޮތުގެ މަތިން ޣަނީ ފަނޑިޔާރު ކަމުން ވަކިކުރަން މަޖިލިހުން ނިންމީ 64 މެމްބަރުންގެ އަޣުލަބިއްޔަތުންނެވެ. އޭނާ ވަކިކުރަން ނުފެންނަ ކަމަށް ދެ މެމްބަރަކު ވޯޓު ދެއްވި އެވެ.\nއެކަމަކު އިތުބާރު ނެތްކަމުގެ ވޯޓު ނެގުމާ ގުޅޭގޮތުން ސުޕްރީމް ކޯޓުން 2017 ގައި ކޮށްފައިވާ ހުކުމުގައިވާ ގޮތުން ރައީސާއި ނައިބު ރައީސާއި ވަޒީރުންގެ އިތުރުން މިނިވަން މުއައްސަސާތަކުގެ ވެރިންނާއި ފަނޑިޔާރުން މަގާމުން ވަކިކުރަން މަޖިލީހުން ފާސް ކުރިޔަސް، އެކަމުގައި ފަހު ބަސް ބުނާނީ ސުޕްރީމް ކޯޓުންނެވެ.\nފަނޑިޔާރު ޣަނީއާ ގުޅޭ ގޮތުން ޖޭއެސްސީ އަށް ހުށަހެޅި މައްސަލަތައް ބެލުމަށް ފަހު މަގާމުން ވަކިކުރަން ރައްޔިތުންގެ މަޖިލީހަށް ފޮނުވީ މިދިޔަ މަހު އެވެ. އަދި މަޖިލިހުގެ ޖުޑިޝަރީ ކޮމިޓީން މައްސަލަ ބެލުމަށް ފަހު، ކަނޑައެޅި ގޮތުގައި ޣަނީ ފަނޑިޔާރު ކަމުން ވަކިކުރަން ޖޭއެސްސީން ނިންމީ ރަނގަޅަށެވެ.\nޖޭއެސްސީގެ ރިޕޯޓުގައި ބުނެފައިވަނީ ފަނޑިޔާރުންގެ ގާނޫނުގައި ހުރި އެކިއެކި މާއްދާތަކާ ޣަނީ ހިލާފުވެވަޑައިގެންފައިވާ ކަމަށެވެ. އަދި ފަނޑިޔާރެއްގެ ކިބައިގައި ހުރުން ލާޒިމް ކުރާ ސުލޫކީ ސިފަތައް ނެތިގެންދާ ފަދަ އަމަލުތަކެއް ޣަނީ ކުރައްވާފައިވާ ކަމަށް އެ ރިޕޯޓުގައިވެ އެވެ. މިއީ ގާނޫނުއަސާސީގައި ބަޔާންކުރާ ފަނޑިޔާރުކަމުގެ މަގާމާ އެކަށީގެން ނުވާ އަމަލުތަކެއް ކަމަށް ވެސް އޭގައިވެ އެވެ.\nޖޭއެސްސީގެ ރިޕޯޓުގައި ޣަނީއާ ގުޅޭ ގޮތުން ތިން ކަމެއް ފާހަގަ ކުރިއިރު، އެއީ ޖޭއެސްސީ އަށް ލިބިދީފައިވާ ބާރުތަކެއް ސުޕްރީމް ކޯޓުން ހަނިކޮށް މަޖިލިހާއި ޖޭއެސްސީގެ މަސައްކަތަށް ހުރަސް އެޅި މައްސަލައަކާއި 18 ވަނަ މަޖިލިހުގެ 12 މެމްބަރެއްގެ ދުސްތޫރީ އަދި ގާނޫނީ ވާޖިބު އަދާނުކުރެވޭ ގޮތަށް އަދި އެ މެމްބަރުންގެ ހައިސިއްޔަތު ގެއްލިގެންދާ ގޮތަށް ޣަނީ އަމަލު ކުރެއްވި ކަމަށް ބުނާ މައްސަލައެކެވެ.\nމީގެއިތުރުން ގާނޫނުން ޖުޑިޝަލް ކައުންސިލްގެ ނަމުގައި ކައުންސިލެއް އުފައްދާފައި ވަނިކޮށް އެ ކައުންސިލް އުވާލައި އެ ކައުންސިލާ މަތިކޮށްފައިވާ މަސްއޫލިއްޔަތުތަކާއި ސުޕްރީމް ކޯޓުގެ ފަނޑިޔާރުން އަމިއްލަ އަށް ހަވާލުވެ އަދި ފަހުން ޖުޑިޝަލް ކައުންސިލް ނަމުގައި އެހެން ކައުންސިލެއް އުފެއްދި މައްސަލަ ހިމެނެ އެވެ.\nޣަނީއަކީ ކުރީ ސަރުކާރުތަކުގެ ވެރިކަމުގައި ސުޕްރީމް ކޯޓަށް އައްޔަންކުރި ފަނޑިޔާރުންގެ ތެރެއިން އެންމެ ފަހުން ވަކިކުރަން ނިންމި ފަނޑިޔާރެވެ. އެ ކޯޓުގައި ތިއްބެވި އުއްތަމަ ފަނޑިޔާރު އަހްމަދު އަބްދުﷲ ދީދީ އާއި ފަނޑިޔާރު އާދަމް މުހައްމަދު އަބްދުﷲ އާއި ފަނޑިޔާރު އަބްދުﷲ ދީދީ (ޑީޑީ) ވަނީ މަގާމުން ވަކިކޮށްފަ އެވެ. އަދި ފަނޑިޔާރު އަބްދުﷲ އަރީފް ދާދި ފަހުން ވަނީ ރިޓަޔަ ކުރައްވައިފަ އެވެ.\nއެހެންވެ، ސުޕްރީމް ކޯޓުގެ ބެންޗުގައި މިހާރު ތިއްބެވީ އަލަށް އެ ކޯޓަށް އައްޔަން ކުރި ފަނޑިޔާރު ޑރ. އަޒްމިރާލްދާ ޒާހިރާއި ފަނޑިޔާރު އައިޝާ ޝުޖޫން މުހައްމަދާއި ފަނޑިޔާރު މަހާޒު އަލީ ޒާހިރެވެ.\nއިތުރު ލިޔުންތައް ރައްޔިތުންގެ މަޖިލިސް ފަނޑިޔާރުން ސުޕްރީމް ކޯޓް މަޖިލީހުގެ މެމްބަރުން ޖުޑީޝަލް ސާވިސް ކޮމިޝަން ޖުޑީޝަރީ އަބްދުލްޣަނީ މުހައްމަދު ޖުޑީޝަރީ ކޮމިޓީ (ރައްޔިތުންގެ މަޖިލިސް)


Russia ge Bodu Vazeeru aai Cabinet isthufaa dheefi\nޑިމިޓްރީ މެޑްވެޑޭވް، އޭނާ ވަނީ ބޮޑު ވަޒީރު ކަމުން އިސްތިއުފާ ދެއްވާފަ\nމޮސްކޯ (ޖެނުއަރީ 15) - ގާނޫނު އަސާސީއަށް ބަދަލު ގެންނަން، ރައީސް ވުލެޑިމީރު ޕުޓިން ހުށަހެޅުއްވުމުން، ބޮޑު ވަޒީރު ޑިމިޓްރީ މެޑްވެޑޭވް އާއި އޭނާގެ ސަރުކާރު އިސްތިއުފާ ދީފި އެވެ.\nގާނޫނު އަސާސީއަށް ޕުޓިން ހުށަހަޅުއްވަނީ ބޮޑު ވަޒީރާއި ސަރުކާރު އެކުލަވާލުމަށް އަމާލު ކުރާ އުސޫލަށް ބަދަލު ގެނައުމަށެވެ. މިހާރު ރަޝިއާގެ ބޮޑު ވަޒީރާއި ކެބިނެޓް އައްޔަން ކުރަނީ ރައީސް އެވެ. މިހާރު ޕުޓިން ހުށަހަޅުއްވަނީ، ބޮޑު ވަޒީރާއި ކެބިނެޓް އައްޔަން ކުރަން ގާނޫނު ހަދާ މަޖިލީހުގެ ބާރެއްގެ ގޮތުގައި ބޭއްވުމަށެވެ.\n"މިބަދަލުގެ ސަބަބުން މަޖިލީހާއި މަޖިލީހުގައި ތަމްސީލު ކުރާ ޕާޓީ ތަކުގެ ދައުރު ފުޅާވާނެ،" މަޖިލީހުގެ ގިނަ މެންބަރުން ހާޒިރުވެވަޑައިގެން ތިއްބެވި ޖަލްސާގައި ގައުމާ މުހާތަބު ކުރައްވަމުން ޕުޓިން ވިދާޅުވި އެވެ. "އަދި މަޖިލީހުގެ ދައުރު ބޮޑުވެ، ވަޒީރުންނަށް އިތުރު މިނިވަންކަން ލިބިގެންދާނެ."\nގައުމާ މުހާތަބު ކުރައްވަމުން ޕުޓިން ވިދާޅުވީ، ރަޝިއާގެ ސެކިއުރިޓީ ކައުންސިލްގެ ޑެޕިޔުޓީ ޗެއާމަންގެ މަގާމު އުފެއްދެވުމަށް ގަސްތު ކުރައްވާ ކަމަށާއި އެ މަގާމު މެޑްވެޑޭވްއަށް ހުށަހަޅުއްވާނެ ކަމަށެވެ. ރަޝިއާގެ ކަންކަމުގައި ބަސްކިއުމުގެ ވަރުގަދަ ބާރެއް އޮންނަ އެ ކައުންސިލްގެ ޗެއާމަންއަކީ ޕުޓިން އެވެ.\nޕުޓިން ވިދާޅުވީ އާ ބަދަލު ތަންފީޒު ކުރުމުގެ ކުރިން ރައްޔިތުންގެ ފެންނަ ނުފެންނަ ވޯޓަކަށް ހުށަހަޅުއްވާނެ ކަމަށެވެ. އޭނާ ވަނީ މަގާމުތަކަށް އާ ވަޒީރުން ހަމަޖައްސަވަންދެން ވަޒީރުން މަގާމުތަކުގައި ތިއްބެވުމަށް އެދި ވަޑައިގެންފަ އެވެ.\nމެޑްވެޑޭވް އާއި އޭނާގެ ކެބިނެޓް އިސްތިއުފާ ދިނީ، ޕުޓިންގެ ތަގްރީރު ދެއްވިތާ ގަޑިއެއްހާއިރު ފަހުންނެވެ. "މިހާލަތުގައި އަހަރެން ދެކެނީ ރަޝިއާގެ ސަރުކާރު އިސްތިއުފާ ދިނުމަކީ އެންމެ ރަނގަޅު ކަމެއްހެން." މެޑްވެޑޭވް ވިދާޅުވި އެވެ.\nރަޝިއާގެ ބޮޑު ވަޒީރު ކަމަށް މެޑްވެޑޭވް ވަޑައިގެންނެވީ 2012 ވަނަ އަހަރު އެވެ. އޭގެ ކުރިން ހަތަރު އަހަރުވަންދެން އޭނާ ވަނީ ރައީސް ކަމުގެ މަގާމު އަދާ ކުރައްވާފަ އެވެ. އެއީ ރައީސް ކަމުގައި ހުންނަވައި ޕުޓިން ބޮޑުވަޒީރު ކަމާ ހަވާލުވުމުންނެވެ. މެޑްވެޑޭވް އަކީ ވެރިކަން ކުރާ\nޔުނައިޓެޑް ރަޝިއާ ޕާޓީގެ ލީޑަރެވެ.


100 million rufiyaa in minjunuvi haalathu\n100 މިލިއަން ރުފިޔާއިން މިންޖުނުވި ހާލަތު\n1998ގެ ފޮޓޯއަކާއި އިއްޔެ މާލޭގައި ފެންބޮޑުވިއިރު ނަގާފައިވާ ފޮޓޯއެއް--\n"ބުދަ ދުވަހު ހަނދާން ކޮށްލަދިނީ މީގެ 20-25 އަކަށް އަހަރު ދުވަހުގެ ހަނދާން، އޭރު މާލޭގެ މަަގުތައް ހަދާފައި ހުއްޓަސް އެހާ ރަނގަޅު ފެން ހިންދާ ނިޒާމެއް ނުހުރެ، އެހެންވީމަ ކިރިޔާވެސް ބޯކޮށް ވާރޭ ވެހިލާއިރަށް މަގުތައް އޮންނާނީ ފެނު އަޑީގައި، މިއަދު ސިސްޓަމްތައް ހުރެވެސް މާލެ އޮތީ އަޑީގައި، ތަރައްގީވޭ، އެކަމަކު ތަރައްގީއެއް ނުފެނުނު، މިއަދުވެސް އުޅުނީ އެދުވަހު އުޅެން ޖެހުނު ގޮތަށް، ފައިކުރި ކަކުލާ ހަމައަށް އޮޅައިގެން، ފެން ހިންދާ ނިޒާމް ގާއިމް ކުރަން ކުރި ހަރަދެއް ނުފެނުނު،" ދެބައި އުމުރުގެ ފިރިހެނަކު އޭނާގެ އިހްސާސްތައް "އަވަސް"އާ ހިއްސާ ކުރަމުން ބުންޏެވެ.\nބުދަ ދުވަހު ހެނދުނު ގާތްގަނޑަކަށް 11:45 އެހާއިރު ވެހެންފެށި ވާރޭ ހަވީރު 5:00އާ ހަމައަށް ވެހުނެވެ. އެ ދުވަހު މާލެއަށް 223.5 މިލިމީޓަރުގެ ވާރޭ ވަނީ ވެހިފަ އެވެ. އެއީ ރިކޯޑް އަދަދެކެވެ. މުޅި މާލެ ކުއްލި ހާލަތަކަށް ވެއްޓި އެންމެން އަވަދިނެތި އުޅެން ޖެހުނީ ފެނުން ސަލާމަތް ނުވެވިގެން އެވެ. މަގުތައް ފެނުން ފުރާލި އެވެ. މަގުތައް އޮތީ ފެނުގެ\nނިމިދިޔަ ރައީސް އަބްދުﷲ ޔާމީންގެ ސަރުކާރުން އެންމެ ގިނައިން ދެއްކި އެއް ވާހަކަ އަކީ މާލޭގެ މަގުތައް ރަނގަޅު ފެންވަރެއްގައި ހަދައި މާލޭގެ މަގުތައް ފެންބޮޑުވާ މައްސަލަ ހައްލު ކުރެވޭނެ ވާހަކަ އެވެ. އެކަމަށް ބޮޑު ހަރަދެއްވެސް ކުރި އެވެ. މިދިޔަ ސަރުކާރުން ގާތްގަނޑަކަށް 100 މިލިއަން ރުފިޔާއަށްވުރެ ބޮޑު ހަރަދެއް ފެން ހިންދާ ނިޒާމް ގާއިމް ކުރުމަށް ކުރި އެވެ. އެކަމަކީ މިދިޔަ ސަރުކާރުން ވަރަށް ބޮޑު މަޝްރޫއެއްގެ ގޮތުގައި ކުރިއަށް ގެންދިޔަ މަސައްކަތެކެވެ.\nމީގެ 20 އަހަރުކުރިން 1998 ގައި މާލޭގައި ފެންބޮޑުވެފައި.\n5 ޑިސެމްބަރު 2018: ވިއްސާރަޔާއެކު މާލޭގެ މަގުތަކުގައި ފެންބޮޑުވުން، ފެންބޮޑުވުމުގެ ސަބަބުން ހިނގާ ބިނގާވެ އުޅުމަށް ވަނީ ދަތިތަކާ ކުރިމަތިވެފަ - ފޮޓޯ: މުހައްމަދު އަފްރާހް | އަވަސް\nއެމަސައްކަތް ހައުސިން މިނިސްޓްރީން ހަވާލުކޮށްގެން ކުރިއަށް ގެންދިޔައީ އެމްޑަބްލިއުއެސްސީއާ އެވެ. ގިނަ ފިޔަވަހުތަކަކަށް ބަހާލައިގެން ކުރިއަށްގެންދިޔަ އެމަސައްކަތްތައް ނިންމާފައިވަނީ އެކުންފުނިންނެވެ. މަޝްރޫއެއް ގާތްގަނޑަކަށް ހަ މަސް ދުވަހަށް ބަހާލައިގެން ކުރިއަށް ގެންދިޔައިރު، ފެން ބޮޑުވުމުގެ މައްސަލައަށް ވަރަށް ބޮޑު ހައްލެއް ލިބޭނެ ކަމަށް އޭރު އެމްޑަބްލިއުއެސްސީ އިން ބުންޏެވެ.\nފެން ހިންދުމަށް ހެދި މަޝްރޫއުތައްވެސް ނިމިއްޖެ އެވެ. 100 މިލިއަން ރުފިޔާވެސް ހަރަދުކޮށް ރައްޔިތުންގެ ރުފިޔާ އެކަމަށް ބޭނުން ކޮށްފި އެވެ. ނަމަވެސް ބަދަލު ނުވީ ހާލަތެވެ. ބުދަ ދުވަހުވެސް ފެނިގެން ދިޔައީ މީގެ 20 ވަރަކަށް އަހަރު ކުރިން މާލޭގެ މަގުތަކުން ފެނުނު ހާލަތެވެ. މަގުތައް އޮތީ ފެނު އަޑީގަ އެވެ. ފައި ކުރި އޮޅައިގެން އަތަށް ބޫޓް ލައިގެން ގެއަށްދާން ޖެހުނީ އެވެ. އެއީ ހަމަ މީގެ 20 އަކަށް އަހަރު ކުރީގެވެސް ހާލަތެވެ. ވާރޭ ތިއްކެއް ޖަހާލީ މާލޭގެ މަގުތައް ފެނުން ފުރައިލަ އެވެ،.\nމިދިޔަ އޮކޯޓަބަރު މަހުވެސް ވަރަށް ބޯކޮށް ވާރޭ ވެހި ފެން ބޮޑުވި އެވެ. އެކަމާ ގުޅިގެން އޭރުގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ، ސްޓޯމް ވޯޓާ ސިސްޓަމްގެ ވަރަށް ގިނަ ޕަމްޕް ސްޓޭޝަންތަކުގެ ޕެނަލް ބޯޑްތަކަށް ގެއްލުންދީ ހަލާކޮށްލާފައިވާ ކަމަށެވެ. އަދި ބައެއް ޕަމްޕް ސްޓޭޝަންތަކުގެ ކަރަންޓް ސަޕްލައި ކަނޑާލާފައިވާ ކަމަށްވެސް\nމުއިއްޒު ވިދާޅުވި އެވެ.\nއެދުވަހު އިތުރު ޓްވީޓެއް ކުރައްވައި މުއިއްޒު ވިދާޅުވީ، ސްޓޯމް ވޯޓާ ސިސްޓަމް ޑިޒައިން ކުރެވިފައިވަނީ ވާރޭ ހުއްޓާލާތާ ތިން ގަޑިއިރު ތެރޭ ފެންގަނޑު އެއްކޮށް ހިނދޭ ގޮތަށް ކަމަށެވެ.\nނަމަވެސް އިއްޔެ ފެނިގެން ދިޔައީ އެހެން މަންޒަރެކެވެ. ސިސްޓަމްތައް ހަމަ އަސްލުގައިވެސް ހަލާކުވެގެން ފެން ނުހިނދެނީ ހެއްޔެވެ. ނޫނީ އެސިސްޓަމްތައް ގާއިމް ކުރުމުގައި މިދިޔަ ސަރުކާރުން އިހްމާލުވީ ހެއްޔެވެ؟ ސްޓޯމް ވޯޓާ ޑްރެއިނޭޖް ސިސްޓަމްގެ ދަށުން ބެހެއްޓި ޕަމްޕްތައް ހުރީ ހަލާކުވެފައި ކަމަށް ސިފައިން ވެސް ވަނީ ހާމަކޮށްފަ އެވެ. ސުވާލަކީ 100 މިލިއަން ރުފިޔާ ހަރަދުކޮށްގެން އިހަށް ދުވަހަކު ހިންގި ބޮޑު މަޝްރޫއެއްގައި ބެހެއްޓި ޕަމްޕްތަކެއް މިހާ އަވަހަށް ހަލާކުވީ ކީއްވެ ހެއްޔެވެ؟ މިއީ ޖަވާބު ހޯދަން ޖެހޭ ސުވާލެކެވެ. އެ މަޝްރޫއު ހިންގީ މަގުސަދު ހާސިލް ނުވާހާ ފެންވަރުދަށްކޮށް ހެއްޔެވެ؟\nމިކަމުގައި އެހެން މައްސަލައެއްވެސް ވަނީ ފެންމަތިވެފަ އެވެ. އެއީ މާލޭގައި ހަދާފައިވާ ރިންގްރޯޑް ޕްރޮޖެކްޓްގެ މަސައްކަތެވެ. ރިލީފް ކަންކަމުގައި އިސްކޮށް އުޅުއްވި، ޑިފެންސް މިނިސްޓަރު މާރިޔާ ވިދާޅުވީ، މެކޭނިކަލް ޕަމްޕްތައް ބޭނުންކޮށްގެން ވެސް ފެންގަނޑު އަވަހަށް ހިންދާލަން އުނދަގޫތަކެއްވީ، ރިންގް ރޯޑް ހެދުމުގައި އެ މަގު މާބޮޑަށް އުސްކޮށް ހަދާފައި ހުރުމުން ފެންގަނޑު ރަށު ތެރެއަށް ފައިބާތީ ކަމަށެވެ. އެއީ އެ މަގު ހެދިއިރު އޭރުގެ ހައުސިން މިނިސްޓްރީއިން ވިސްނާފައި ނެތުމުން ދިމާވި ކަމެއް ކަމަށް މާރިޔާ ވިދާޅުވި އެވެ. މާރިޔާ ވިދާޅުވި ގޮތުގައި މިއީ "އަމާ ބުނީތީ ފަރަށްދާ ގޮތަށް ތަރައްގީ" ގެނައުމުގެ ނަތީޖާ އެވެ.\nމިދިޔަ ސަރުކާރުން ބައެއް މަސައްކަތްތައް އަވަސް އަރުވާލައިގެން ކުރުމުގެ ނަތީޖާއަކަށްވީ މާލެ ފެންބޮޑުވެ ބަޔަކަށް ގެއްލުންތަކެއް ވުމެވެ. ބުދަދުވަހުގެ ފެންބޮޑުވުމުގައި، ދެ އާއިލާއެއްގެ 20 މީހުން ތިބިގެތަކުން ނެރެ ވަގުތީ ހިޔާވަހިކަމަށް ގެންނަން ޖެހުނެވެ. އަދި 160 އަށް ވުރެ ގިނަ ގެތަކަށް ވަނީ ފެނުގެ އަސަރުކޮށްފަ އެވެ. އެންމެ ބޮޑަށް ފެނުގެ އަސަރު ކުރީ، މާފަންނު ކޮޅު އައިޖީއެމްއެޗް ސަރަހައްދުގައި ހުރި ގެތަކަށެވެ.\nފެން ހިންދާ ނިޒާމަށް އެހާބޮޑު ހޭދައެއް ކުރިއިރު، އޭގެ ނަތީޖާ ފެންނަން ނެތުމުން އުފެދޭ ސުވާލުތައް ބޮޑެވެ. ރައްޔިތުންގެ ހިތުގައި ހުރި ޝަކުވާތައް ވެސް ބޮޑެވެ. ފެނުގައި ހަލާކުވެގެން ދިޔައީ ކިހާ ސާމާނެއްކަމެއް ނުބުނެވުނު ކަމުގައިވީ ނަމަވެސް ރައްޔިތުންނަށް ކުޑަ ވަގުތުކޮޅެއްގައި ބޮޑެތި ގެއްލުންތަކެއް ލިބިއްޖެ އެވެ. ހާލުގައި އުޅެން ޖެހިއްޖެ އެވެ. ޖުމްލަ 100 މިލިއަން ރުފިޔާގެ ޕްރޮޖެކްޓްގެ ނަތީޖާ ވަރަށްވެސް ހިއްޗެވެ.\nޑރ. މުހައްމަދު މުއިއްޒު ހައުސިން މިނިސްޓްރީ ރަށްރަށް ފެނަށް ޖެހުން\nމާލޭގެ މަގުތައް ހެދުން: މި އަށްވުރެ ބޮޑު އުފަލަކީ ކޮބާ؟


ރާއްޖެއިން ބޭރުގައި ވޯޓުލުމަށް ރަޖިސްޓްރީވެފައިވަނީ 2501 މީހުން ރާއްޖެއިން ބޭރުގައި ވޯޓުލުމަށް ރަޖިސްޓްރީވެފައިވަނީ 2501 މީހުން\nރާއްޖެއިން ބޭރުގައި ވޯޓުލުމަށް ރަޖިސްޓްރީވެފައިވަނީ 2501 މީހުން\nމަޖިލިސް އިންތިޚާބުގެ ވޯޓުލުމުގެ ތެރެއިން: ޕީއެސްއެމް ނިއުސް ފޮޓޯ / މުޙައްމަދު އާދަމް\nހޮނިހިރު ދުވަހު ބާއްވާ ކައުންސިލް އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ އިންތިޚާބުގައި ރާއްޖެއިން ބޭރުގައި ވޯޓުލާ ދެ ޤައުމުގައި ވޯޓުލުމަށް ރަޖިސްޓްރީ ކޮށްފައިވަނީ 2501 މީހުންކަމަށް އިލެކްޝަން ކޮމިޝަނުން ވިދާޅުވެއްޖެއެވެ.\nއިލެކްޝަން ކޮމިޝަންގެ ނާއިބް ރައީސް އިސްމާއިލް ހަބީބު ވިދާޅުވީ ރާއްޖެއިން ބޭރުގައި މިފަހަރު ވޯޓުލުން ކުރިއަށްދާ ސްރީލަންކާގައާއި، އިންޑިޔާގައި ވޯޓުލާ މަރުކަޒުގެ ކަންކަން ބަލަހައްޓާ އޮފިޝަލުން މިއަދު ފުރާފައިވާކަމަށެވެ. އެގޮތުން އިންޑީޔާގައި ބަހައްޓާ ވޯޓު ފޮށީގެ ސެކިއުރިޓީ ބެލެހެއްޓުމަށާއި، އޮފިޝަލުންގެ ގޮތުގައި 11 މީހަކު ފޮނުވާފައިވާކަމަށެވެ. އަދި ލަންކާގައި ބަހައްޓާ4ވޯޓު ފޮށީގެ ސެކިއުރިޓީ ބެލެހެއްޓުމާއި، އޮފިޝަލުންގެ ގޮތުގައި 18 މީހަކު ފޮނުވާކަމަށް އިލެކްޝަންސްއިން ވިދާޅުވެއެވެ.\nސްރީލަންކާގައި ބަހައްޓާ ހަތަރު ވޯޓު ފޮއްޓަށް ރަޖިސްޓްރީ ކޮށްފައިވަނީ 2،059 މީހުންނެވެ. އަދި އިންޑީޔާގައި ބަހައްޓާ ވޯޓު ފޮއްޓަށް ރަޖިސްޓްރީ ކޮށްފައިވަނީ 442 މީހުންނެވެ. މިއާއިއެކު ރާއްޖެއިން ބޭރުގައި މިފަހަރުގެ ކައުންސިލް އިންތިޚާބުގައި ވޯޓުލުމަށް ރަޖިސްޓްރީ ކޮށްފައިވަނީ 2501 މީހުންނެވެ.\nއޭނާ ވިދާޅުވީ ވޯޓު ކަރުދާހާއި، އޮފިޝަލުން މިވަގުތު ނޮފޮނުވި ވަނީ ރިސޯޓުތަކަށް އެކަނި ކަމަށެވެ. ރިސޯޓުތަކަށްވެސް މިރެއިން ފެށިގެން ވޯޓު ކަރުދާހާއި، އޮފިޝަލުން ފޮނުވަން ފަށާނެކަމަށް އެކޮމިޝަނުން ވިދާޅުވެއެވެ.\nރާއްޖެއިން ބޭރުގައި ދިވެހިން ގިނައިން އުޅެމުންދާ ޤައުމުތަކުގެ ތެރެއިން މެލޭޝިއާ އާއި އިނގިރޭސި ވިލާތުގައިވެސް ވޯޓު ފޮށި ބެހެއްޓުމަށް އިލެކްޝަންސް ކޮމިޝަނުން މަސައްކަތް ކުރައްވާފައިވެއެވެ. ނަމަވެސް ކޯވިޑް-19 އާއި ގުޅިގެން އެޤައުމުތަކުގެ ސަރުކާރުތަކުން އެހުއްދަ ނުދިނުމާއި ގުޅިގެން އެޤައުމުތަކުގައި ވޯޓުފޮށި ނުބެއްހެއްޓޭނެ ކަމަށް އިލެކްޝަން ކޮމިޝަނުން ވަނީ ވިދާޅުވެފައެވެ.\nލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ އިންތިޚާބު އޮންނާނީ އަންނަ ހޮނިހިރު ދުވަހުއެވެ.


Confere kolhah 16 goal jahai Green Streets semi ah | Mihaaru\nކޮންފެރޭގެ ކީޕަރު ޒުހަލް (ވ) ކައިރިން ގްރީން ސްޓްރީޓްސްގެ ޓޫކިލޯ ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\n30 ނޮވެމްބަރ 2017 - 18:545comments\nސެމީގައި އަންނަ އާދިއްތަ ދުވަހުގެ ރޭ ގްރީން ސްޓްރީޓްސް ނުކުންނާނީ މި ވަގުތު ރަނގަޅު ފޯމެއްގައި އޮތް ނިއު ރޭޑިއަންޓާ ދެކޮޅަށެވެ. މިއަދުގެ މެޗުން ގްރީން ސްޓްރީޓްސް މި ހޯދި މޮޅަކީ މި އަހަރު މިހާތަނަށް މުބާރާތެއްގައި ފެނިގެންދިޔަ އެންމެ ތަފާތު ބޮޑު ނަތީޖާ އެވެ.\nއުރީދޫ ދިވެހި ޕްރިމިއާ ލީގުގެ ގަދަ ހަތަރަކުން ކެޓުމުން ގްރީން ސްޓްރީޓްސް އަށް މި ސީޒަނުގައި ދެން އޮތް ހަމަައެކަނި މުބާރާތަކީ އެފްއޭ ކަޕެވެ. ލީގުގެ ފަހު މެޗަށް ފަހު ގްރީން ސްޓްރީޓްސްގެ ކޯޗުކަމުން ސޮބާހު މުހައްމަދު (ސޮބާ) ވަނީ ވަކިވެފަ އެވެ. މިއަދުގެ މެޗުގައި ގްރީން ސްޓްރީޓްސް އަށް އިރުޝާދުދިނީ އަލީ ހަސަން އެވެ.\nގްރީން ސްޓްރީޓްސް އިން މިއަދުގެ މެޗުގެ ފުރަތަމަ ހާފުގައި ވަނީ ކޮންފެރޭ ކޮޅަށް ނުވަ ގޯލު ޖަހައިފަ އެވެ. އަނެއް ހަތް ލަނޑު އެ ޓީމުން ޖެހީ ދެ ވަނަ ހާފުގަ އެވެ. ކޮންފެރޭގެ ހަމައެކަނި ލަނޑު އެ ޓީމުން ކާމިޔާބުކުރީ ދެ ވަނަ ހާފުގަ އެވެ.\nމިއަދުގެ މެޗުގެ ތެރެއިން ގްރީން ސްޓްރީޓްސްގެ ނިޒާމްބެ ބޯޅަ ކޮންޓްރޯލް ކުރަނީ.-- ފޮޓޯ: ނިޝާން އަލީ/ މިހާރު\nކޮންފެރޭ ކޮޅަށް މިއަދު ގްރީން ސްޓްރީޓްސް އިން އެންމެ ގިނަ ލަނޑު ޖެހީ ޖޫން މަހުގެ ޓްރާންސްފާގައި ނިއު ދޫކޮށް އެ ޓީމާ ގުޅުނު އާދަމް އިޝާމް (ސަން) އެވެ. އޭނާ ވަނީ ހަތަރު ގޯލު ޖަހައިފަ އެެވެ. މުހުތާރް ނަސީރު (ޓޫކިލޯ) އާއި އަހުމަދު ހަސަން ހެޓްރިކެއް ހެދިއިރު، އަހުމަދު ނިޒާމް (ނިޒާމްބެ) އާއި އަބްދުﷲ ޔާމީން ކޮންމެ ކުޅުންތެރިއަކު ދެ ލަނޑު ޖެހި އެވެ. އަނެއް ދެ ގޯލު ޖެހީ ޓީމުގެ ކެޕްޓަން މުހައްމަދު ޝައްފާޒް (ސައްޕޭ) އާއި މުހައްމަދު ނައްޒާމެވެ.\nކޮންފެރޭ އިން ސުން ކަނޑުވާލީ ލަނޑު ޖެހީ މެޗުގެ ފަހު ވަގުތު ނާޖިހު އިބްރާހިމް އެވެ.\nމިއީ މި އަހަރު އަލަށް ފުރަތަމަ ޑިވިޝަނުގައި ވާދަކުރަން ފެށި ގްރީން ސްޓްރީޓްސް މުބާރާތުގެ ސެމީ ފައިނަލުގައި ކުޅޭ ފުރަތަމަ ފަހަރެވެ. އެސްޓީއޯ މާލޭ ލީގުގެ ދެ ވަނަ ހޯދި ގްރީން ސްޓްރީޓްސް އަށް އެންމެ ފަހުން ނިމުނު ދިވެހި ޕްރިމިއާ ލީގުގައި ލިބުނީ ފަސް ވަނަ އެވެ.\nގްރީން ސްޓްރީޓްސްގެ ހުރިހާ ބިދޭސީ ކުޅުންތެރިން ފޮނުވާލުމަށް ފަހު އެ ޓީމަށް މިހާރު ކުޅެނީ ހުސް ދިވެހި ކުޅުންތެރިންނެވެ.


BREAKING: Siyad bandhun dhookollaifi | Mihaaru\nކްރިމިނަލް ކޯޓުގައި މިއަދު އޮތް ޝަރީއަތަށް ސިޔާދު ހާޒިރު ކުރަނީ.---ފޮޓޯ: ހުސެއިން ވަހީދު/މިހާރު\nސިޔާދު ބަންދުން ދޫކޮށްލައިފި\n19 ޖުލައި 2018 - 16:36 44 comments\nޖުމްހޫރީ ޕާޓީގެ ފައުންޑަރު ގާސިމް އިބްރާހީމްގެ ދަރިކަލުން އިބްރާހީމް ސިޔާދު ގާސިމް، ކްރިމިނަލް ކޯޓުން މިއަދު ދޫކޮށްލައިފި އެވެ.\nކުރީގެ އުއްތަމަ ފަނޑިޔާރު އަބްދުﷲ ސައީދާއި ކުރީގެ ފަނޑިޔާރު އަލީ ހަމީދު ފްލެޓެއް ބައްލަވައިގަތުމަށް 2.4 މިލިއަން ޑޮލަރު ދެއްވިކަމުގެ ތުހުމަތުގައި ފަސް މަސް ވަންދެން ޖަލުގައި ބަންދުކޮށްގެން ގެންގުޅުނު ސިޔާދު ދޫކޮށްލީ، ބައެއް ޝަރުތުތަކާ އެކުގަ އެވެ.\nއެ މައްސަލާގެ ޝަރީއަތް ނިމެންދެން ސިޔާދް ބަންދުކުރަން މާޗު 21 ގައި އަމުރު ކޮށްފައި ވަނިކޮށް އޭނާ ދޫކޮށްލަން ކްރިމިނަލް ކޯޓުން އަމުރުކުރީ އެޕާޓްމެންޓްތައް ގަތުމަށް ފައިސާ ދެއްކި ކަމަށް ބުނާ ލިޔުން އަދިވެސް ދައުލަތަށް ނުލިބި އޮތުމުން އެކަން ސިޔާދުގެ ވަކީލުން ފާހަގަކުރެއްވުމުންނެވެ.\nއެ ލިޔުން ހޯދަން ކުރީގެ އަޑުއެހުމުގައި ދައުލަތަށް ފުރުސަތު ދީފައި އޮތުމުން މިއަދުގެ އަޑުއެހުމުގައި ވެސް ސިޔާދުގެ ވަކީލުން ވަނީ އެ ލިޔުންތަކާ ގުޅޭ ގޮތުން ދައުލަތާ ސުވާލު ކުރިމަތިކުރައްވައިފަ އެވެ. އެ ލިޔުންތަކަކީ މުޅި އެ ދައުވާ ބިނާ ކޮށްފައިވާ ހެކި ކަމަށް ވާއިރު، އެ ހެކި ހޯދަން މަސައްކަތް ފެށި ތާރީޚާއި އެކަން ގޮސްފައިވާ ހިސާބު ސާފުކޮށްދޭން ވެސް ސިޔާދުގެ ވަކީލުން އެދިވަޑައިގަތެވެ.\nޖަވާބުގައި ދައުލަތުން ބުނީ އެ ލިޔުންތައް ހޯދުމުގެ މަސައްކަތް މިދިޔަ މާޗް މަހުން ފެށިގެން ކުރަމުން އަންނަ ކަމަށާއި ބައެއް ލިޔުންތައް މެލޭޝިއާގެ އިދާރާތަކުން ހޯދިފައިވާ ކަމުގެ މައުލޫމާތު މިހާރު ލިބިފައިވާ ކަމަށެވެ.\nސިޔާދުގެ ވަކީލުން ވަނީ ހެކި ނުލިބެނީސް ދައުވާކުރީ ކޮން އުސޫލަކުންތޯ ވިދާޅުވެ، ފަސް މަހަށް ވުރެ ގިނަ ދުވަސް ވަންދެން ސިޔާދު ބަންދުގައި މިހާރު ވެސް ހޭދަކުރައްވާފައިވާ ކަން ފާހަގަކުރައްވައިފަ އެވެ. އަދި ދައުވާ އުފުލުމަށް ފަހު ހެކި ހޯދުމަކީ އެއްވެސް ގައުމެއްގައި ކުރާ ކަމެއް ނޫން ކަމަށް ވެސް ވަކީލުން ވިދާޅުވި އެވެ. އެކަންކަން ފާހަގަކޮށް، ސިޔާދު ބަންދުން މިނިވަންކޮށް ދިނުމަށް ވަކީލުން އެދިވަޑައިގަތެވެ.\nދައުލަތުން ބުނީ ސިޔާދު ގޭ ބަންދަށް ބަދަލު ކުރިޔަސް، މައްސަލައެއް ނެތް ކަމަށެވެ. އެކަމަކު ސިޔާދުގެ ވަކީލުން އެދިވަޑައިގަތީ ވިޔަފާރީގެ ކަންކަމުގައި އުޅުއްވޭނެ ފަދަ ގޮތަކަށް ސިޔާދު އެއްކޮށް މިނިވަންކޮށްދިނުމަށެވެ.\nދެ ފަރާތުގެ ވާހަކަތައް އެއްސެވުމަށް ފަހު، ކްރިމިނަލް ކޯޓުގެ އިސް ގާޒީ އަހުމަދު ހައިލަމް ނިންމެވީ އެ ލިޔުންތައް ލިބޭނެ ވަކި ދުވަހެއް ކަނޑައެޅިގެން ބުނަން ދައުލަތަށް ނޭނގޭތީ ސިޔާދް ބަންދުން ދޫކޮށްލުމަށެވެ. އެކަމަކު މާލެއިން ބޭރަށް ވަޑައިނުގަތުމަށާއި އެޑްރެސް ބަދަލުވާ ނަމަ އެކަން އެންގެވުމާއި ކޯޓުން ފޮނުވާ ޗިޓްތަކާ ހަވާލުވުމަށް އިސް ގާޒީ ޝަރުތުކުރެއްވި އެވެ.\nސިޔާދު ބަންދުން މި ދޫކޮށްލީ ގާސިމަކީ ކޯޓުތަކުގައި ހިންގަވާ އެންމެ ކުރު މަގުން އިންސާފާ ހަމައަށް ވަޑައިގަންނަވަން ފަރިތަ ބޭފުޅެއް ކަމަށް މިއަދު ރައީސް އަބްދުﷲ ޔާމީން ވިދާޅުވެފައި ވަނިކޮށެވެ. ގާސިމަށް އަމާޒުކުރައްވައި، ހދ. ހަނިމާދޫގައި ވާހަކަފުޅު ދައްކަވަމުން ރައީސް ވިދާޅުވި ގޮތުގައި "ގާސިމަކީ ކޯޓު މަރުހަލާއަށް ފަރިތަ ބޭފުޅެކެ"ވެ.\nއެކަމަކު އެގޮތަށް ގާސިމް ސިފަކުރެއްވީ ސިޔާދުގެ މައްސަލަ ނަންގަވައިގެންނެއް ނޫނެވެ. އޭގެ ބަދަލުގައި ރައީސް އިޝާރަތްކުރެއްވީ ގާސިމްގެ މައްޗަށް އިއްވާފައިވާ ތިން އަހަރުގެ ހުކުމުން ބަރީއަވެވަޑައިގަތުމަށް އިސްތިއުނާފަށް ވަޑައިގަތުމުގެ މައްޗަށެވެ.\nGasim akee emme kuru magun insaafaa hama ah dhaan faritha beyfulheh: Raees\n"ގާސިމަކީ ކޯޓު މަރުހަލާ އަށް ފަރިތަ ބޭފުޅެއް. ކޯޓުތައް ހުރި ތަން، ކޯޓުތަކުގައި ހިނގަންވާ އެންމެ ކުރު މަގުން އިންސާފާ ހަމައަށް ދާން ވަރަށް ފަރިތަ ބޭފުޅެއް. އެހެންވީމަ ތިން އަހަރުގެ ހުކުމެއް އައުމާ ގުޅިގެން މައުސޫމް ކަމަށް ވާ ނަމަ، ކުށުން ބަރީއަވެވަޑައިގަތުމަށް އިސްތިއުނާފަށް ވަޑައިގަންނަވާ،" ރައީސް ވިދާޅުވި އެވެ.\nFaris aai siyadh ves Shareeaiy nimendhen bandhu\nއިތުރު ލިޔުންތައް އިބްރާހިމް ސިޔާދު ގާސިމް ކްރިމިނަލް ކޯޓް މެމްބަރު ގާސިމް އިބްރާހިމް (މާމިގިލި) ކުރީގެ އުއްތަމަ ފަނޑިޔާރު އަބްދުﷲ ސައީދު ކުރީގެ ފަނޑިޔާރު އަލީ ހަމީދު


Gellunu Indonesia ge submarine hoadhan india navy ge haahsa ulhandheh fonuvaifi - One Online\nގެއްލުނު އިންޑޮނޭޝިއާގެ ސަބްމެރިން ހޯދުމަށް އިންޑިއާ އިން ފޮނުވި ހާއްސަ އުޅަނދު ---\nގެއްލުނު އިންޑޮނޭޝިއާގެ ސަމްބެރީން ހޯދަން އިންޑިއާ ނޭވީގެ ހާއްސަ އުޅަނދެއް ފޮނުވައިފި\nގެއްލުނު އިންޑޮނޭޝިއާގެ ސަބްމެރިން ހޯދުމަށް ކުރިއަށް ގެންދާ އޮޕަރޭޝަނަށް އެހީތެރިވުމަށް އިންޑިއާގެ ނޭވީގެ ފަރާތުން ޑީޕް ސަބްމާޖެންސް ރެސްކިއު ވެސަލްއެއް ފޮނުވައިފިއެވެ.\nބާލީގެ އުތުރުގައި ކުރިއަށް ގެންދިޔަ އަސްކަރީ ތަމްރީނުތަކެއްގައި ބައިވެރިވި އެ ސަބްމެރީން 53 ފަޅުވެރިންނާއެކު ގެއްލިފައި ވަނީ މިދިޔަ ބުދަ ދުވަހުއެވެ. ސަބްމެރީން ހޯދުމުގެ މަސައްކަތް ބާރަށް ކުރިއަށްދާ އިރު އަވަށްޓެރި ސިންގަޕޫރާއި އޮސްޓްރޭލިއާ އިންވެސް އެކަމުގައި އެހީތެރިކަން ފޯރުކޮށްދޭން ވަނީ ނިންމައިފައެވެ.\nއިންޑިއާގެ ނޭވީން ނެރުނު ބަޔާނެއްގައި ބުނީ، ސަބްމެރިނެއް ގެއްލިގެން ނުވަތަ އަޑިއަށް ގޮސްގެން، އޭތި ހޯދައި އޭގައި ތާށިވެފައި ތިބި މީހުން ސަލާމަތް ކުރުމަށް އެކަމަށް ހާއްސަ އާލާތްތައް ބޭނުންވާނެ ކަމަށެވެ.\nއިންޑިއާ އިން ފޮނުވި ޑީޕް ސަބްމާޖެންސް ރެސްކިއު ވެސަލް ސިސްޓަމް ބޭނުން ކޮށްގެން ސައިސް ސްކޭން ސޯނާ (އެސްއެސްއެސް) މެދުވެރިކޮށް އަދި ރިމޯޓްލީ އޮޕަރޭޓެޑް ވެހިކަލް ބޭނުން ކޮށްގެން 1000 މީޓަރު އަޑީގައި އޮންނަ ސަބްމެރީނެއް ހޯދޭނެއެވެ.\nއަދި ގެއްލުނު ސަބްމެރީން ފެނުމުން، އޭގައި ތާށިވެފައި ތިބި މީހުން ސަލާމަތް ކުރުމަށް ސަބްމެރީން ރެސްކިއު ވެހިކަލެއް ފޮނުވޭނެއެވެ. އެ ވެހިކަލް މެދުވެރިކޮށް ސަބްމެރީނަށް ބޭނުންވާ އިމަޖެންސީ ސަޕްލައިސް ފޯރުކޮށްދެވޭނެ ކަމަށް އިންޑިއާގެ ނޭވީން ބުނެއެވެ.\nގުޅޭ ޓެގު އިންޑިއާ އިންޑޮނޭޝިއާ


Noosveri kamuge inaamah kurimathilaan hulhuvaalaifi\nމޯލްޑިވްސް މީޑިއާ ކައުންސިލްގެ މެމްބަރުން-- ނޫސްވެރިކަމުގެ އިނާމަށް ކުރިމަތިލުމުގެ ފުރުސަތު މިއަދު ހުޅުވާލައިފި-- ފޮޓޯ އަހްމަދް ޝުރާއު-- އަވަސް\nމޯލްޑިވްސް މީޑިއާ ކައުންސިލް (އެމްއެމްސީ) އިން ކޮންމެ އަހަރަކުވެސް ދޭ ނޫސްވެރިކަމުގެ އިނާމަށް ކުރިމަތިލުމުގެ ފުރުސަތު މިއަދު ހުޅުވާލައިފި އެވެ. މިއަދުން ފެށިގެން އަންނަށް މާޗު މަހު 15ވަނަ ދުވަހުގެ ނިޔަލަށް އިނާމަށް ކުރިމަތިލުމަށް ވަނީ ހުޅުވާލައިފަ އެވެ.\nމިފަހަރު އެވޯޑް ދިނުމަށް ހަމަޖެހިފައިވަނީ ކުރިން ވެސް އެވޯޑް ދޭ ނުވަ ދާއިރާއަށެވެ. އެ ދާއިރާތަކަކީ، އިޖްތިމައީ ދާއިރާ، ސިޔާސީ ދާއިރާ، ޝަރުއީ އަދި ގާނޫނީ ދާއިރާ، ވިޔަފާރިއާއި އިގްތިސާދުގެ ދާއިރާ، ކުޅިވަރުގެ ދާއިރާ އާއި ފީޗާ ލިޔުމުގެ ދާއިރާގެ އިތުރުން ފޮޓޯގްރަފީ އަދި ވީޑިއޯގްރަފީ ދާއިރާ އެވެ. އޭގެ އިތުރުން އެންމެ އުއްމީދީ ނޫސްވެރިޔާގެ އެވޯޑް މި އަހަރު ވެސް ދިނުމަށް ވަނީ ނިންމާފަ އެވެ.\nއެމްއެމްސީގެ ރައީސް ހިދާޔަތުﷲ ވިދާޅުވީ، އެހެން އަހަރުތަކާ ހިލާފަށް މިއަހަރު ކޮންމެ ފަރާތަކަށްވެސް ކުރިމަތިލެވޭނީ އެއް އިނާމަށް ކަމަށެވެ.\nމިފަހަރު ވެސް ހާއްސަ އިނާމްތަކެއް ދިނުމަށް ވަނީ ނިންމާފަ އެވެ. އެއީ އޭގެ ތެރޭގައި ރަން ގަލަމާއި އަލިމަސް ގަލަން ވެސް ހިމެނެ އެވެ. އެންމެފަހުން ބޭއްވި އިނާމް ދިނުމުގެ ހަފުލާގައި މި އިނާމް ދިނީ ދިވެހި ނޫސްވެރިކަމަށް 75 އަހަރު ފުރުމާ ގުޅިގެން އެކަމުގެ މުނާސަބަތުގަ އެވެ.\nހިދާޔަތުﷲ ވިދާޅުވީ، ހާއްސަ އިނާމު ކަމަށްވާ އަލިމަސް ގަލަން އަދި ރަން ގަލަން ދިނުމަށް ބަދަލުތަކެއް ގެނެސްފައިވާ ކަމަށެވެ. އޭނާ ވިދާޅުވީ، އަލިމަސް ގަލަމުގެ އެވޯޑް މިފަހަރު ދިނުމަށް ހަމަޖެހިފައިވަނީ އެންމެ ގިނަވެގެން ހަ ފަރާތަކަށް ކަމަށެވެ. އަދި ރަން ގަލަމުގެ އިނާމު ދިނުމަށް ހަމަޖެހިފައިވަނީ އެންމެ ގިނަވެގެން 15 ފަރާތަކަށް ކަމަށެވެ.\nމީޑިއާ ކައުންސިލްގެ ރައީސް ވިދާޅުވީ، އަލިމަސް ގަލަން އިނާމު ދޭނެ ފަރާތްތަށް ނިންމާނީ އެ ކައުންސިލުން ކަމަށެވެ. އަދި ރަން ގަލަމުގެ އިނާމަށް އަމިއްލަ ގޮތުން ނަން ހުށަހެޅުމުގެ ފުރުސަތު އޮންނައިރު އެހެން މީހަކު މެދުވެރިކޮށް ވެސް އެވޯޑަށް ކުރިމަތިލުމަށް ނަން ހުށަހެޅޭނެ ކަމަށެވެ.\nކައުންސިލްގެ ނައިބު ރައީސް އަހްމަދް އާޒިފް ވިދާޅުވީ، މިފަހަރު އެވޯޑަށް ކުރިމަތިލާ ނޫސްވެރިންގެ ކުށުގެ ރިކޯޑް ޗެކް ކުރާނެ ކަމަށެވެ. އޭނާ ވިދާޅުވީ، ކުޑަ ކުއްޖަކަށް ޖިންސާ ގޯނާ ކުރުމުގެ ކުށު، ޖިންސީ ގޯނާގެ ކުށުގެ ބާވަތެއް، ގެވެށި އަނިޔާ ކުރި ކަމުގެ ކުށެއް، މަސްތުވާތަކެތީގެ ކުށެއް ބިރު ދެއްކުމާއި ތޫނު ހަތިޔާރު ބޭނުންކޮށްގެން ބޭނުން ކޮށްގެން ފޭރުން ނުވަތަ ޓެކުމުގެ ކުށެއް ކުރިކަން ސާބިތުވެފައިވާ ފަރާތްތަކަށް އެވޯޑް ނުލިބޭނެ ކަމަށެވެ.\nދިވެހި މީޑިއާ މޯލްޑިވްސް މީޑިއާ ކައުންސިލް


India hospital eh ga alifaan roave, aneh hospitalun oxygen husve 26 meehun maruvejje - vNews.mv\nއަލިފާނުގެ ސަބަބުން ޕަޓޭލް ވެލްފެއަރ ހޮސްޕިޓަލްގެ އައިސީޔޫ އަނދައި ހުލިވެފައި\nއިންޑިއާ ހޮސްޕިޓަލެއްގަ އަލިފާން ރޯވެ، އަނެއް ހޮސްޕިޓަލުން އޮކްސިޖަން ހުސްވެ 26 މީހުން މަރުވެއްޖެ\nސައިފް އަޒްހަރު 01 May 2021, 20:03\nއިންޑިއާގެ2ހޮސްޕިޓަލެއްގައި މިއަދު ހިނގި ހާދިސާތަކެއްގައި 26 މީހުން މަރުވެއްޖެއެވެ.\nއިންޑިއާ ގަޑިން މިއަދު މެންދުރުފަހުގެ ވަގުތެއްގައި، ވެރިރަށް ނިއުދިއްލީގައި ހުންނަ ބަޓްރާ ހޮސްޕިޓަލުން އޮކްސިޖަން ހުސްވެ 8 މީހުން ވަނީ މަރުވެފައެވެ.\nމަރުވި މީހުންގެ ތެރޭގައި ހޮސްޕިޓަލުގައި މަސައްކަތްކުރާ ޑޮކްޓަރަކުވެސް ހިމެނެއެވެ.\nމީޑިއާއަށް މައުލޫމާތު ދެއްވަމުން ބަޓްރާ ހޮސްޕިޓަލްގެ މެޑިކަލް ޑިރެކްޓަރ ޑރ. ގުޕްތާ ވިދާޅުވީ، ހޮސްޕިޓަލުން4ނުވަތަ5ވަރަކަށް ގަޑިއިރަށް ވާރަށް މަދުވުމުން ހޮސްޕިޓަލުގެ ސްޓާފުން ގެންދިޔައީ ސަރުކާރުގެ ކަމާބެހޭ އިދާރާއަށް މެދުނުކެނޑި މެސެޖުކުރަމުން ކަމަށެވެ.\nހޮސްޕިޓަލުގައި 326 ބަލިމީހުން އެޑްމިޓްކޮށްފައި ތިބިއިރު އޭގެތެރެއިން 300 މީހުންނަކީ ކޮވިޑް ބަލިމީހުން ކަމަށާއި، އޭގެ ތެރެއިން 200 އަށްވުރެ ގިނަ ބަލިމީހުން ތިބީ އޮކްސިޖަންގެ ސަޕޯޓްގައި ކަމަށް ޑރ. ގުޕްތާ ވިދާޅުވިއެވެ.\nހޮސްޕިޓަލުން އޮކްސިޖަން ހުސްވާން ފެށުމުން، ފަހުވަގުތުކޮޅު އައިސީޔޫގައި ތިބި ބަލިމީހުންނަށް އިމަޖެންސީ ރިޒާވުން އޮކްސިޖަން ދެމުން ގެންދިޔައިރު، އެހެން ބަލިމީހުންނަށް ދެމުންގެންދިޔައީ ބަލިމީހުންގެ އާއިލާތަކުން ގެނައި އޮކްސިޖަން ކަމަށްވެސް ހޮސްޕިޓަލުން ބުނެފައި ވެއެވެ.\nރިޕޯޓްތައް ބުނާގޮތުގައި، ބަޓްރާ ހޮސްޕިޓަލުން އޮކްސިޖަން ހުސްވެގެން ނިއުދިއްލީ ސަރުކާރުން މީގެ ހަފްތާއެއް ކުރިންވެސް އިމަޖެންސީ އޮކްސިޖަން ފޯރުކޮށްދީފައި ވެއެވެ.\nނިއުދިއްލީގެ ހޮސްޕިޓަލެއްގައި އޮކްސިޖަން ނުލިބިގެން 8 މީހުން މަރުވިއިރު، ގުޖަރާތު ސްޓޭޓުގެ ހޮސްޕިޓަލެއްގައި ކޮވިޑް ބަލިމީހުންނަށް ފަރުވާދޭ އައިސީޔޫގައި ރޭ މެންދަމު އަލިފާން ރޯވެ 18 މީހުން މަރުވެފައި ވެއެވެ. މަރުވި މީހުންގެ ތެރޭގައި ހިމެނެނީ 16 ބަލިމީހުންނާއި،2ސްޓާފުންނެވެ.\nހޮސްޕިޓަލުގެ ސްޓާފުން ކުރި މަސައްކަތުން 31 ބަލިމީހުން ސަލާމަތް ކުރިއެވެ.\nޕަޓޭލް ވެލްފެއަރ ހޮސްޕިޓަލުގެ ގްރައުންޑް ފްލޯރގައި ހުންނަ އައިސީޔޫގައި ބަލިމީހުންނަށް ޚާއްސަ ވޯޑުގައި އަލިފާން ރޯވީ ކަރަންޓު ޝޯޓަކުން ކަމަށް މިހާތަނަށް ބެލި ބެލުންތަކުން އެނގިފައިވާ ކަމަށް ބައެއް އޮފިޝަލުން ވިދާޅުވާއިރު، އަލިފާން ރޯވީ އޮކްސިޖަން ސިލިންޑަރަކުން ލީކްވެގެން ކަމަށް ސަރުކާރުގެ އޮފިޝަލަކު ވިދާޅުވެފައި ވެއެވެ.\nއަލިފާނުގެ ހާދިސާގެ ސަބަބުން އައިސީޔޫ އެއްކޮށްވަނީ ހަލާކުވެފައެވެ.\nއިންޑިއާގެ ބޮޑުވަޒީރު ނަރެންދުރަ މޯދީ ކުރެއްވި ޓްވީޓެއްގައި ވިދާޅުވެފައިވަނީ، ހޮސްޕިޓަލުގައި ހިނގި އަލިފާނުގެ ހާދިސާއާއި އަދި އެ ހާދިސާގައި އެތައް ބައެއްގެ ފުރާނަ ގެއްލިދިޔަ ކަމަށްޓަކައި ވަރަށްބޮޑު ހިތާމައެއް ލިބިވަޑައިގެންނެވި ކަމަށެވެ.\nނިމިގެންދިޔަ އޭޕްރީލްމަހުގެ 23 ވަނަ ދުވަހުވެސް މުމްބާއީގެ ހޮސްޕިޓަލެއްގެ އައިސީޔޫގައި އަލިފާން ރޯވެ ކޮވިޑް ބަލިމީހުންގެ 13 މީހުން މަރުވިއެވެ.


Sifainnaai Police Football ah! Goahakah vedhaanetha?\nސިފައިންނާއި ފުލުހުން ފުޓްބޯޅަ އަށް! ގޯހަކަށް ވެދާނެތަ؟\nސިފައިންނާއި ފުލުހުން ނުކުޅޭ ކުޅިވަރެއް ނެތެވެ. މިހާތަނަށް އެމީހުންނަށް ކުޅިވަރުގައި ނުވެ އޮތް ކަމަކީ ފުޓްބޯޅައިގެ ފުރަތަމަ ޑިވިޝަނުގައި ތަށިތަކެއް ހޯދުމެވެ. މިހެންވެ ހުއްޓުމެއްނެތި ފުރަތަމަ ޑިވިޝަނުގައި ކުޅެން އެމީހުން ކުރާ މަސައްކަތުގެ ތެރެއިން އެފްއޭއެމްއަށް އެކި ޒާތްޒާތުގެ ޕްރެޝަރު ކުރިމަތިކުރުވައިގެން، އެފްއޭއެމުން ދޭތެރެދޭރެއިން ފުރުސަތު ދީފާ އެބަ ހުއްޓެވެ. އެކަމަކު އެ ހުރިހާ ފަހަރަކު ވެސް އެކި ސަބަބުތައް ކުރިމަތިވެ. އެންމެ ފަހުން ޖެހެނީ، އެ ހުއްދަ ބާތލް ކުރާށެވެ. ގައުމުގެ އަމަންއަމާންކަން ބަލަހައްޓާ އެންމެ ވަރުގަދަ ދެ މުއައްސަސާ ފުޓްބޯޅައިން ބާކީ ކުރަން ޖެހުނީ، މި ދެ ބައިމީހުން ކުޅުނު މެޗެއްގައި ތަފާފޮޅައި މެޗު ހުއްޓާލަން ޖެހުނު ހާދިސާއަކަށް ފަހު އެވެ.\nފުލުހުންނާއި ސިފައިންނަށް ފުޓްބޯޅައިން ފުރުސަތު ދިނުމަށް އެދެ މުއައްސަސާއިން އެފްއޭއެމަށް އަބަދުވެސް، ހެސްކިޔާފަ ޕްރެޝަރު ކުރެ އެވެ. އެންމެ ބޮޑަށް ފުޓްބޯޅަ އަށް އެހީވަނީ އެމީހުން ކަމަށް ބުނެ އެވެ. އެކަމަކު މެޗުތައް ކުޅޭއިރު އަމަން ގާއިމުކުރުމާއި ގައުމީ ޓީމު ކުޅޭ ސަރަހައްދީ ބޮޑު މުބާރާތަކަށް ދަނޑާއި މާލެތެރެ ޒީނަތްތެރިކުރުމާއި ސަޕޯޓް ކުރުމަށް އެކުރާ ކަންތައްތަކަކީ ގައުމީ ޒިންމާއެއްނޫންތޯ އެވެ؟ އެންމެ ފުރަތަމަ އަލީ އާޒިމްގެ ދައުރުގައި މިކަން ފެށުނު ނަމަވެސް ފުޓްބޯޅަ ކުލަބުތަކުން ނުރުހުން ފާޅުކުރުމުން އޭނާ ވިސްނެވީ ދެ ވަނަ ޑިވިޝަނަށްވުރެ މައްޗަށް ނުދެވޭގޮތަށް ފުލުހުންނާއި ސިފައިންނަށް ފުރުސަތު ދިނުމަށެވެ. އަޖުމަ ބަލާފައި ފުރަތަމަ ޑިވިޝަނަށް ގެންދިއުމަށެވެ. ސިފައިންނާއި ފުލުހުން ފުޓްބޯޅަ ދަނޑުމަތީގައި ތިބެ ތަޅާފޮޅައިގަތީ އަޖުމަ ބެލުމުގެ އެދުވަސްވަރު އެވެ.\nއެކަމަކު އެނިންމުން ޖެހިގެން އައި މެނޭޖްމަންޓުން ބަދަލުކުރީ ސިފައިންނާއި ފުލުހުންގެ އިސް ފަރާތްތަކުގެ ޕްރެޝަރާ ހެދި ސަރުކާރުން ވެސް އެދިގެންނެވެ. ފަހުން އެނިންމުން އަނެެއްކާ ވެސް ބަދަލުކުރީ ކުލަބުތަކުން ނުރުހުންވެ، އެފްއޭގެ މެނޭޖްމަންޓް ދެމިއޮތުމާމެދު ސުވާލު އުފެދެން ފެށުމުންނެވެ. އެންމެ ފަހުން އޮތް ނޯމަލައިޒޭޝަން ކޮމިޓީން ނިންމީ ސިފައިންނާއި ފުލުހުންނަށް ފުރަތަމަ ޑިވިޝަނުން ފުރުސަތު ނުދީ ސަރުކާރުގެ އޮފީސްތަކަށް ބާއްވާ ރެކްރިއޭޝަނަލް މުބާރާތުގައި އެމީހުންނަށް ފުރުސަތު ދީގެން ހިތްހަމަ ޖައްސައި ދިނުމަށެވެ. އެނިންމުން އެފްއޭއެމުގެ މިހާރުގެ މެނޭޖްމަންޓް އައިތާ މާގިނަ ދުވަހެއް ނުވެ މިއޮތީ އަނެއްކާ ވެސް ދިމާއިދިކޮޅަށް ބަދަލުކޮށްލައިފަ އެވެ.\nޕޮލިހާއި ސިފައިން ކުޅުނު ވޮލީ މެޗެއްގެ ތެރެއިން.\nވޮލީ އަށް ވީގޮތް ވެދާނެ!\nސިފައިންނާއި ފުލުހުން 2005 ވަނަ އަހަރު ވޮލީގައި ވާދަކުރަން ފެށުމާއެކު ވޮލީގެ ބާރު ކެނޑެން ފެށި އެވެ. އެންމެ ތިން އަހަރު ތެރޭގައި ރާއްޖޭގައިތިބި ވޮލީގެ މޮޅު ހުރިހާ ކުޅުންތެރިން ޕޮލިހާއި ސިފައިން ގަތީ އެވެ. އެ ދެ މުއައްސަސާއިން ކުޅުންތެރިންނަށް ވަޒީފާ ވެސް ދޭން ފެށުމާއެކު ދާއިމީ ވަޒީފާއެއްނެތިފައި ތިބި ކުޅުންތެރިން އަވަހަށް އެދިމާއަށް ދުއްވައިގަތީ އެވެ. ނަތީޖާއަކަށްވީ ވަރުގަދަ ތިން ވަނަ ޓީމެއް ހަދަން އުނދަގޫވާ ވަރަށް ވޮލީގެ ހާލަތު ދަށަށް ދިއުމެވެ. ޕޮލިހާއި ސިފައިންނަށް ނުގޮސްތިބި ހުރިހާ ކުޅުންތެރިން އެއްޓީމަކަށް ދިއުމުން ނޫނީ އެމީހުންނާ ވާދަކުރެވޭ ވަރުގެ ޓީމެއް މިހާރު ވޮލީން ނުފެނެ އެވެ. މޯލްޑިވިއަން އިހަށްރޭ ތަށި ނެގީ ވެސް މިފަދަ ޓީމެއް ހަދައިގެންނެވެ. ސިފައިންނާއި ފުލުހުން ފުޓްބޯޅަ އަށް އައުމުން ވޮލީ އަށް ދިމާވި މިހާލަތު ފުޓްބޯޅައަށް ކުރިމަތިވުމުގެ ބިރު އެބަ އޮތެވެ. އަނެއްކޮޅުން ޕޮލިހާއި ސިފައިން ވޮލީގެ ގަދަ ބާރަކަށްވެ، ތަށިތައް ހޯދަން ފެށުމުން އޭގެ ފޯރިކެނޑި، ވޮލީބަލާ މީހުން ވަކި ގިނައެއް ނުވި އެވެ. ކުރިއަށްވުރެ ވިއްޔާވީ މަދެވެ. ބެރު ދުންމާރި ހިފައިގެން އެ މުބާރާތް ބަލަން ދަނީ އެ ދެ މުއައްސަސާގެ މުވައްޒަފުންނަށް އޮންނަނީވެފަ އެވެ.\nއެސޯސިއޭޝަން ކަޕް ކާމިޔާބު ކުރުމަށްފަހު ޕޮލިހުގެ އެންމެ އިސްވެރިން ތައްޓާއެކު: މި ދެ މުއައްސަސާއިން ވަރަށް ބޮޑަށް ކުޅިވަރަށް ސަމާލުކަންދޭ\nސިފައިންނާއި ފުލުހުން ފުޓްބޯޅަ އަށް. މައްސަލައަކީ ކޮބާ؟\nމި ދެ މުއައްސަސާ ފުޓްބޯޅަ އަށް އައުމުގެ އެންމެ ބޮޑު މައްސަލައަކީ ރާއްޖޭގެ ފުޓްބޯޅަ ކުޅޭ ކުލަބުތައް ފަތުއަޑުކިޔާފައި އަޑިއަޅާލާނެތީ އެވެ. ނިއުރޭޑިއަންޓާއި ވިކްޓަރީ އާއި ވެލެންސިއާ އަކީ ރާއްޖޭގެ ފުޓްބޯޅަ ނަގަހައްޓައިދިން ތިން ކުލަބެވެ. އެންމެ ގިނަ ސަޕޯޓަރުން ތިބީ ވެސް މި ތިން ކުލަބުގަ އެވެ. އޭގެ ފަހަތުން މިހާރު މާޒިޔާ އަދި ބީޖީ އާއި ޓީސީ އާއި އީގަލްސްގެ އިތުރުން ޔުނައިޓެޑް ވިކްޓަރީ އާއި އަތޮޅުތެރެެއިން އަންނަ ޓީމުތައް ފުޓްބޯޅައަށްޓަކައި ވަމުންދާ ގުރުބާނީ ސިފައިންނާއި ފުލުހުންގެ ސަބަބުން އިސާހިތަކު ނިމިދާނެ އެވެ. ސަބަބަކީ މިއިން އެއްވެސް ކުލަބަކީ ވަރުގަދަ މެނޭޖްމަންޓެއްނެތި ވަރަށް ހާލުގައި ތިބި ކުލަބުތަކަށްވުމެވެ. ހެޔޮއެދޭ މަދު ފަރާތްތަކާއި ސަރުކާރުގެ ދީލަތި އެހީއާއެކު ގެއްލުމުގައި ހިންގާ ކުލަބުތަކަށްވުމެވެ. އެންމެ ކުޑަމިނުން ޕޮލިހާއި އެމްއެންޑީއެފުން ހިންގާ ފަދަ ފޭސްބުކް ޕޭޖެއް ހިންގާލާނެ ވަރުވެސް ކުލަބުތަކުގައި ނެތެވެ.\nކުލަބުތަކަށް ގެއްލުންވާނެ އެއްމެ ކަމަކަށް ބަލަމާ ހިނގާށެވެ. ސިފައިންނާއި ފުލުހުންނަކީ ދައުލަތުގެ ބާރުގަދަ ދެ މުއައްސަސާ އެވެ. މި ދެބައިމީހުން ކަމަކާ ކުރިމަތިލުމުން އެހެން އެންމެން ސިހޭނެއެވެެ. ސިފައިން ފުޓްބޯޅައިގައި ވާދަކުރަން ފެށުން ރަސްމީކޮށް އިފްތިތާހު ކުރިގޮތަކީ ކުޑަކުޑަ މިސާލެކެވެ. ލަންކާގެ އާމީ ޓީމު މާލެ ގެނެސް ގަލޮޅު ދަނޑުގައި ބޮޑު ފުޓްބޯޅަ މެޗެއް ކުޅުނީ ވަރުވަރުން ދިއްލާލި ބޮކިތަކުގެ އައްޔާއި އަޑާއި ދުމާއި ހަރަކާތާއެކު ކުލަގަދަ ރަސްމިއްޔާތަކުންނެވެ. މިހާރުވެސް އެމްއެންޑީއެފުން ބާއްވާ އިންޓަ ޑިޕާޓްމަންޓްތަކުގެ ފުޓްބޯޅަ މުބާރާތް އެފްއޭއެމުން ބާއްވާ މުބާރާތަށްވުރެ ވެސް މާފުރިހަމަ އެވެ.\nއެންމެ ކުޑަމިނުން ސްޕޮންސާ ހޯދަން ވެސް ކުލަބުތަކަށް ދަތިވާނެ އެވެ. ކުންފުންޏަކުން ސްޕޮންސާ ހޯދަން ނިއުރޭޑިއަންޓް ނުވަތަ އީގަލްސްގެ ފަރާތުން ގުޅާނީ އެކުލަބުގެ ރައީސް ނުވަތަ ޖެނެރަލް ސެކްރެޓަރީ އެވެ. އޭނާވާނީ ވަރަށް އާދައިގެ މީހަކަށެވެ. ކުންފުނީގެ އިސްމީހަކާ ވާހަކަ ދެއްކޭނީ ވަރަށް ވަރުންނެވެ. ސްޕޮންސާ ހަމަޖެހޭނީ އެހާ އުނދަގުލުންނެވެ. އެކަމަކު ސިފައިންނާއި ފުލުހުންނަށް ސްޕޮންސަރު ހޯދުމަށް ގިނަފަހަރަށް ގުޅާނީ ސީދާ މިނިސްޓަރު ނުވަތަ ބާރުގަދަ ކާނަލެކެވެ. މިހިސާބުން އެއްކަލަ އީގަލްސް އަށް ދޭން ނިންމާފައި އޮންނަ ސްޕޮންސާ އެނބުރިގެންދާނީ ސިފައިންގެ ކުލަބަށެވެ. މިފަދަ އެތައް ކަމެކެވެ.\nދެން އޮތީ ކުޅުންތެރިން ޓްރާންސްފާ ކުރުމުގެ މައްސަލައެވެ. އެފްއޭއެމުންދޭ ކޮންމެ އެގްރީމަންޓެއްގައި ސޮއިކުރި ނަމަވެސް މިއިން މުއައްސަސާއަކުން ބޭނުން ނެތިގެން ދޫކޮށްލާ ކުޅުންތެރިއަކު މެނުވީ ކުލަބަކަށް އަތެއްނުވާނެ ކަމީ އިރުއަރާއިފައި އޮއްސޭފަދައިން ކަށަވަރުކަމެކެވެ. ވޮލީގައި މިކަން އެހެރަ ފެނިގެންދަނީ އެވެ. ސަބަބަކީ ބޭސްފަރުވާ އާއި ވަޒީފާ އާއި ތިބޭނެތަނެއްގެ އިތުރުން ކާންބޯން ދީފައި ސިފައިންނާއި ފުލުހުން ބައިތިއްބާގޮތަށް އެކަން ކުރުމުގެ ގާބިލްކަން ކުލަބުތަކުގައި ނެތުމެވެ.\nސިފައިންނާއި ފުލުހުންގެ ވަސީލަތްތައް އަދަދު ނުކުރެވޭހާ ގިނަ އެވެ. ކުލަބުތައް އެތިބީ އެއްވެސް ފަދައެއްނެތި އެވެ. 2007 ވަނަ އަހަރު މި ދެބައިމީހުންނަށް ފުޓްބޯޅައިން ފުރުސަތު ދިނުމުން ދެ ވަނަ ޑިވިޝަން ކުޅެން އެމީހުން ދަނޑަށް އަންނަން ނިންމީ ސިފައިންގެ ބަހުގަ އެވެ. ފުރިހަމަ އިއްޒަތާއެކު ފުލް ސެކިއުރިޓީގަ އެވެ. ޕްރެކްޓިސް ކުރަނީ އާރަށުގެ އެވެ. ކެއުމާއި ބޭސްފަރުވާ އެހާމެ ފައްކަލެވެ. އެކަމަކު ރާއްޖޭގެ ފުޓްބޯޅަ އަދާހަމައަށް ގެނެސްދިން ކުލަބުތައް އެތިބީ އަޅާލާނެ ޔާރެއް އިޔާރެއް ނެތިފަ އެވެ. ކުޑަމިނުން ޕްރެކްޓިސް ކޮށްލަން ފުލްދަނޑެއް ނުލިބެ އެވެ. އަޅުގަނޑުވެސް އެއްބަހެވެ. ނިއު އާއި ވެލެންސިއާ އާއި ވިކްޓަރީ އަދި މާޒިޔާ ފަދަ ކުލަބުތަކުގެ އުމުރުން 40 ނުވަތަ 30 އަށް އެޅެމުންދާއިރު އެހާލުގައި ތިބުމަކީ ކުލަބުތަކުގެ ވެސް މައްސަލައެކެވެ. އެކަމަކު މިއީ ހަމައެކަނި ކުލަބުތަކުގެ ބޮލަށް ޖަހާލައިގެން ނިންމާލެވޭނެ މައްސަލައެއްނޫނެވެ. ސަރުކާރުން ވަރަށް ސީރިއަސްކޮށް އަޅާލަންޖެހޭ ކަމެކެވެ. ރާއްޖޭގެ ކުޅިވަރު މިހާތަނަށް ބައްޓަންވެފައި އޮތްގޮތުން މިކުލަބުތަކަށް މިހެންވީ އެވެ. ސަރުކާރުގެ ސީދާ ބެލުމުގެ ދަށުން ނޫނީ ދެން އަރައިނުގަނެވޭނެ އެވެ.\nމިކަމުގެ ހައްލު ހޯދަން ސަރުކާރުގެ އެންމެ އިސްސަފުގައި ސީރިއަސްކޮށް މަޝްވަރާކުރުން މުހިންމެވެ. ކުޅިވަރުގެ ގައުމީ މަޖިލީހާއި ކޮމިޝަނާއި އެފްއޭއެމް ވެސް މަޝްވަރާކުރަންޖެހެ އެވެ. އަޅުގަނޑު ދެކޭގޮތުގައި މިވަގުތަށް ސިފައިންނާއި ފުލުހުންނަށް ފުރަތަަމަ ޑިވިޝަނުން ޖާގަ ދިނުމަކީ ގޯހަކަށް ވެދާނެ އެވެ. އޭގެ ކުރިން ފުރަތަމަ ޑިވިޝަނުގައި މިހާރު އެއޮތް ދުވަސްވީ އަށް ކުލަބުތައް ދެމެހެއްޓެނވި ގޮތެއްގައި ހިންގާނެގޮތެއް ސަރުކާރާ ވާހަކަ ދައްކައިގެން އެފްއޭއެމުން ހޯދައިދޭން ޖެހެ އެވެ. އެހެންނޫނީ ވޮލީ އަށް ވީހެން ފުޓްބޯޅަ ވެސް ރާސްލާފައި އަޑިއަޅާލާނެ އެވެ. ސިފައިންނާއި ފުލުހުން ކުޅޭތަން ބަލަން ހަގީގީ ފުޓްބޯޅަ ސަޕޯޓަރުން ނުވަންނާނެ އެވެ. ރާއްޖޭގެ ފުޓްބޯޅައިގެ ސަޕޯޓަރުން ބޭސް އޮތީ ނިއު އާއި ވިކްޓަރީ އަދި ވެލެންސިއާގެ އިތުރުން މިހާރު މާޒިޔާ އާއި އަރަމުން އަންނަ އީގަލްސް އާއި ޓީސީ ފަދަ ކުލަބުތަކާ ގުޅިފަ އެވެ.\nސިފައިންނާއި ފުލުހުންގެ ވަސީލަތްތައް ގިނަވުމާއި ހިންގުން ހަރުދަނާވުމުން އެމީހުން ފުޓްބޯޅަ ކުޅޭނަމަ ފައިދާތަކެއް ވެސް އެބަހުއްޓެވެ. އެމީހުންހާ ކުޅިވަރަށް އިސްކަންދޭ މުއައްސަސާ އެއް ނެތެވެ. އެކަމަކު މިވަގުތަށް ބަލާއިރު އެމީހުން ފުޓްބޯޅައިގެ ތެރެއަށް ވަނުމުން ލިބޭނެ ފައިދާއަށް ވުރެ ގެއްލުން އަދި މިފެންނަނީ ބޮޑުކޮށެވެ. މިހާތަނަށް މި ދެ މުއައްސަސާގެ އެޕްރޯޗަށް ބަލާއިރު އެމީހުން ފުރަތަމަ ވެސް ދުއްވައިގަންނާނީ އަންނަ އަހަރު ފުރަތަމަ ޑިވިޝަނުގެ ތަށިތައް ހޯދުމަށް މޮޅު ކުޅުންތެރިން ޖަހައިގަތުމަށެވެ.\nއެފްއޭއެމް އެމްއެންޑީއެފް މޯލްޑިވްސް ޕޮލިސް ސާވިސް\nސިފައިންނާއި ފުލުހުންނަށް ފުރަތަމަ ޑިވިޝަނުން ޖާގަނުދޭން ނިންމައިފި


Hevvan ufedhi 9GAG, emmen hevvanee\nހެއްވަން އުފެއްދި ނައިންގެގް، އެންމެން ހެއްވަނީ\nނައިންގެގް: މީހުން ހެއްވާލާ ފޮޓޯ އާއި ވީޑިއޯ އަދި މީމްސްއާއި ޖިފްސް ހުންނަ އޮންލައިން ޕްލެޓްފޯމެއް --\nނައިންގެގްއަކީ މީހުން ހެއްވާލާ ފޮޓޯ އާއި ވީޑިއޯ އަދި މީމްސްއާއި ޖިފްސް ހުންނަ އޮންލައިން ޕްލެޓްފޯމެކެވެ. މި ޕްލެޓްފޯމުގެ ހަގީގީ މޭސްތިރިއަކީ ހޮން ކޮންގަށް ނިސްބަތްވާ ވިޔަފާރީވެރިއެއް ކަމުގައިވާ ރޭ ޗެން އެވެ. ނައިންގެގަށް މިހާރު 10 އަހަރުވީއިރު ބޭނުންކުރާ މީހުންގެ އަދަދު އުޅެނީ 200 މިލިއަނަށްވުރެ މަތީގަ އެވެ.\n"އަހަރެމެން ބޭނުންވީ އަހަރެމެންގެ އެންމެ ބޮޑު އުނދަގޫ ލުއި ކުރަން... އެއީ ހެވޭ ކަހަލަ މަޖާ ފޮޓޯތައް ހޯދުން. އަދި އެ ފޮޓޯތައް އަހަރެންގެ ރަހުމަތްތެރިންނަށް ހިއްސާކުރެވޭނެ ގޮތެއް ހެދުން،" ރޭ ބުންޏެވެ.\nރޭއި މި ޕްލެޓްފޯމް އުފެއްދީ 2008 ވަނަ އަހަރު، ހަތަރު ޕާޓުނަރުންނާއެކު އެވެ. އޭރު އެ އެންމެވެސް އުމުރުގެ ގޮތުން އުޅެނީ 20 ގެ އަހަރުތަކުގަ އެވެ. ދިރިއުޅުމަށް ކުރާ މަސައްކަތުގެ އިތުރުން، އިތުރު މަސައްކަތެއްގެ ގޮތުގައި އެމީހުން މި ޕްލެޓްފޯމް ޑިވެލޮޕްކުރަން ފެށި އެވެ. މަސައްކަތް ފަށައިގަތުމަށް އެންމެންވެގެން އެއްކުރީ 1270 ޑޮލަރެވެ.\nމިއަދު ދުނިޔޭގައި ގިނަ ބަޔަކު މި ބޭނުންކޮށްފާނެ ކަމަށް މި ފަސް ޒުވާނުން ދުވަހެއްގެ ކޮޅުންވެސް ހީނުކުރެ އެވެ. އެއީ ފުރަތަމަ މި އުފެއްދީވެސް ހަމައެކަނި އެމީހުންނާއި އެމީހުންގެ ރައްޓެހި ބޭނުންކުރުމަށް ކަމުގައިވާތީ އެވެ.\nނައިންގެގް އުފެއްދުތެރިން: ހުދު ގަމީހުގައި އެ އިނީ މި މަސައްކަތް އިސްވެ ފަށައިގަތް ރޭ ޗެން --\nނައިންގެގްގެ މަސައްކަތް ފެށިއިރު ރޭއި މަސައްކަތްކުރީ ވާހަކަ ކިޔުމަށް ލޯބިކުރާ މީހުންގެ އޮންލައިން ކޮމިއުނިޓީއެއްގަ އެވެ. މި ޕްލެޓްފޯމު އުފެއްދުމަށްފަހު ރޭއި އާއި އޭނާގެ ޕާޓުނަރުން ރައްޓެހިގެން މެދުގައި މި ޕްލެޓްފޯމު ހިއްސާކުރަން ފެށުމުން ގިނަ ބަޔަކަށް މިއާ ބެހޭގޮތުން އިނގެން ފެށި އެވެ. އަދި ބޭނުންކުރާ މީހުން އިތުރުވާން ފެށި އެވެ. ފޭސުބުކް އާއި ޓުވިޓާގައި މީގައި ހުންނަ އެއްޗެހި ޝެއާކުރަންވެސް ފެށި އެވެ.\nނައިންގެގް ބޭނުންކުރާ މީހުނަށް އަމިއްލަ ފޮޓޯއާއި ވީޑިއޯތައް އަޕުލޯޑުކުރެވެ އެވެ. އަދި އެ ވަގުތެއްގައި އެންމެ ޓްރެންޑުވާ އެއްޗެއް ސާޗުކޮށްލައިގެން ބަލާލެވެ އެވެ. ނައިންގެގްއަށް އެކި ޔޫސަރުން ލާ ކޮންޓެންޓުތައް ސޯޝަލް މީޑިއާގެ އެކި ސައިޓުތަކުގައި ޝެއާކޮށްދިނުމަށް ހަތް އެޑިޓަރުން މިހާރު ތިބެ އެވެ.\nހޮން ކޮންގުގައި ހުންނަ ނައިންގެގްގެ އޮފީސް: އެ ކުންފުނީގައި މިހާރު 30 މުވައްޒަފުން މަސައްކަތްކުރޭ --\nމި ޕްލެޓްފޯމު ފުޅާވެ ބޮޑު ވިޔާފަރީއަކަށް ވާން ފެށީ 2012 ވަނަ އަހަރާއި ހިސާބުންނެވެ. ރޭއި އާއި އޭނާގެ ޕާޓުނަރުން އެމީހުން އަދާކުރަމުން އައި ވަޒީފާ ދޫކޮށް މިކަމަށް ހުސްވި އެވެ. މިކަމުން އެމީހުނަށް ލިބޭ އާމްދަނީ ބޮޑުވުމުން ދިރިއުޅުމަށް ކުރާ މަސައްކަތެއްގެ ގޮތުގައި މިކަން ކުރަން ފެށި އެވެ. އެ އަހަރު ނައިންގެގް އައިއޯސް އާއި އެންޑްރޮއިޑް އެޕެއްވެސް ތައާރަފުކުރި އެވެ. އަދި ސޯޝަލް މީޑިއާގެ އެކި ސައިޓުތަކުގައި އެމީހުންގެ އެކައުންޓުތައް ހުޅުވާ ވިޔަފާރީ ފުޅާކުރި އެވެ.\nވިޔަފާރީ ފުޅާކުރުމަށް ބޭނުންވާ ފައިސާ ހޯދުމަށް އެމީހުން ކެލިފޯނިއާގެ ސިޓީއެއް ކަމަށްވާ ސިލްކަން ވެލީއަށް ދިޔަ އެވެ. ސިލްކަން ވެލީއަކީ ދުނިޔޭގެ މަަޝްހޫރު އެކި ޓެކްނޮލޮޖީ ކުންފުނިތައް ފުރަތަމަ ތައާރަފުވެގެން އައި ސިޓީއެކެވެ. ފޭސްބުކް އާއި ގޫގްލް އެންމެ ފުރަތަމަ ތައާރަފުވެގެން އައީ މި ސިޓީންނެވެ. މި މީހުން ވަނީ އެ ސިޓީން 22 އިންވެސްޓަރުން ހޯދާފަ އެވެ. އަދި އެމީހުންގެ އަތުން 2.8 މިލިއަން ޑޮލަރު އެއްކޮށް ކުންފުންޏެއްގެ ގޮތުގައި ވިޔަފާރީ ބޮޑުކުރި އެވެ.\nނައިންގެގުން އެންމެ ފުރަތަމަ މީހަކަށް ވަޒީފާއެއް ދިނީ 2013 ވަނަ އަހަރު އެވެ. މިއަދު އެ ކުންފުނީގައި 30 މުވައްޒަފުން މަސައްކަތްކުރެ އެވެ. އެންމެ ގިނައިން ނައިގެގް ބޭނުންކުރަނީ 18 އަހާރާއި 24 އަހަރާއި ދެމެދުގެ މީހުންނެވެ.


ރޮނާލްޑޯ އާއި ސަންޗޯގެ ގޯލުތަކުން ޔުނައިޓެޑް ގަދަ 16 ބުރަށް – Haftha\nFri, 21 January, 2022, 6:49 am\nރޮނާލްޑޯ އާއި ސަންޗޯގެ ގޯލުތަކުން ޔުނައިޓެޑް ގަދަ 16 ބުރަށް\nޔޫއެފާ ޗެމްޕިއަންސް ލީގުގައި ރޭ ވިލަރެއާލް ބަލިކޮށް، މެންޗެސްޓާ ޔުނައިޓެޑުން ޗެމްޕިއަންސް ލީގުގެ ގަދަ 16 އިން ޖާގައެއް ކަށަވަރުކޮށްފި އެވެ.\nވިލަރެއާލްގެ ދަނޑުގައި ރޭ ކުޅުނު މެޗުން ޔުނައިޓެޑް މޮޅުވީ 2-0 އިންނެވެ.\nގްރޫޕް ސްޓޭޖުގައި ކޮންމެ ޓީމަކަށްވެސް ބާކީ އެއް މެޗު އޮތްވައި، ޔުނައިޓެޑް އަނެއް ބުރަށް ދިޔައީ، ގުރޫޕް އެފްގައި ފަސް މެޗުން 10 ޕޮއިންޓް ހޯދައިގެންނެވެ. ދެވަނައިގައި އޮތް ވިލަރެއާލްއަށް ލިބިފައި ވަނީ ފަސް މެޗުން ހަތް ޕޮއިންޓެވެ. ތިންވަނައިގައި އެޓްލާންޓާ އޮތީ ފަސް މެޗުން ހަ ޕޮއިންޓާއެކު އެވެ. ހަތަރު ޕޮއިންތާއެކު ފުލުގައި އޮތީ ޔަންގް ބޯއީސް އެވެ.\nމިދިޔަ ސީޒަނުގައި ޗެމްޕިއަންސް ލީގުގެ ގުރޫޕް ސްޓޭޖުން ކެޓި ޔުނައިޓެޑުން ރޭ ކުޅުނު މެޗަކީ، އެޓީމުގެ ކޯޗުކަމުގައި ހުރި އޮލެ ގުނަ ސޮލްޝެއާ މަގާމުން ވަކި ކުރި ފަހުން އެޓީމުން ކުޅުނު ފުރަތަމަ މެޗެވެ.\nއެހެންކަމުން ރޭގެ މެޗަށް ޓީމަށް އިރުޝާދު ދޭން ހުރީ ސޮލްޝެއާގެ އެސިސްޓެންޓެއްގެ ގޮތުގައި މަސައްކަތް ކުރި ކޯޗު މައިިކަލް ކެރިކެވެ.\nރޭގެ މެޗުގައި ވިލަރެއާލުން ފެށީ ވަރުގަދަކޮށެވެ. އެގޮތުން ފުރަތަމަ ހާފް ޑޮމިނޭޓްކޮށް، ހަމަލާތަކެއް އުފެއްދި ނަމަވެސް ޔުނައިޓެޑް ސަލާމަތްކޮށް ދިނީ ކީޕަރު ޑޭވިޑް ޑެހެއާގެ ހުށިޔާރުކަމުންނެވެ. ހާއްސަކޮށް ފުރަތަމަ ހާފުގައި ވިލަރެއާލްގެ މަނޫ ޓްރިގޭރޯސް ފޮނުވާލި ނުރައްކާތެރި ދެ ހަމަލާއެއް ޑޭވިޑް ޑެހެއާ ވަނީ މަތަކޮށްފަ އެވެ.\nމެޗުގައި ޔުނައިޓެޑުން ލީގު ނެގީ 78 ވަނަ މިނެޓުގަ އެވެ. ވިޔަރެއާލްގެ ފަހަތުން ހެދި ގޯހެއްގެ ފައިދާނަގައި ޔުނައިޓެޑަށް ގޯލު ޖަހައިދިނީ ރޮނާލްޑޯ އެވެ. ކައުންޓަ އެޓޭކެއްގައި ޔުނައިޓެޑްގެ ދެ ވަނަ ގޯލު ޖެހީ ޖޭޑަން ސަންޗޯ އެވެ. މިއީ ސަންޗޯ އެ ޓީމަށް ޖަހައިދިން ފުރަތަމަ ގޯލެވެ.


MIFCO Addu Fisheries Complex ah 100 muvazzafun hoadhumah Open Day...\nމިފްކޯ އައްޑޫ ފިޝަރީޒް ކޮމްޕްލެކްސްއަށް 100 މުވައްޒަފުން ހޯދުމަށް އޯޕަން ޑޭ ހަރަކާތްތަކެއް ބާއްވަނީ\n9 މަސް,5ދުވަސް, 16 ގަޑި, 39 މިނެޓް, 31 ސިކުންތު ކުރިން 282 1 އަހްމަދު މިޒްޔާލް\nމިފްކޯއިން އައްޑޫ ސިޓީގައި ތަރައްޤީކުރާ ފިޝަރީޒް ކޮމްޕެލްކްސްއަށް މުވައްޒަފުން ހޯދުމަށްޓަކައި އެ ސިޓީއާއި ފުވައްމުލަކަށް އަމާޒުކޮށްގެން އޯޕަން ޑޭ ހަރަކާތްތަކެއް ބާއްވާން ތައްޔާރުވެއްޖެއެވެ.\nމިކަމާ ގުޅޭގޮތުން މިފްކޯގެ ހެޑް އޮފް ހިއުމަން ރިސޯސް ސަލާހު ޝަރީފް ވިދާޅުވީ، އައްޑޫ ކޮމްޕްލެކްސްގައި މަސް ގަތުމުގެ އޮޕަރޭޝަންތައް ވީ އެންމެ އަވަހަކަށް ފެށުމަށް މަސައްކަތް ކުރަމުންދާ ކަމަށެވެ.\nސަލާހު ވިދާޅުވީ މި އޮޕަރޭޝަން ފެށުމަށްޓަކައި ބޭނުންވާ 100 މުވައްޒަފުން ހޯދުމުގެ ގޮތުން މި މަހުގެ 20 ވަނަ ދުވަހުން ފެށިގެން 22 ވަނަ ދުވަހުގެ ނިޔަލަށް އައްޑޫ ސިޓީއާއި ފުވައްމުލަކު ސިޓީގައި އޯޕަން ޑޭ ހަރަކާތްތަކެއް ބޭއްވުމަށް ރާވާފައިވާ ކަމަށެވެ.\nއެގޮތުން މި މަހުގެ 20 ވަނަ ދުވަހު ހުޅުމީދޫގެ މިފްކޯ ކާރުހާނާ ހުންނަ ސަރަހައްދުގައި އޯޕަން ޑޭ ހަރަކާތް ފަށާއިރު، 21 ވަނަ ދުވަހު އައްޑޫ ސިޓީ ހިތަދޫގެ ޝަރަފުއްދީން ސްކޫލްގައި އެ ހަރަކާތްތައް ބޭއްވުމަށް ވަނީ ރާވާފައެވެ. އަދި 22 ވަނަ ދުވަހު އޯޕަން ޑޭގެ ހަރަކާތްތައް ބޭއްވުމަށް ހަމަޖެހިފައިވަނީ ފުވައްމުލަކު ސިޓީގެ ހާފިޒް އަހްމަދު ސްކޫލްގައެވެ.\nމިފްކޯ އައްޑޫ ފިޝަރީޒް ކޮމްޕްލެކްސްގައި މަސް ގަތުމުގެ އޮޕަރޭޝަންތައް ފެށުމަށްޓަކައި އާ ވަޒީފާގެ ފުރުސަތުތަކެއް ހުޅުވިގެންދާއިރު، އެ ކޮމްޕްލެކްސްގައި ތަރައްޤީކުރާ 25 ޓަނުގެ ޕައުޗް ޕްލާންޓުގެ މަސައްކަތް ނިމުމުން އިތުރު 250 ވަޒީފާގެ ފުރުސަތު ހުޅުވިގެންދާނެއެވެ.\nސަލާހު ވިދާޅުވީ މިއަހަރުގެ ކުރީކޮޅު ތަރައްޤީ ކުރަން ފެށި އެ ޕްލާންޓުގެ މަސައްކަތް ހަލުވި ސްޕީޑެއްގައި ކުރިއަށްދާ ކަމަށާއި މިހާރު ކުރިއަށްދާ މައިގަނޑު މަސައްކަތަކީ ސަރުކާރުގެ ކަމާބެހޭ އިދާރާތަކުން ބޭނުންވާ ހުއްދަތައް ނެގުމުގެ މަސައްކަތް ކަމަށެވެ.\nއަންނަ ޖުލައި މަސް ނިމުމުގެ ކުރިން މިފްކޯ އައްޑޫ ފިޝަރީޒް ކޮމްޕްލެކްސް ހުޅުވަން މަސައްކަތް ކުރަމުންދާއިރު، އެތަނަކީ 100 އިންސައްތަ ދިވެހި މުވައްޒަފުން މަސައްކަތް ކުރާ ތަނަކަށް ހެދުމަކީ މިފްކޯއިން ވަރަށް ޚާއްސަ އަހަމިއްޔަތު ކަމެއް ދެއެވެ. އެގޮތުން އަލަށް ހުޅުވިގެންދާ ފުރުސަތުތަކަކީ އައްޑޫ ސިޓީއާއި ފުވައްމަލު ސިޓީގައި ވަޒީފާ ބޭނުންވެފައި ތިބި ދިވެހިންނަށް ހުޅުވިގެންދާ ރަނުގެ ފުރުސަތުތަކެއް ކަމަށް އެކުންފުނިން ސިފަކުރެއެވެ.\nޢީސަ 18 ޖޫން 2018 - 14:24\nކުރިން ބުނީ އެތަނައް ބޭނުންވަނީ ދިވެހި 80 މުވައްޒިފުންކަމަށް؟


Makeup kuran gengulhey fihi emme fahun saafu kury kon iraku?\nމޭކަޕް ކުރަން ގެންގުޅޭ ފިހި އެންމެ ފަހުން ސާފުކުރީ ކޮންއިރަކު؟\nމޭކަޕް ކުރާއިރު ބޭނުން ކުރާ ފިހިތައް އެންމެ ފަހުން ސާފު ކުރީ ކޮން ދުވަހަކު ހެއްޔެވެ؟\nރީތިކަން މަތީގައި ދެމިހުންނަން ބޭނުންވާ ފަރާތްތަކަށް، އަދި ވަކިން ހާއްސަކޮށް، ރީތިކޮށް މޭކަޕް ކޮށްގެން ހުންނަން ބޭނުންވާނަމަ، ތިޔަ ގެންގުޅޭ މޭކަޕް ފިހިތައް ގަވައިދުން ސާފު ކުރުމަކީ ވަރަށށް މުހިންމު ކަމެކެެވެ. އެހެންކަމުން، އެ ފިހިތައް ސާފު ނުކުރާތާ ގިނަ ދުވަސްތަކެއް ވެފައިވާނަމަ، އަވަހަށް އެކަން ކުރާށެވެ.\nބެކްޓީރިއާތައް ފިހީގައި ގިނަ ވެދާނެ، އެއީ ތާހިރު ކަމެއް ނޫން:\nމޭކަޕް ކުރަން ބޭނުން ކުރާ ފިހިތައް ގަވައިދުން ސާފު ނުކުރާނަމަ، އެ ފިހިތަކަކީ ބެކކްޓީރިޔާތައް ދިރިއުޅެން ބޭނުންވާ، އެ އެއްޗެހީގެ ހާއްޔަކަށް ވެދާނެއެވެ. އެމައްސަލަ ދިމާވެއްޖެ ނަމަ މޫނުގައި އޮށާޅަ، އަދި ބިހި ނެގުމަށް މަގުފަހި ކުރުވާފާނެއެވެ.\nހަޑިވެފައިވާ ފިހިން ރީތި މޭކަޕެއް ނުކުރެވޭނެ:\nތިބާ ބޭނުންކުރާ ފިހި ނުދޮންނަތާ ގިނަ ދުވަސްވެފައިވާނަމަ، މޭކަޕް ކޮށްގެން އެންމެ ބޭނުންވާ ލުކެއް ގެންނަން އުނދަގޫ ވާނެއެވެ. އެގޮތުން، އެކި ކުލަ އެކި ދުވަހު ޖައްސަން އުޅޭއިރު، ކުރިން ޖެއްސި ކުލަތައް ފިހީގައި ހުރުމުން ރީތިކޮށް މޭކަޕް ކުރަން ހުރަސް އެޅޭނެއެވެ.\nފިހީގައި ހުންނަ ބެކްޓީރިޔާ މޭކަޕް ސާމާނަށްވެސް އަރާފާނެ:\nމިއީ ވަރަށް ބޮޑަށް ވިސްނަންޖެހޭ ކަމެކެވެ. ބެކްޓީރިޔާ އަރާފައިވާ ފިއްސެއް، ނުދޮވވެ މޭކަޕް ކުރާ ސާމާނަށް ލުމުން އެތަކެއްޗަށް ބެކްޓީރިޔާގެ އަސަރު ކުރުމަކީ ނުވެ ނުދާނެ ކަމެކެވެ. އެހެންވުމުން މޫނުގައި ބިހި ނެގުމުގެ އިތުރުން، އެނޫންވެސް ސިއްހީ މައްސަލަތައް ކުރިމަތިވާނެއެވެ.\nބޭކާރު ހަރަދު ނުކުރޭ:\nފިހި ސާފުކޮށްގެން ފަރުވާތެރިކަމާއެކު ގެންގުޅޭނަމަ، އެއީ ބޭކާރު ހަރަދުތަކަކުން ސަލާމަތް ކޮށްދޭނެ ކަމެއްކަން ޔަގީނެވެ. އެހެންކަމުން، މިއީވެސް މޭކަޕް ކުރަން ގެންގުޅޭ ފިހިތައް ސާފު ކުރަންޖެހޭ އެއް ސަބަބެވެ.


Code kuran dhaskohdhey workshopeh dhiraagun baavvanee _\nއަންހެނުންނަށް ކޯޑުކުރަން ދަސްކޮށްދޭ ވޯކްޝޮޕެއް ދިރާގުން ބާއްވަނީ\nޓެކްނޮލޮޖީ ދާއިރާގައި އަންހެނުންގެ ރޯލު އިތުރު ކުރުމަށް ދިރާގާއި ވިމެން އިން ޓެކް މޯލްޑިވްސް އާ ގުޅިގެން ވެބްސައިޓު ހަދަން ދަސްކޮށްދޭ ވޯކްޝޮޕެއް ފަށަން ތައްޔާރު ވެއްޖެ އެވެ.\n“ޖެންގޯ ގާލްސް މާލެ” ގެ ނަމުގައި މާދަމާ އާއި ހޮނިހިރު ދުވަހު ކުރިއަށް ގެންދިާ މި ވޯކްޝޮޕުގައި ބައިވެރިވެވޭނީ 16 އަހަަރުން މަތީގެ އަންހެނުންނަށެވެ. މިއީ ދުނިޔޭގެ އެކި ކަންކޮޅުތަކުގައި އަންހެންކުދިންނަށް ކޯޑު ކުރަން ދަސްކޮށްދިނުމަށް މަސައްކަތް ކުރަމުންދާ ހިލޭ ސާބަހަށް މަސައްކަތްކުރާ ޖަމްއިއްޔާއެއް ކަމުގައިވާ “ޖެންގޯ ގާލްސް”ގެ ވޯކްޝޮޕެކެވެ.\nމި ވޯކްޝޮޕުގެ ބައިވެރިންނަށް ޕައިތަން އަދި ޖެންގޯ ފްރޭމްވޯކު ބޭނުންކޮށްގެން ވެބްސައިޓް ހަދާނެ ގޮތް ކިޔައިދޭނެ އެވެ. މި ވެބްސައިޓުތައް ހަދާނެ ގޮތް ބައިވެރިންނަށް ކިޔައިދޭނީ ވިމެން އިން ޓެކުން މިދިޔަ އަހަރު ހިންގި ޖެންގޯ ކޯޗުން ތައްޔާރުކުރުމުގެ ޕްރޮގްރާމްގެ ބައިވެރިންނެވެ.\nދިރާގާއި ވިމެން އިން ޓެކް ގުޅިގެން ޓެކްނޮލޮޖީގެ ދާއިރާގައި އަންހެނުން ބާރުވެރި ކުރުމާއި އުފެއްދުންތެރިކަން އިތުރުކުރުމަށްޓަކައި ‘ގާލްސް ޓު ކޯޑް’ ނަމުގައި އަންހެންކުދިންނަށް ކޯޑުކުރަން ދަސްކޮށްދޭ ޕްރޮގްރާމެއް ވެސް ކުރިއަށް ގެންދެ އެވެ. މީގެ ފުރަތަމަ ޕްރޮގްރާމް ބޭއްވީ މިދިޔަ އަހަރު ފުވައްމުލައް ސިޓީގަ އެވެ.


SunOnline: Copa America 2019: Faadukiunthakaa eku ves Qatar balikoh Argentina quarter ah\nފާޑު ކިޔުންތަކާ އެކު ވެސް ގަތަރު ބަލިކޮށް އާޖެންޓީނާ ކުއާޓާއަށް\nޢަބްދުﷲ އައިމަން 24 Jun 2019, 09:37\nކޮޕާ އެމެރިކާގައި ރޭ އާޖެންޓީނާއާއި ގަތަރު ބައްދަލު ކުރި މެޗުގެ ތެރެއިން --- ފޮޓޯ/ސްޓީވިން ކްރީކް\nފަހަކަށް އައިސް އާޖެންޓީނާ ދައްކަމުން އަންނަ ދަށް ކުޅުމަށް ގިނަ ބަޔަކު ފާޑު ކިއަމުން ދިޔަ ނަމަވެސް ގަތަރު ބަލިކޮށް އެ ޓީމުން ކޮޕާ އެމެރިކާގެ ކުއާޓާ ފައިނަލަށް ދަތުރު ކޮށްފި އެވެ.\nރޭ ބްރެޒިލްގެ އެރީނާ ޑެ ގްރެމިއޯގައި ކުޅުނު މެޗުން ގަތަރުގެ މައްޗަށް އާޖެންޓީނާ ކުރި ހޯދީ 0-2 ގެ ނަތީޖާއަކުންނެވެ. މިއަހަރުގެ މުބާރާތަށް ހާއްސަ ދައުވަތަކާ އެކު އޭޝިޔާ ބައްރުން ދެ ޓީމެއް މުބާރާތުގައި ބައިވެރިވި އިރު ގަތަރުން ވަނީ ދެކުނު އެމެރިކާގެ ބޮޑެތި ގައުމުތައް ގާތުން މޮޅު ކުޅުމެއް ދައްކައިފަ އެވެ.\nއާޖެންޓީނާއިން ގްރޫޕް ބީ ގެ ދެވަނައިގެ ގޮތުގައި ކުއާޓާ ފައިނަލަށް ދަތުރު ކުރި އިރު އެ ގްރޫޕުގެ އެއްވަނަ ލިބުނީ ކޮލަމްބިއާ އަށެވެ. ކޮލަމްބިއާ ވަނީ ގްރޫޕް ސްޓޭޖުގައި ކުޅުނު ހުރިހާ މެޗަކުން ވެސް މޮޅުވެފަ އެވެ.\nމުބާރާތުގެ ފުރަތަމަ ދެ މެޗުގައި އާޖެންޓީނާ ދެއްކި ދަށް ކުޅުމާ އެކު ކުއާޓާއަށް ދިއުމުގެ ޖާގަ އެ ޓީމަށް އޮތީ ވަރަށް ބޮޑަށް ހަނި ވެފަ އެވެ. ގްރޫޕުގެ ފުލުގައި އޮވެ ރޭގެ މެޗަށް އާޖެންޓީނާ ނުކުތް އިރު އެ ޓީމަށް ރޭގެ މެޗުން މޮޅުވުން ނޫން ގޮތެއް ނެތެވެ.\nރޭގެ މެޗު ފެށިގެން ދިޔައީ ދެ ޓީމުގެ ފަރާތުން ވެސް ބޮޑު ޕްރެޝަރެއްގައި ތިބެ އެވެ. ދެ ޓީމުން ވެސް ވަރަށް ބޮޑަށް ކުރިއަށް ޖައްސައިގެން ކުޅެން ފެށި އިރު މެޗުގެ އެންމެ ހަތަރު ވަނަ މިނަޓުގެ ތެރޭގައި އާޖެންޓީނާއިން ވަނީ ގޯލެއް ޖަހައި ލީޑު ނަގައިފަ އެވެ. މި ގޯލަކީ ގަތަރުގެ ޑިފެންޑަރަށް ހެދުނު ބޮޑު ގޯހަކުން ފައިދާ ނަގައިގެން އާޖެންޓީނާގެ ލައުޓަރޯ މާޓީނެޒް ޖެހި ގޯލެކެވެ.\nއާޖެންޓީނާގެ ގޯލަށް ފަހު ވެސް އެ ޓީމަށް ވަނީ ގޯލު ޖަހާނެ ގިނަ ފުރުސަތު ތަކެއް ލިބިފަ އެވެ. ނަމަވެސް މެޗު ކުރިއަށް ދިޔަ ވަރަކަށް ގަތަރުން މެޗުގެ ތެރެއަށް ވަދެ އާޖެންޓީނާގެ ގޯލަށް ވަނީ ނުރައްކާ ކޮށްފަ އެވެ. އެގޮތުން ފުރަތަމަ ހާފު ނިމެން ކުޑަ ވަގުތު ކޮޅަކަށް ވެފައި ވަނިކޮށް ގަތަރަށް ލިބުނު ހިލޭ ޖެހުމެއް ވަނީ ގޯލުގެ ދަނޑިއާ އަމާޒު ވެފަ އެވެ.\nރޭގެ މެޗުގައި އާޖެންޓީނާގެ ތަރި ލިއޮނެލް މެސީއަށް ރަނގަޅު ކުޅުމެއް ދެއްކޭ ގޮތް ވަނީ ނުވެފަ އެވެ. ގަތަރުގެ ދެ ކުޅުންތެރިން ނުވަތަ ތިން ކުޅުންތެރިއަކު އަބަދުވެސް އޭނާ ހިފަހެއްޓުމުގައި މަސްއޫލު ވެގެން އުޅުނު އިރު އާޖެންޓީނާގެ ދެން ހުރި ފޯވާޑް ސާޖިއޯ އަގުއޭރޯއަށް ވަނީ ހުސްކޮށް ކުޅެލަން ގިނަ ފުރުސަތުތަކެއް ލިބިފަ އެވެ. އެގޮތުން އަގުއޭރޯ ވަނީ އާޖެންޓީނާއަށް ހިތް ގައިމު ސޯލޯ ގޯލެއް އެމެޗުގައި ޖަހައިދީފަ އެވެ.\nއާޖެންޓީނާއިން މުބާރާތުގެ ކުއާޓާ ފައިނަލުގައި ބައްދަލު ކުރާނީ ގުރޫޕު އޭ ގެ ރަނަރަޕް ވެނެޒުއެލާއާ އެވެ.\nގަތަރުގައި މަސައްކަތް ކުރާ ވޯކަރުންނަށް މުސާރަ ނުދޭ\nގަތަރުގައި ވޯލްޑް ކަޕުގެ އޮފިޝަލް ލޯގޯ ދައްކާލައިފި


SunOnline: Dhiraagu hiley data aai discount anna mahu ves libeyne\nއަހުމަދު ޖައިޝަން 26 May 2020, 19:32\nދިރާގު ހެޑްއޮފީސް--- ސަން ފޮޓޯ: މުހައްމަދު އަފްރާހް\nކޮވިޑް-19 އާ ގުޅިގެން ދިރާގު ކަސްޓަމަރުންނަށް ލުޔެއް ދިނުމުގެ ގޮތުން ތައާރަފުކޮށްފައިވާ ޑިސްކައުންޓް އާއި ހިލޭ ޑޭޓާގެ އޮފާތައް އަންނަ މަހުގައިގައި ދިނުމަށް އެކުންފުނިން ނިންމައިފި އެވެ.\nރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާނުކުރުމާއެކު ދިރާގުން ވަނީ ކަސްޓަމަރުންނަށް މޯބައިލް ޑޭޓާ އާއި ބްރޯޑްބޭންޑު ހިދުމަތައް ލުއިތަކެއް ދީ އިތުރު އެލަވެންސްތަކެއް ދެމުންނެވެ.\nދިރާގުން ބުނެފައިވަނީ މި ދުވަސްވަރަކީ ހުރިހާ އެންމެންވެސް ގޭގައި ތިބެން ޖެހިފައިވާ ދުވަސްވަރެއް ކަމުގައި ވުމުން މިދަނޑިވަޅުގައި ކަސްޓަމަރުންނަށް އިތުރަށް ލުއިފަސޭހަ ފޯރުކޮށްދިނުމުގެ ގޮތުން ދިރާގުން ކުރިން ފޯރުކޮށްދެމުން އައި އޮފާތައް އަންނަ ޖޫން މަހުގައިވެސް ފޯރުކޮށްދޭނެ ކަމަށެވެ.\nއެގޮތުން ދިރާގު ހޯމް ފިކްސްޑް ބްރޯޑްބޭންޑް ކަސްޓަމަރުންނަށް ވަނީ ހިލޭ ޑޭޓާ އެލަވެންސް އާއި ޑޭޓާ ބޫސްޓަރުގެ ޑިސްކައުންޓުތައް ތައާރަފުކޮށްފައެވެ. ދިރާގުން ބުނެފައިވަނީ ހުރިހާ ހޯމް ފިކްސްޑް ބްރޯޑްބޭންޑް ކަސްޓަމަރުންނަށް 50 ޕަސެންޓް އާއި 140 ޕަސެންޓް އާ ދެމެދުގެ ހިލޭ އިތުރު ޑޭޓާ ލިބޭނެ ކަަމަށެވެ.\nބްރޯޑްބޭންޑް ބޭނުންކުރާ ފަރާތްތަކަށް ހިމަނާފައިވާ ބޫސްޓާ ތަކުން 50 ޕަސެންޓުގެ ޑިސްކައުންޓެއް އަންނަ މަހުގެ 15ގެ ނިޔަލަށް ލިބޭނެ ކަމަށް ދިރާގުން ބުނެއެވެ.\nދިރާގުން ފޯރުކޮށްދޭ މޯބައިލް ޑޭޓާއިންވެސް ލުއިތަކެއް ދިނުމަށް ވަނީ އެކުންފުނީން ނިންމާފައެވެ. އެގޮތުން މޯބައިލް ޕޯސްޓްޕެއިޑް ކަސްޓަމަރުންނަށް 50 ޕަސެންޓާއި 75 ޕަސެންޓާ ދެމެދުގެ އިތުރު ޑޭޓާ، ފާއިތުވި ދެ މަހެކޭ އެއްގޮތަށް އަންނަ މަހުގައިވެސް ލިބޭނެ ކަމަށް ދިރާގުން ބުނެއެވެ.\nމާޗު މަހުން ފެށިގެން ދެމުން އައި މޯބައިލް ޑޭޓާ ބޫސްޓާތަކުން 50 ޕަސެންޓުގެ ޑިސްކައުންޓެއް އަންނަ މަހުގެ 15ގެ ނިޔަލަށް ލިބޭނެ ކަމަށް ދިރާގުން ބުނެއެވެ.\nމޯބައިލް ޑޭޓާގެ އާއި ފިކްސްޑް ބްރޯޑްބޭންޑުގެ އިތުރުން ޕްރީޕެއިޑް، މަމެން އަދި މޯބައިލް ހޯމް ބްރޯޑްބޭންޑްގެ ހިދުމަތްތަކަށްވެސް ލުޔެއް ދިނުމަށް ދިރާގުން ވަނީ ކުރިން ނިންމާފައެވެ. އެ ނިންމުން އަންނަ ޖޫން މަހުގެ ނިޔަލަށް އިތުރުކޮށްފައިވާ ކަމަށް ދިރާގުން ވަނީ ބުނެފައެވެ.\nއެގޮތުން ޕްރީޕެއިޑް ކަސްޓަމަރުންނަށް އެޑްއޮންގެ ގޮތުގައި 50 ޕަސެންޓު އިތުރު ޑޭޓާ ލިބޭއިރު މަމެން ހިދުމަތައް 20 ޕަސެންޓު އިތުރު އެލަވެންސް ލިބިގެންދާނެއެވެ. އަދި މޯބައިލް ހޯމް ބްރޯޑްބޭންޑުގެ ހުރިހާ ބޫސްޓާތަކުން 50 ޕަސެންޓުގެ ޑިސްކައުންޓެއް ލިބިގެންދާނެ ކަމަށް ދިރާގުން ވަނީ ބުނެފައެވެ.\nދިރާގު ޕްލޭއަށް ސޮނީގެ ހުރިހާ ޗެނަލެއް\nކޮންމެ މޫޑަކާ ގުޅޭ ޕްލޭލިސްޓު ސިޓިންގްރޭ ގައި


Mauritus aa dhekolhu vote akee bodu massala eh tha? | Mihaaru\n26 މެއި 2019 - 08:38 26 comments\nރާއްޖޭގެ ދެކުނުން އެންމެ ގާތުގައި އޮންނަ ހިކިފަސް ތަން ކަމަށްވާ ޗާގޯސް، އެ ތަނުގެ އަސްލު ރައްޔިތުން ކަމަށްވާ މޮރިޝަސްއާ ހަވާލުކުރުމުގެ ގަރާރަށް ރާއްޖޭން އދ. ގައި ވޯޓު ދިން ގޮތުން ވަރަށް އެބަ ފާޑުކިޔަ އެވެ. މޮރިޝަސްއާ ޗާގޯސް ހަވާލުކުރުމުގެ ގަރާރަށް މުޅި ދުނިޔެ އިން ދެކޮޅުހެދީ އެންމެ ހަ ގައުމު ކަމަށް ވާއިރު އޭގެ ތެރޭގައި ރާއްޖެ ހިމެނުމުން، މިއީ އިސްތިއުމާރާއި އަޅުވެތިކަމަށް ތާއީދުކޮށް ދީފައިވާ ވޯޓެއް ކަމަށް މާނަކުރެވެ އެވެ.\nމިދިޔަ ބުރާސްފަތި ދުވަހު ނެގި ވޯޓުގައި ރާއްޖެ އިން އަމަލުކުރި ގޮތް ކުށްވެރިކޮށް، އިދިކޮޅު ޕީޕީއެމުން ވަނީ ސަރުކާރު މާފަށް އެދެން ޖެހޭނެ ކަމަށް ބުނެ އެވެ. އެކަމަކު އެއީ އެއްވެސް ވާހަކައެއް ނޫނެވެ. ޕީޕީއެމްގެ ވެރިކަމުގައި ޖޫން 22، 2017 ގައި ވަނީ ޗާގޯސް ހޯދުމުގެ މައްސަލަ މޮރިޝަސް އިން ބައިނަލްއަގުވާމީ ކޯޓަށް ހުށަހަޅަން ފާސްކުރި އިރު، އެކަމާ ދެކޮޅަށް ވޯޓު ދީފަ އެވެ. މިހާރުގެ ސަރުކާރުން ވެސް މި ދެމެހެއްޓީ ހަމަ އެ ސިޔާސަތެވެ.\nކަނޑުތަކާ ބެހޭ ބައިނަލްއަގުވާމީ ގާނޫނުގެ ދަށުން ރާއްޖޭގެ އިން ވަކިކުރުމުގެ މައްސަލަ އދ. އިން އަދި އޮތީ ނުނިންމަ އެވެ. އެހެންވެ، ދިވެހި ސަރުކާރުން ވޯޓު ދިނުމުގައި ބެލި ކަމަށް ބުނާ މައިގަނޑު ސަބަބަކީ މިއީ އެވެ. އެއީ މޮރިޝަސް އަށް އެ ސަރަހައްދު ދޫކޮށްލުމުން، ސަރަހައްދީ އިން ކަނޑައަޅާއިރު ރާއްޖޭގެ ދެކުނުން ބައެއް ގެއްލުމެވެ. އެހެންވެ މި ބަހުސްގައި ޕީޕީއެމުން ދައްކާނެ ވާހަކައެއް ނެތެވެ.\nއަމަލުކުރުން ލާޒިމް ނޫން ގަރާރާ ދެކޮޅަށް ރާއްޖެއާ އެކު ވޯޓު ދިނީ އިނގިރޭސި ވިލާތް، އެމެރިކާ، އޮސްޓްރޭލިއާ، ހަންގޭރީ އަދި އިޒްރޭލެވެ. އެހެންވެ މިއީ ވެސް ފާޑުކިޔާ ކަމެކެވެ. އެކަމަކު ސުވާލަކީ ޑިޕްލޮމެޓިކް ގޮތުން ވިސްނާއިރު މޮރިޝަސް ރުއްސައިގެން ވާނެ ފައިދާ އަކީ ކޮބައި ހެއްޔެވެ؟\nމި ބަހުސްގައި މާޒީ އަށް ވެސް ބަލަން ޖެހެ އެވެ.\nފްރާންސުން މޮރިޝަސް އިސްތިއުމާރުކޮށްފައި އޮއްވައި އިނގިރޭސި ވިލާތުން 1810 ގައި ހަނގުރާމަކޮށް މޮރިޝަސްގެ ކޮންޓްރޯލް ހޯދި އެވެ. މިގޮތުގައި އޮތުމަށް ފަހު މޮރިޝަސް އިން އަމިއްލަ މިނިވަންކަން ހޯދަން ކުރި މަޝްވަރާތަކުގައި އިނގިރޭސި ވިލާތުން ޝަރުތުކުރީ މޮރިޝަސްގެ ބައެއްގެ ގޮތުގައި ބަލަމުން އައި ޗާގޯސް އިނގިރޭސި ވިލާތަށް ދޫކޮށްލުމަށެވެ. އެއީ ތިން މިލިއަން ޕައުންޑުގެ ބަދަލަކާ ވެސް އެކުގަ އެވެ. މި އެއްބަސްވުމަށް ފަހު މޮރިޝަސް އަށް 1968 ވަނަ އަހަރު މިނިވަންކަން ދިނެވެ.\nއެކަމަކު މޮރިޝަސްގެ މިނިވަންކަމުގެ މަޝްވަރާތައް ކުރަމުން ދިޔައިރު އިނގިރޭސި ވިލާތުން ސިއްރިއްޔާތުގައި ދިޔައީ ޗާގޯސްގައި އަސްކަރީ މަރުކަޒެއް ހެދުމާ ބެހޭ ވާހަކަތައް ދައްކަމުންނެވެ.\nމި ކަންތައް ހިނގަމުން ދިޔައިރު ދިވެހިރާއްޖޭގެ އައްޑޫގައި ތިބި އިނގިރޭސިން ވެސް އޮތީ ރާއްޖެ ދޫކޮށް ދާން ޖެހިފަ އެވެ. އެކަމަކު އައްޑޫ ދޫކޮށްލާއިރު ހަމަ އެތަނާ ކައިރިން އެހެން ތަނެއްގައި އަސްކަރީ މަރުކަޒެއް ހަދަން އޮތީ ރާވައި ނިންމައިފަ އެވެ. ޖުލައި 26، 1965 ގައި އިނގިރޭސިން ރާއްޖެ އަށް މިނިވަންކަން ދިނުމަށް ފަހު ހަމަ އެ އަހަރުގެ ނޮވެމްބަރުގައި ޗާގޯސް ގަނެ، ވެރިކޮށްލީ އެވެ.\nޑިއެގޯ ގާސިއާގެ އަސްކަރީ މަރުކަޒު\nޗާގޯސް ހޯދުމަށް ފަހު އެތަނުގެ ނަން ބްރިޓިޝް އިންޑިއަން އޯޝަން ޓެރިޓަރީ އަށް ބަދަލުކުރި އެވެ. އަދި އެމެރިކާއާ އެކު ހެދި ސިއްރު އެއްބަސްވުމާ އެއްގޮތަށް އެތަނުގައި އަސްކަރީ މަރުކަޒެއް ހެދުމުގެ މަސައްކަތް ފެށި އެވެ. މިކަމަށް އެންމެ ފުރަތަމަ ކަނޑައެޅި ރަށަކީ ދިރޭތަކެތި ގިނަ ތަނަކަށް ވުމުން އެ އެއްޗެހީގެ ހިމާޔަތަށް ކަމަށް ބުނެ އެމެރިކާ އާއި އިނގިރޭސި ވިލާތުން ނިންމީ ޑިއެގޯ ގާސިއާގައި އަސްކަރީ މަރުކަޒު ހަދާށެވެ. އަދި އެ ބޭނުމަށްޓަކައި ޗާގޯސްގެ ހުރިހާ ރަށަކުން މީހުން ބޭރުކުރި އެވެ. އެގޮތުން އޭރު އުޅުނު ތިން ހާހެއްހާ މީހުންނަށް އެ މީހުންގެ ވަޒަން ދޫކޮށް ސީޝެލްސް އާއި މޮރިޝަސް އަދި އެހެން ގައުމުތަކަށް ދާން މަޖުބޫރުކުރުވީ އެވެ. އެއީ 1967 އާއި 1973 އާ ދެމެދު އެވެ. އެއީ އިންސާނީ ހައްގުތަކަށް އަރައިގަތުމުގެ އަމަލެއް ކަމަށް ބަލާނެ ކިތަންމެ ކަމެއް ހިނގި އެވެ.\nފަހުން ހާމަވި، ކުރީގެ ސިއްރު ލިޔުންތަކުން އެނގޭ ގޮތުގައި މިއީ ޗާގޯސްއާ މެދު އެމެރިކާ އާއި އިނގިރޭސި ވިލާތުން މާ ކުރިން ވެސް އެއްބަސްވެފައި އޮތް ގޮތެވެ. އެ ރަށްތަކުގައި މީހުން އުޅެގެން ނުވާނެ ކަމަށާއި އުޅެން ޖެހޭނީ "ކަނޑު ދޫނި އެކަނި" ކަމަށް އޮތީ އެއްބަސްވެފަ އެވެ.\nއަހަރެމެންނަށް އެ ރަށްތައް އެނގެނީ ޗާގޯސްގެ ގޮތުގައެއް ނޫނެވެ. ނަމެއްގެ ގޮތުގައި ކިޔަމުން މި އަންނަނީ އެ ތަނުގެ އެންމެ ބޮޑު އަދި އެންމެ މުހިންމު ރަށް ކަމަށް ޑިއެގޯ ގާސިއާ އަށް ނިސްބަތްކޮށެވެ. އެއީ ދިވެހިންނަށް ފޯޅަވައްސެވެ. މި ރަށްތައް އަލުން ހޯދަން ކުރާ މަސައްކަތުގައި މޮރިޝަސް އިން ބުނަނީ އެ މީހުން ޗާގޯސް ދޫކޮށްލީ މިނިވަންކަން ހޯދުމަށް ކުރި މަސައްކަތުގައި އެގޮތަށް މަޖުބޫރުވެގެން ކަމަށެވެ. އަނެއް ސަބަބަކީ ކޮންމެ ގޮތަކަށް ރަށްތައް ދޫކޮށްލި ނަމަވެސް އެތަނުގެ އަހުލުވެރިންނާ މެދު އިހާނެތިކޮށް އަމަލުކޮށް ވަޒަނުން ބޭރުކޮށްލުމެވެ.\nރަށްތަކުން މީހުން ހުސްކުރުމަށް ފަހު އިނގިރޭސި ވިލާތުން ފޯޅަވަހި އެމެރިކާ އަށް ކުއްޔަށް ދިން ގޮތަށް އަދިވެސް އެތަން ބޭނުންކުރަމުން އަންނަނީ އެމެރިކާއިންނެވެ. އަފްޣާނިސްތާނާއި އިރާގު ހަނގުރާމާގައި އެ ގައުމުތަކަށް ބޮން އަޅަން ބޯޓުތައް ފޮނުވުމުގައި މި ރަށުގެ އަސްކަރީ މަރުކަޒުގެ ދައުރު ބޮޑެވެ. އަދި މިއީ ސީއައިއޭ އިން އެކި ތުހުމަތަށް ހައްޔަރުކުރާ މީހުންގެ ތަހުގީގަށް ހައްޔަރުކޮށް މީހުންނަށް ލާއިންސާނީ އަނިޔާ ދޭ ސިއްރު ޖަލުތައް ހުންނަ ތަނެއްގެ ގޮތުގައި ވެސް ވަނީ މަޝްހޫރުވެފަ އެވެ. އެންމެ ފަހުން 2016 ވަނަ އަހަރު އިނގިރޭސި ވިލާތުން ވަނީ ފޯޅަވަހި އެމެރިކާ އަށް ކުއްޔަށް ދީފައިވާ މުއްދަތު 2036 ވަނަ އަހަރާ ހަމަޔަށް އިތުރުކޮށްފަ އެވެ.\nމި ސަބަބާ ހެދި ގިނަ މީހުން ބުނާނީ އެހެންވެ ފޯޅަވަހި އަތުލައި އެތަނުގެ އަސްކަރީ މަރުކަޒު ނައްތާލަން ޖެހޭނެ ކަމަށެވެ. މޮރިޝަސްއާ އެތަން ހަވާލުކުރަން ޖެހޭ އެންމެ ބޮޑު އެއް ސަބަބަކީ އެއީ ކަމަށް ވަރަށް ފަސޭހައިން ގަބޫލުކުރެވޭނެ އެވެ. އެކަމަކު ހަގީގަތަކީ އެއެއް ނޫނެވެ. މޮރިޝަސް އިން ވެސް ބުނަނީ އިނގިރޭސި ވިލާތާއި އެމެރިކާ އިން ބުނާ ގޮތަށެވެ. ފޯޅަވައްސަކީ ދުނިޔޭގެ އަދި ސަރަހައްދުގެ ސަލާމަތަށް މުހިންމު މަސައްކަތްތަކެއް ހިންގާ ތަނެއް ކަމަށް އެ ގައުމުތަކުން ބުނާ ބުނުން މޮރިޝަސް އިން ވެސް ގަބޫލުކުރެ އެވެ. މޮރިޝަސްގެ ބޮޑުވަޒީރު ޕްރަވީދު ކުމާރު އދ.ގެ އާންމު މަޖިލީހުގައި ވެސް ވިދާޅުވީ ޗާގޯސް އަކީ މޮރިޝަސްގެ ތަނެއްގެ ގޮތުގައި ކަނޑައެޅިޔަސް ފޯޅަވަހި ހަމަ އެގޮތުގައި ހިންގަން ދޫކުރާނެ ކަމަށެވެ.\nއެހެންވެ މިކަމުގައި ރާއްޖޭން މޮރިޝަސްއާ އެއްކޮޅަށް އޮތުމަކުން ވެސް ބަހުސް ނިމޭކަށް ނެތެވެ. ކޮންމެ ގޮތަކަށް ވޯޓު ދިނަސް ފާޑު ނުކިޔާނެ ގޮތެއް ވެސް ނެތެވެ.\nއިތުރު ލިޔުންތައް ކޮލަމް މޮރިޝަސް ރާއްޖޭގެ ޚާރިޖީ ސިޔާސަތު


Kolhah Huregen Fen Buin : Kuran Heyovaa Varuge Kameh Noon! - Vaguthu\nކޮއްޅަށް ހުރެގެން ފެން ބުއިން : ކުރަން ހެޔޮވާ ވަރުގެ ކަމެއް ނޫން!\nއަހަރެމެން ތެރޭގައި ނޭނގި ނަމަވެސް ކުރެވޭ ވަރަށް ނުބައި ކަމެއް އޮވެއެވެ. އެއީ ކޮއްޅަށް ހުރެގެން ފެން ބުއިމެވެ. މިއީ އަހަރެމެންގެ މާތްވެގެންވާ އިސްލާމް ދީނުގައިވެސް ބަޔާން ކޮށްފައިވާ ގޮތެއް ނޫނެވެ. އެއީ އެކަމުން އަހަރެމެންގެ ހަށިގަނޑަށް ނޭދެވޭ އަސަރުތަކެއް ކުރާތީއެވެ.\nމިކަމުން ނޭދެވޭ އަސަރުތަކެއް ހަށިގަނޑަށް ކުރާކަން ސައިންސްވެރިން ކުރަމުންދާ ދިރާސާތަކުންވެސް ދަނީ މެދު ކެނޑުމެއް ނެތި ހާމަވަމުންނެވެ. މިގޮތުން ކޮއްޅަށް ހުރެ ފެން ބުއިމުން ހަށިގަނޑަށް ލިއްބައިދޭ ފައިދާ އަށް ވުރެން ބޮޑަށް ގެއްލުން ވެއެވެ.\nމިގޮތަށް ފެން ބުއިމުން ފެންތައް ބަނޑު ތެރެއަށް ދަނީ އެއްވެސް ކަހަލަ ފިލްޓްރޭޝަން ބަޔަކާއި ނުލައި ވަރަށް ބާރު ދުވެއްޔެެއްގައެވެ. އަދި މިގޮތަށް ކަންތައް ކުރުމުން ގިނަ ފަހަރަށް ކަރު ހިއްކުންވެސް ފިލައިގެނެއް ނުދާނެއެވެ.\nމީގެ އިތުރުން، މިހެން ފެން ބުއިމުން ހުޅުތައް ބޮޑުވުމަށް މަގުފަހިވެ، ހުޅުތަކުގެ މައްސަލަތައް ފަސޭހައިން ޖެހެން މެދުވެރިވެއެވެ. ސައިންސްވެރިން ވެސް ބުނަނީ ކާ އެއްޗެއްސާއި ފެން ހަށިގަނޑަށް އެތެރެ ކުރާއިރު ވީހައިވެސް ލަސް ލަހުން އެކަން ކުރުމަށެވެ.\nއިސްލާމް ދީނުގައި ބަޔާން ކުރައްވާފައިވާ ކޮންމެ ކަމެއްގެ ފަހަތުގައިވެސް ހިކުމަތެއް ވެއެވެ. އެގޮތަށް އަމަލު ކޮށްގެން އަހަރެމެންނަށް އެއްވެސް ގެއްލުމެއް ނުވާނެއެވެ.\nޖޫން 26, 2020 19:53\nގިނަފަހަރަށް މިކަހަލަ ރަނގަޅު އާދަތައް އިސްލާމްދީނުގައި އޮތަސް އެއީ ވަރަށް ކުޑަކަމޭކޭހިތާ ފަރުވާކުޑަކޮށްލެވެނީ، އަދި އޭގެ ހިކުމަތަކީ ކޮބައިކަންވެސް ބަލާލުމަކަށް ޝައުގެއް ނުހުރޭ. ފުރިހަމަ މުސްލިމަކަށް ވުމަށްޓަކާ އިސްލާމްދީން ދަސްކުރުމަކީ ވަރަށް މުހިންމުކަމެއްގޮތުގައި ދެކެންޖެނީ، އަހަރެމެން ހެއްދެވި ފަރާތުން އަހަރެމެން އުޅެންވީގޮތާ ނޫޅެންވީގޮތް ވަރަށް ފުރިހަމައަށް ބަޔާންކޮށް ދެއްވާފައި ވުމެވެ.\nޖޫން 26, 2020 20:12\nކަލޭ ނުބުއިމަ ނިމުނީނު\nޖޫން 26, 2020 22:30\nޖޫން 26, 2020 23:55\nކޮޅައްހުރެ ފެންބުއިން ރަސޫލާ ﷺ ވަނީ މީގެ އެތައްހާސް ގަރުނެއްކުރިން މަނާކޮށްފަ. ސައިންސްވެރިން ތިކަމެއް އެނގުމުގެ ކުރިން އެކަންވަނީ ރަސޫލާގެ ސުންނަތުގެ ތެރެއިން. ވަﷲ އައުލަމް\nޖޫން 27, 2020 09:23\nކޮޅަށް ހުރެެން ފެން ނުބުއިމަށް މާތް ސާހިބާ އަލައިހިއްސަލާތު ވައްސަލާމް ވަނީ އިރުޝާދު ދެއްވާފަ ހުރިހާ ރަނގަޅު އާދައެއްވަނީ އިސްލާމްދީނުގައި